Kuvendi i Shqipërisë

LEGJISLATURA VIII - PROCESVERBAL - SEANCA E DITËS SË ENJTE, 7 NËNTOR 2013


PROCESVERBAL

SEANCËN E DREJTON

KRYETARI I Kuvendit

ILIR META

(Seanca filloi në orën 10:30)

Rendi i ditës:

1.
Miratimi i procesverbalit të seancës plenare datë 31.10.2013. 

2.
Projektligji “Për disa ndryshime në ligjin nr. 10160, datë 15.10.2009 “Për rregullimin e shërbimit të transportit për funksionarët publikë dhe nëpunësit civilë”. (Shumicë e thjeshtë)
 - 
Pyetje

-
Paraqitje e projektligjit nga nismëtari 

· Shprehet komisioni për Ekonominë dhe Financat si komision përgjegjës 
(Paraqitje e raportit nga kryetari i komisionit)

· Shprehet Komisioni për Çështjet Ligjore, Administratën Publike dhe të Drejtat e Njeriut për dhënie mendimi 
(Paraqitje e raportit nga kryetari i komisionit)

· Relatori Ervin Koçi

· Diskutime

· Relatori Ervin Koçi


(Shprehen grupet parlamentare):

-
Grupi Parlamentar i PR-së

· Grupi Parlamentar i PDIU-së

· Grupi Parlamentar i LSI-së

· Grupi Parlamentar i PD-së

· Grupi Parlamentar i PS-së

-
Koha e votimit:

· Votim në parim

· Shqyrtim dhe votim nen për nen (paraqitje e amendamenteve) 

· Votim në tërësi 

3.
Projektvendim “Për ngritjen e nënkomisionit “Për qeverisjen vendore” dhe të nënkomisionit “Për të drejtat e njeriut” në përbërje të Komisionit parlamentar për Çështjet Ligjore, Administratën Publike dhe të Drejtat e Njeriut”. (Shumicë e thjeshtë)

-
Koha e votimit:

· Votimi

4.
Projektvendim “Për shqyrtimin dhe miratimin me procedurë të përshpejtuar të projektligjit “Për miratimin e marrëveshjes së asistencës së shërbimit doganor”. (Shumicë e thjeshtë)


Diskutime: 1 folës pro, 1 folës kundër

-
Koha e votimit:

· Votimi

5.
Projektvendim “Për disa ndryshime në vendimin nr. 48/2013 “Për caktimin e përbërjes së komisioneve të përhershme të Kuvendit”, (shumicë e thjeshtë).

-
Koha e votimit:

· Votimi

6.
Diskutime për çështje jashtë rendit të ditës.

-
Koha e diskutimeve deri në 60 minuta.

Ilir Meta – Mirëdita!

Hapim seancën plenare.

(Pasi lexon rendin e ditës)

Së pari, në mbështetje të nenit 44, pika 3 e Rregullores, ju njoftoj se në Kuvend janë depozituar këto projektligje për shqyrtim dhe miratim:

a. Projektligji “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së Mbretërisë së Bashkuar: Britanisë së Madhe, Irlandës së Veriut, për shmangien e tatimit të dyfishtë dhe parandalimin e evazionit fiskal për tatimin mbi të ardhurat dhe mbi kapitalin”

b. Projektligji “Për miratimin e buxhetit faktik për vitin 2012”

c. Projektligji “Për ratifikimin e marrëveshjes së ndihmës me objektiv zhvillimin, ndërmjet Këshillit të Ministrave të Republikës së Shqipërisë dhe qeverisë së Shteteve të Bashkuara të Amerikës, për forcimin e shtetit të së drejtës, qeverisjes së mirë dhe krijimin e kushteve për një rritje ekonomike me bazë të gjerë, të qëndrueshme dhe gjithëpërfshirëse.”

Së dyti, ju njoftoj se dje u mblodh Konferenca e Kryetarëve dhe me mirëkuptim miratoi kalendarin 3-javor të punimeve të Kuvendit për periudhën në vazhdim.

Në mbështetje të nenit 27, pika 3 e Rregullores, kalendari bëhet i detyrueshëm për zbatim pasi i njoftohet Kuvendit.

Zoti Paloka, jeni dakord? 

Po, urdhëroni!

Edi Paloka – Zoti Kryetar,

Ne nuk kemi rënë dakord me mirëkuptim për kalendarin 3-javor, sepse, siç e diskutuam edhe dje, ne nuk kemi pranuar të futet në kalendar çështja “Crown Agents”, pa u plotësuar i gjithë dokumentacioni i duhur.

Ilir Meta – Ju keni të drejtë. Është bërë një gabim nga shërbimet tona. Ne kemi rënë dakord për të gjitha çështjet, përveç kësaj çështjeje, për të cilën do të shprehet në mënyrë të posaçme seanca dhe kur të vijë momenti, do të shprehet edhe opozita, edhe maxhoranca. Për çështjet e tjera kemi rënë dakord.

Së treti, në mbështetje të nenit 98, pika 2 e Rregullores, njoftoj se kryetari i Grupit Parlamentar i PD-së, zoti Paloka, ka depozituar një mocion për debat për procesin e integrimit të Shqipërisë në BE. Kjo kërkesë për debat shoqërohet me projektrezolutë.

Pas diskutimit në Konferencën e Kryetarëve u ra dakord që data e zhvillimit të mocionit në seancë plenare të caktohet me mirëkuptimin e të dy kryetarëve të grupeve parlamentare të Partisë Demokratike dhe të Partisë Socialiste. Për këtë do t’ju njoftojmë së shpejti.

Së katërti, ju njoftoj se në Kuvend ka ardhur për shqyrtim dhe miratim projektligji “Për miratimin e marrëveshjes së asistencës së shërbimit doganor”. Ky projektligj, në mbështetje të nenin 83, pika 2 e Kushtetutës dhe të nenit 28 të Rregullores shqyrtimi i tij është kërkuar me procedurë të përshpejtuar. 

Së pesti, ju njoftoj se në mbështetje të nenit 46 të Rregullores për diskutimin e projektligjit “Për disa ndryshime në ligjin nr. 10160, datë 15.10.2009 “Për rregullimin e shërbimit të transportit për funksionarët publikë dhe nëpunësit civilë” kanë regjistruar emrat, nga maxhoranca: Shkëlqim Cani, Ervin Koçi, Arben Ahmetaj, Evis Kushi, Saimir Tahiri, Ulsi Manja, Damian Gjiknuri, Majlinda Bufi, Pjerin Ndreu, Taulant Balla, Erion Braçe, në emër të grupit të PS-së, dhe Petrit Vasili.

Nga opozita: Edi Paloka, Jozefina Topalli, Majlinda Bregu, Ridvan Bode, Gent Strazimiri, Sokol Olldashi, Edmond Spaho, Gjergji Papa, Oerd Bylykbashi, Mesila Doda, Flamur Noka, Arben Imami, Gerti Bogdani, Jorida Tabaku, Eduard Halimi, Aldo Bumçi, Albana Vokshi, Genc Pollo, Astrit Patozi, Arben Ristani.

Në diskutimet për çështje jashtë rendit të ditës, deri në 60 minuta, kanë regjistruar emrat: nga maxhoranca: Ilirian Pendavinji, nga opozita: Igli Cara, Luçiano Boçi, Besnik Dusha dhe Keltis Kruja.

Vazhdojmë me pikën e parë të rendit të ditës për sot: Miratimi i procesverbalit të seancës plenare të datës 31.10.2013

Ka vërejtje për procesverbalin? Nuk ka. Faleminderit!

Miratohet.

Kalojmë në pikën e dytë të rendit të ditës: projektligji “Për disa ndryshime në ligjin nr. 10160, datë 15.10.2009 “Për rregullimin e shërbimit të transportit për funksionarët publikë dhe nëpunësit civilë.””

Ka pyetje? Nuk ka.

Kalojmë në shprehjen e komisioneve

Në emër të Komisionit për Ekonominë dhe Financat?

(Përfaqësuesi i komisionit shprehet dakord.)

Faleminderit!

Në emër të Komisionit për Çështjet Ligjore, Administratën Publike dhe të Drejtat e Njeriut, zoti Xhafaj, jeni dakord?

(Zoti Xhafaj shprehet dakord.)

Faleminderit!

Fillojmë me diskutimet.

Zoti Shkëlqim Cani, urdhëroni!

Shkëlqim Cani – Faleminderit!

Me propozim të Ministrisë së Financave, qeveria e re miratoi projektligjin, që është paraqitur për miratim. Ky propozim bazohet në filozofinë, që po zbaton kjo qeveri për të mbajtur kosto të ulët administrative dhe për të siguruar eficiencë të lartë në kryerjen e detyrave shtetërore.

Këto masa do të vijojnë nëpërmjet rishikimit të të gjithë paketës së shpenzimeve administrative duke rishikuar aktet përkatëse dhe pjesa më e madhe është me vendime të Këshillit të Ministrave.

Çfarë të rejash sjell ky projektligj? 

Së pari, reflekton vendimin e Gjykatës Kushtetuese lidhur me përfitimin e këtij shërbimi nga funksionarët e pushtetit gjyqësor.

Së dyti, heq nga lista e përftimit të bonusit mbi pagë të 437 funksionarëve të lartë nga gjithsej 624, që ishin përfituesit sipas ligjit ekzistues.  Pra, 70% e tyre hiqen nga bonusi.

Ky “pastrim” i listës së përfituesve shihet në dy aspekte:

Aspekti i parë është kryerja më e mirë e detyrave funksionale ndoshta edhe eliminimi i abuzimit me zbatimin e ligjit ekzistues. 

Aspekti i dytë është eliminimi i bonuseve mbi pagat për disa funksionarë të lartë, siç janë: këshilltarët dhe shefat e kabineteve, sekretarët e përgjithshëm në institucionet e larta të shtetit, drejtuesit e universiteteve etj.

Së treti, ky projektligj ul masën e përfitimit për funksionet që mbeten, në kuadrin e masave shtrënguese, të cilat do të vazhdojnë në të gjitha fushat ku shpenzohet paraja publike.

Së katërti, eliminon shtesat e mundshme për bonuse mbi pagat, që i lejon ligji i mëparshëm, siç ishte indeksimi i bonusit apo përfitimi automatik në disa raste.

Nga diskutimet në Komisionin e Ekonomisë dhe atë të Ligjeve, si komisione përkatëse, është vënë re se nga opozita kërkohet që këto masa të drejta të denigrohen, minimizohen dhe të kthehen shpeshherë në joekzistente. Uroj ta kenë kuptuar dhe të mos ndodhë të paktën në këtë seancë!

Zotërinj deputetë, në teorinë e financave publike çdo qindarkë e kursyer është e vlefshme, jo më kursimi prej 165 milionë lekësh ose 1.6 milionë dollarë, që vjen nga reduktimi i një privilegji që, siç thashë pak më sipër, është për 437 zyrtarë të lartë.

Çdo qeveri e përgjegjshme e fillon nga vetja pavarësisht reaksionit që krijohet. Në praktikën ndërkombëtare njihen shumë raste kur qeveritarët kanë propozuar uljen e pagave të tyre, dhe këto jo se e kanë shpëtuar vendin nga kriza, por, sepse me këtë akt ata japin mesazhin në publik për përgjegjshmërinë e tyre ndaj parasë publike.

Do apo nuk do opozita, këtë mesazh do ta merrni çdo ditë edhe nga qeveria jonë e re. Kursimet do të jenë edhe më të larta me masat e ndërmarra nga qeveria apo që priten të ndërmerren së shpejti së bashku me paketën e re fiskale, pasi:

Së pari, Kryeministri jep shembullin e vet duke reduktuar eskortën personale.

Së dyti, është urdhëruar që asnjë zyrtar i lartë, përfshirë ministrat, nuk do të udhëtojë brenda Europës me bileta business class.

Së treti, po rishikohen dhe janë në proces ndryshimi një sërë ligjesh dhe aktesh të tjera, që kanë krijuar privilegje për një pjesë shumë të vogël të administratës së lartë, pavarësisht nga populizmi demagogjik, që kishte përdorur për 8 vjet me radhë qeveria e ikur.

Së katërti, rregullorja e etikës së qeverisë, që kemi miratuar kohë më parë, nuk e “çliroi” Shqipërinë nga shpenzimet, por dha një shembull, një drejtim, një simbolikë të rëndësishme për një mënyrë krejt të re qeverisjeje të shpenzimeve publike. Për shembull: ministrat nuk mund të përdorin makinat e shtetit për nevojat personale.

Së pesti, ulja e shpenzimeve të administratës në ministri, si rrjedhojë e uljes së numrit të personelit në to, është një hap tjetër i rëndësishëm i marrë në këtë drejtim kohët e fundit.

Po përse opozita  e sotme reagon me kaq mllef? Çfarë e shqetëson atë kaq shumë? As më shumë e as më pak, së pari, u preken interesat e tyre personale ish-ministrave dhe ish-kryeministrit. Ata duan të notojnë në fonde edhe në opozitë dhe të gjithë barrën e keqqeverisjes dhe situatën e rëndë ku e katandisën ekonominë e vendit, duan t’ua kalojnë vetëm qytetarëve. Ish-kryeministri shtëpinë e kishte dhe e ka një hap larg zyrave, por mbante dhjetëra shoferë në dispozicion me orë për ta çuar me makinë një qind metra larg shtëpisë.

Së dyti, ka ndikim shumë pozitiv në publik dhe natyrshëm ka gjetur mbështetje të gjerë. 

Së treti, reflekton integritetin e një qeverisjeje krejt të re, por mbi të gjitha, ne mendojmë se kursimi nuk është i vogël po të kemi parasysh gjendjen në të cilën ndodhemi, ku rënia e vazhdueshme e ekonomisë qytetare shoqërohet çdo ditë me një nivel deficiti dhe borxhi tronditës. Sa më shumë zbardhen faktet, aq më transparente bëhen financat publike si rezultat i drejtpërdrejtë i keqmenaxhimit të trashëguar nga qeverisja e mëparshme.

Po ta përkthejmë me terma të thjeshtë për publikun, që po na ndjek, mund të themi pa frikë se kjo shumë, për një vit të tërë, mbulon jo më pak se 4000 familje me ndihmë ekonomike. Si rezultat i shpërdorimeve me buxhetin e vitit 2013 shumë prej tyre, dhe invalidët, kanë mbetur, edhe sot që flasim, pa e marrë këtë ndihmë simbolike, sepse gjithçka u shpërdorua në fushatën elektorale nga qeveria e larguar

Element tjetër i ri që sjell ky ligj është vendosja e ligjshmërisë në përdorimin e automjeteve për disa funksionarë të lartë.

A e dini ju, zotërinj se, sipas ligjit ekzistues, drejtori i Përgjithshëm i Doganave duhet të kryente detyrën funksionale operative në çdo degë doganore, në luftë me kontrabandën dhe trafikun, me mjetin e tij personal, ndërkohë që vartësit mund të përdornin automjetin shtetëror? A mund të imagjinoni një gjeneral brigade, një shef komisariati apo një kryebashkiak, duke kryer detyrën me mjete personale? Kur diskutojmë këtë çështje, opozita ngrihet me argumentin: ju doni të shtoni automjetet dhe shpenzimet e transportit për zyrtarët që u hiqet ky bonus.

Zotërinj opozitarë, gaboheni! Ju duhet të jeni vigjelentë për të mos na lejuar të gabojmë, por edhe ne nuk do t’jua japim këtë shans. Kjo qeveri nuk do të rrisë numrin e automjeteve në përdorim të institucioneve për këtë arsye, aq më pak shpenzimet e transportit. Ne do të bëjmë shtet. Kjo qeveri, me përdorimin efektiv të parave publike, do të realizojë seriozitetin e shtetit në luftë me abuzimin dhe privilegjin.

Propozimet tona synojnë të rregullojnë ofrimin e shërbimit të transportit për funksionarët publikë, për të cilët ky shërbim është një domosdoshmëri, në emër të seriozitetit të shtetit, dukë shfrytëzuar mjetet në dispozicion të institucioneve, si dhe të reduktojnë koston financiare që mbart zbatimi i ligjit aktual në fuqi.

Ju falënderoj për miratimin pa debate dhe për çdo propozim konkret që çon në uljen e shpenzimeve të panevojshme në buxhetin e shtetit!

Faleminderit!

Ilir Meta – Faleminderit, zoti Ministër!

Fjalën e ka zoti Edi Paloka.

Edi Paloka – Në vazhdën e akteve të paturpshme të saj, qeveria na ka sjellë një projektligj me të cilin shpreson të mashtrojë ende shqiptarët. 

Me anë të këtij projektligji, qeveria kërkon t’u tregojë shqiptarëve se sa shumë po sakrifikojnë për qytetarët e këtij vendi këta zotërinj. Këtë e bëjnë, pasi nuk ka ngelur shqiptar pa parë sesi këta zotërinj, me paratë e vjedhura të shqiptarëve, vetëm pak ditë më parë, u blenë votën dhe dinjitetin qytetarëve korçarë.

Kur Rama ndërmori aktin normativ, i cili shkatërronte konsensusin politik dhe poshtëronte parlamentin, ne deklaruam se nuk kishte akt më të rëndë se ky kundër parlamentarizmit në Shqipëri, por Rama na kishte paralajmëruar dhe ne e dinim se nuk kishim parë akoma asgjë. E pamë këtë të diel në Korçë. E pamë se si ajo që duhet të jetë themeli i demokracisë, vota e lirë e qytetarëve, u shit dhe u ble në mënyrën më të mjerë. Dukej sikur ishe në dyqanet e tallonit të dikurshëm, ku shitësja, pasi të thërriste emrin në lista, të hidhte copën e kockës futur në një qese, dhe me të, regjimi u blinte heshtjen dhe bindjen qytetarëve të vet edhe për disa ditë më shumë.

Ajo që pamë ishte edhe më e rëndë. Ne e kemi denoncuar këtë fenomen qysh më 23 qershor. Çdo gjë që ne kemi denoncuar, u konfirmua në mënyrën më të qartë nga pamjet e transmetuara në Top Channel. Kushdo që i ndoqi sekuencat, kuptonte lehtësisht se kishim të bënim me një skemë krejtësisht të organizuar, deri në detaje, nga Partia Socialiste. Kjo skemë  dilte fare qartë se kishte funksionuar, në të njëjtën mënyrë, edhe në zgjedhjet e 23 qershorit. Ajo që m’u duk edhe më e rëndë, ishte arroganca dhe qetësia me të cilën ekzekutohej kjo skemë. 

Sot ju u paraqisni shqiptarëve një projektligj me të cilin do t’u hiqni deputetëve dhe disa zyrtarëve të tjerë një litër naftë nga racioni i tyre dhe do të kurseni rreth 1 milion dollarë. Sa tallona janë 1 milion dollarë? Sa vota?

E gjithë qeveria zbarkoi në Korçë para zgjedhjeve, bashkë me taborë policësh e badigardësh, që qenkan shkurtuar. Paratë që do të kursejë kjo qeveri me këtë projektligj, u harxhuan në pak ditë në Korçë, vetëm për të vënë nën presion qytetarët e Korçës dhe për t’u thënë atyre se kush nuk do të merrte kulaçin 2000-lekësh të Ramës, do të merrte kërbaçin. Pra, ose 2000 lekë dhe votën për PS-në, ose mos guxo të dalësh nga shtëpia, sepse do të futesh në rreth të kuq dhe nesër mund të të shkatërrohet biznesi, mund të të shkatërrohet edhe shtëpia.

Nuk mund ta fsheh se transmetimi i atyre pamjeve, akuza të drejtpërdrejta për Partinë Socialiste dhe Ramën, në një televizion pranë maxhorancës, më habiti jo vetëm mua, por edhe shumë të tjerë. Dikush mendoi se ishte një nga ato lojrat, që dy krerët e qeverisë së sotme janë mësuar t’i bëjnë njëri-tjetrit me videot te Fiks Fare, por një i njohur i Ramës më dha një ide edhe më interesante, që nuk e di sa e vërtetë mund të jetë, por që për një njeri që sheh ëndrra me Enverin, është e besueshme. Ai më tha: “I ka transmetuar vetë”. Rama ka bërë gjithçka vetë. Ndoshta Rama, me arrogancën e tij prej burracaku me pushtet, kërkon t’u thotë shqiptarëve: “Unë ju mashtroj, ju shkatërroj bizneset, ju shkatërroj shtëpitë dhe ju nxjerr në rrugë. Nuk pyes as për ligj e as për Kushtetutë, por ju dhunoj e ju poshtëroj dhe ju nuk keni çfarë të bëni. Në fund, ju marr edhe votën me dhunë, nëse nuk pranoni me para”. E gjitha kjo bëhet duke ju zhytur edhe dorën në xhep shqiptarëve.

Keni sjellë një ligj për të kursyer 1 milion dollarë, gjoja për qytetarët, ndërkohë që vetëm pak ditë më parë keni marrë borxh plot 250 milionë dollarë për të mbuluar qejfet tuaja, si qeveri, por edhe për të rifutur në xhepat tuaj milionat me të cilat bletë votat më 23 qershor. 

Zotërinj, ju keni shkelur me të dyja këmbët ligjin dhe Kushtetutën e këtij vendi. Keni shkelur me të dyja këmbët liritë themelore të qytetarëve shqiptarë. Shkelni çdo ditë në pronën dhe në dinjitetin e tyre. Këto nuk mund të ndodhin në një vend që pretendon të bëhet pjesë e BE-së dhe as në atë vend, që ekziston në imagjinatën e Ramës e ku ai po me atë imagjinatë, është sulltan. Kjo nuk mund të ndodhë, sepse ne dhe shqiptarët nuk do ta lejojmë. Ndoshta sot ndiheni të fortë, prandaj bëni edhe arrogantin, por do ta shihni se gjërat ndryshojnë shpejt. Nëse dikush mendon se e mori dhe mund ta mbajë pushtetin me para të pista, me banda apo me vota të blera, gabon rëndë. 

Zotërinj, kështu siç e keni nisur, shumë shpejt paratë nuk do t’ju mjaftojnë!

Në fund, kam një porosi nga studentët për zotin Rama.

(Zoti Paloka dhe deputetë të tjerë të opozitës hedhin në sallë kartëmonedha 2000-lekëshe të stampuara.)

Ilir Meta – Ku i gjetët gjithë këto? 

Parlamenti nuk është vendi për të bërë shfaqje të tilla, të cilat nuk kanë asnjë lidhje me etikën dhe përgjegjshmërinë që ne duhet të tregojmë. Megjithatë, le të lëmë ata që e ndjekin këtë seancë, për ta gjykuar këtë sjellje të pavend dhe të padenjë.

Fjalën e ka zoti Ervin Koçi.

Ervin Koçi – Faleminderit, zoti Kryetar!

Në vend që të diskutojmë për projektligjin, po flasim këtu për shpenzimet e transportit prej 2000 lekësh, që janë paguar për çdo student që ka shkuar nga Tirana në Korçë, për të votuar ditën e zgjedhjeve. Ju sot e quani shkelje të rëndë, blerje votash, deri duke kërkuar anulim të zgjedhjeve.

Unë kam një pyetje për ju të opozitës: po dhjetëra avionëve të sponsorizuar prej jush dhe kryetarit tuaj, me kosto prej 200 euro për person, që jepnit për zgjedhje, çfarë emri do t’u vini? Po vendeve të punës me kontratë apo parave të hedhura në fushatë për 23 qershor, çfarë emri do t’u vini? Po 11 000 votave që dolën më shumë në Korçë? Ky rezultat, pra 76 % e votave, është më i thelli i arritur ndonjëherë në zgjedhjet për kryetar bashkie. Sot, ju po mundoheni që krizën e lidershipit, që keni brenda partisë suaj, ta sillni në parlament. Unë një gjë ju siguroj: po të ketë zgjedhje të lira e të ndershme, ky rezultat do të jetë në të gjithë Shqipërinë. 

Projektligji që po diskutojmë sot parashikon disa ndryshime në ligjin e miratuar në vitin 2009 në lidhje me shërbimin e transportit për funksionarët publikë dhe nëpunësit civilë. Ai është paraqitur nga Këshilli i Ministrave me arsyetimin se ligji aktual duhet të përshtatet më mirë me realitetin e sotëm, qoftë me zbatueshmërinë e çdo neni të ligjit, ashtu edhe me situatën kritike të financave publike. Kjo nevojë për rregullime ligjore ka ardhur nga problematikat e hasura gjatë zbatimit të ligjit aktual, pasi ka mbivendosje ndërmjet shpenzimeve që alokohen për transportin e zyrtarëve të lartë dhe përdorimit të automjeteve të institucioneve përkatëse, sidomos në funksionet policore-ushtarake apo në disa drejtues të pushtetit vendor. Për sa kohë që shumica e këtyre funksionarëve përdorin në mënyrë konstante makinat e institucioneve, është propozuar heqja e përfitimit për të mbuluar këtë lloj shërbimi transporti.

Ndryshimet ligjore janë të domosdoshme edhe nga detyrimi që lind prej zbatimit të vendimit nr. 11, të vitit 2010 të Gjykatës Kushtetuese, ku disa pika të neneve janë shfuqizuar si antikushtetuese.

Njëkohësisht, projektligji parashikon shfuqizimin e pikave që parashikonin zgjerimin e numrit të përfituesve, si dhe të drejtën e indeksimit të masës së përfitimit financiar mujor. Kjo bie ndesh me frymën e propozimeve të paraqitura për disiplinimin e transportit dhe për reduktimin e kostos për shërbimin e transportit për funksionarët publikë. Është për t’u theksuar se asnjë prej neneve që shfuqizohen, nuk janë zbatuar për 4 vjet nga qeveria e mëparshme.

Projektligji është mbështetur në disiplinimin më të mirë të shpenzimeve nga institucionet dhe individët që janë subjekte të këtij ligji, duke pasur parasysh edhe vështirësitë që ka në vetvete procesi i kontrollit të administrimit të automjeteve. Nga këto rregullime ligjore, buxhetit të shtetit do t’i kursehen 165 milionë lekë në vit, duke e reduktuar numrin e funksioneve përfituese të shpenzimeve të transportit nga 46 funksione, që janë aktualisht, në 14 dhe numri i përfituesve do të zvogëlohet me 437 zyrtarë.

Opozita, në komision, e trajtoi këtë projektligj si të panevojshëm, pasi, sipas tyre, 165 milionë lekë, pra 1,6 milionë dollarë, që do të kursehen çdo vit, nuk kanë vlerë për buxhetin e shtetit, madje, sipas tyre, kjo shumë është një vrimë në oqean.

Është e kuptueshme se për ish-qeveritarët kjo shumë e kursyer është e papërfillshme, edhe pse mund të shtrohen pak rrugë, apo mund të bëhen shkolla të reja, pasi ish-pushtetarët janë mësuar me shuma të mëdha, që i grabisnin nga taksat e qytetarëve dhe pasuritë publike. Rasti i Rrugës së Kombit, ku sipas Kontrollit të Lartë të Shtetit, janë bërë mbi 300 milionë euro abuzime; rasti që një ministri në një muaj, gjatë fushatës, grabiti mbi 1 milion litra naftë apo rasti i lojërave ta fatit, ku miliona euro në vit shkonin në xhepat e disa ministrave dhe familjes në pushtet, janë shembuj se pse për ish-pushtetarët, 165 milionë lekë që do t’u hiqen zyrtarëve, për të shkuar drejt qytetarëve, janë shumë pak. Me atë që pushteti i mëparshëm i ka bërë vendit, ekonomisë dhe financave publike, sot çdo lek i kursyer është i nevojshëm për shtetin shqiptar, pavarësisht rënies drastike të të ardhurave me 4% më pak krahasuar me vitin 2012.

Qeveria që iku ka kryer shpenzime pa hesap për interesin personal të pushtetit të familjes. Janë 9,2 % më shumë krahasuar me të njëjtën periudhë të vitit 2012, shpenzime të shfrenuara për të fituar zgjedhjet, duke i çuar financat publike në pikën kritike.

Pushteti që iku flet çdo ditë në komisionet parlamentare, pavarësisht tematikave të projektligjeve, për shpenzimet e qeverisë së re, edhe pse e dinë mirë që personave me aftësi të kufizuara, për 9 muaj iu hoqën 174 milionë dollarë, që parashikonte buxheti për të gjithë vitin, duke futur në skemë militantë për vota. Këto 165 milionë lekë të kursyera ju duken një vrimë në oqean. Nuk lini media pa folur për qeverinë që po kryen shpenzime luksi. Ju i quani pagat, pensionet, pagesat sociale shërbime të domosdoshme për funksionimin e një shteti, kurse interesat e borxhit i quani shpenzime luksi dhe uljen e shpenzimeve për zyrtarët e quani si të panevojshme. Sipas ish-ministrit të Financave në komision, kjo është një masë tepër qesharake dhe as që ia vlen të mblidhemi.

Ish-qeveritarët kanë harruar se kanë qeverisur për 8 vjet dhe kanë përgjegjësi për këtë situatë. Deri tani ata nuk po japin llogari, por, çuditërisht, kërkojnë llogari,  duke përdorur stilin e vjetër: sulm kudo, për t’u mbrojtur nga zullumet e tyre. Keqqeverisja dhe keqmenaxhimi i punëve nga pushteti i familjes e ka rrënuar ekonominë e vendit, por situata nuk është e pashpresë. Nëse opozitës i vjen  për shtat që ne të krahasohemi me Greqinë dhe Papandreun, besoj duhet ta keni kuptuar në këto javë qeverisjeje se gjithçka është ndryshe. 

Qeveria e re është në rrugë të mbarë. Për muajin tetor janë arkëtuar 32 milionë dollarë më shumë krahasuar me muajin shtator. Një koleg të opozitës, i cili deklaronte në komision se të ardhurat në muajin tetor do të jenë 5 miliardë lekë më pak se planifikimi i aktit normativ, i themi se me të njëjtën administratë janë mbledhur miliarda lekë më shumë, duke luftuar kontrabandën, evazionin, korrupsionin, fenomene bashkudhëtuese në qeverinë e mëparshme. 

Ish-pushtetarë, ju sigurojmë se Shqipëria nuk do të ketë fatin e Greqisë, por as ish-Kryeministri i vendit dhe ish-qeveritarët nuk do të kenë fatin e Karamanlisit dhe të qeverisë së tij. Kushdo do të mbajë përgjegjësinë për çfarë ka bërë, që të gjykohemi edhe ne për çfarë do të bëjmë.

Faleminderit!

Ilir Meta - Faleminderit!

Fjalën e ka zonja Jozefina Topalli.

Jozefina Topalli - Të nderuar qytetarë,

 Historia e vendit tonë është histori pushtimesh e diktaturash, por është dhe histori qëndrese dhe kryengritjesh. Shqipëria jonë e dashur ka vetëm 20 vjet demokraci dhe përpjekje integruese, por askush të mos mendojë se liria dhe demokracia janë të sigurta. 
Nëse ne nuk punojmë çdo ditë për të, nëse nuk mbrojmë themelet e saj, ajo rrezikon të transformohet në një tirani monstruoze. 

Ajo që pamë me zë dhe figurë në Korçë është gjëja më e shëmtuar. Të vjedhësh është turp dhe e dënueshme, por të blesh votën e të vjedhësh pushtetin është e rrezikshme, është minimi jo me mina e lëndë plasëse, por me 2 -mijëlekësha i themeleve  të lirisë. Vota është shpirti i lirisë, është ndërgjegjja politike e njerëzore. Blerja e saj është komprometimi më i madh dhe më i rëndë që i bëhet njeriut, lirisë së tij, shoqërisë dhe të ardhmes së saj. 
Ajo që pamë me zë e figurë tri ditë më parë është akuzë e rëndë për ju, zoti Rama! Është alarm për demokracinë! Kur vjedhjen e votës e quan edhe virtyt, rreziku pastaj është fatal. Kur zgërdhihet dhe Kryeministri, të dashur shqiptarë, bëhuni gati! E vërteta është se kjo që pamë është vetëm një copëz e asaj që ka ndodhur më 23 qershor. Më 23 qershor krimi dhe bandat, grupe kriminale, trafikantë, vrasës, banditë dhe horra u bënë të gjithë bashkë kundër Sali Berishës! Gënjeshtrat e paratë e tyre të pista blenë diferencën e rezultatit të zgjedhjeve, blenë votën, blenë lirinë e morën pushtetin. E këtë qytetarët e kanë parë dhe e dinë jo nga televizionet, por live në mes të qytetit, në shtëpi, në dyqan, në bizneset e tyre, në fshat e kudo. Ju keni parë bandat, keni ndier kërcënimin e tyre dhe unë e di  mirë këtë gjë, ashtu siç e dinë dhe kolegët e tjerë. 

Sot, 101 vjet pas pavarësisë, siç nuk ka ndodhur kurrë më parë në këtë vend, përveç periudhës së baballarëve tuaj, në Kuvend janë ulur jo elita e  vendit, jo elita e kombit, jo më të diturit e më vizionarët.  Sot në Kuvend nuk janë më të ndershmit, por e kundërta është e vërtetë. Sot në Kuvend kanë hyrë trimat e bosët e parave dhe ata sot përbëjnë shumicën! Disa nga këta nuk kanë as shkollë, por kanë diploma, të cilat i kanë blerë, siç kanë blerë vendin në listën e deputetëve,  siç kanë blerë votat, siç blejnë e shesin kallëp deputetin nga një gropë në një gropë tjetër. Kurse në televizione dalin me radhë e thonë se këto ishin zgjedhje të lira e të ndershme. Hipokrizi! Sa shumë hipokrizi! Edhe ky akt sot është hipokrizi. 

Hipokrizia, të dashur miq, është gjuha e të korruptuarit dhe këtë gjuhë disa e flasin rrjedhshëm. Por Kryeministri 2- mijëlekësh nuk flet vetëm me gjuhën e të korruptuarit, por ai replikon edhe me etërit e 1945-s. E jo vetëm me dinamit e lënde plasëse, jo vetëm me bllokime, shfuqizime, shkrirje, zhbërje, jo vetëm me sekuestrime e spastrime, por replikon eterit me sadizmin dhe me urrejtjen e tij të pamasë.  I duket se të gjithë po e tradhtojnë. I duket tamam si ai dikur, se është rrethuar nga armiq të brendshëm e të jashtëm, se të gjitha agjenturat po punojnë kundër tij, prandaj do të bëjë edhe byronë e investigimit. Pra, vetë Kryeministri 2- mijëlekësh do të përgjojë, do të hetojë e do të dënojë armikun e klasës. Këtij  nuk i kujtohen më as premtimet për 300 mijë vende të reja pune, shëndetësi falas e bla bla bla! Këtij nuk i qesh më buza! Ndonjëherë edhe zgërdhihet! Ky ka shumë frikë. Ky nuk punon, prandaj bën show dhe luan rolin e buratinit në të gjithë këtë skenar.

Të dashur miq, pak ditë më parë pashë Kryeministrin 2- mijëlekësh, që i thoshte kryetarit të bashkisë së Vlorës se je miku im, se do të të qëndroj afër, por do të të çoj në burg.

Siç duket, e ka vendosur që së shpejti do të kemi zgjedhje të reja në bashkinë e Vlorës. Nëse në Korçë kanë qenë dorështrënguar, vota në Vlorë do t’u kushtojë pak më shtrenjtë. Një miku im nga Veriu më thoshte: “Andej nga zona jote e blenë votën nga 70 deri në 100 euro”. Nuk e di se sa do t’ju kushtojë vota që do të përpiqeni të blini në Vlorë.

Por një gjë dua t’ju them: ju nuk mund t’i blini të gjithë shqiptarët.

Megjithatë, ti do të mbetesh në histori si Kryeministri i 2- mijëlekëshit.

(Sa mbaron diskutimin zonja Topalli hedh drejt Kryeministrit një tufë kartëmonedhash.)

Ilir Meta – Fjalën e ka zonja Bregu.

Majlinda Bregu – Zoti Kryetar i Kuvendit,

Projektligji që diskutojmë sot ka në thelb një parim shumë të rëndësishëm me të cilin çdo qeverie do t’i pëlqente të matej: shkurtimin e shpenzimeve për dieta, për makina dhe për karburant. Pra, në fund të tekstit propozimi simbolik “Thanas shtrëngo rripin!” tregon se duhet të ketë më shumë para për të mbuluar dhe ofruar shërbime për qytetarët. Sigurisht, nuk do të ketë. Sigurisht që ne duam që qeveria ta bëjë punën e saj dhe absolutisht nuk duam ta pengojmë që ta rilindë vendin, por nuk duam që kjo qeveri të pengohet dhe të thotë se nuk kam mundësi të paguaj dieta nëpunësish dhe shërbime makinash.

Gjithashtu, që deputetët të bëjnë punën dhe të qëndrojnë më afër elektoratit kanë nevojë për shërbime cilësore dhe jo për demonizim të përfitimeve që vijnë nga statusi i deputetit, shërbime të cilat duhet të shkojnë në përmbushje të misionit të deputetit. Kështu e kam kuptuar unë këtë projektligj.

Më ndjeni nëse e kam kuptuar gabim dhe nëse qëllimi i qeverisë është tjetër.

Por, ndërsa kërkohet limitimi i shpenzimeve të deputetëve, keni miratuar këtu 2 javë më parë një akt normativ, i cili merr jo pak, por 140 milionë euro për 5 ministri të reja, që të shpenzohen për 3 muaj dhe asnjë zë nga shpenzimet operative të qeverisë nuk ishte shkurtuar.

Ndaj, duke vrarë mendjen se si ky projektligj kuptohet më mirë, arrij në përfundimin se deputeti që votohet nga populli dhe që në këtë sallë voton edhe për qeverinë, nuk qenka dhe aq i rëndësishëm për qeverinë.

Duke u përpjekur për ta kuptuar më mirë se cili është më i rëndësishëm, sigurisht, të gjithë deputetët në këtë sallë e kuptojnë këtë gjë njëlloj, mendja të çon të rikujtosh skemën e zgjedhjes së deputetit me votë të lirë apo me zgjedhje të lira dhe të pamanipuluara.

“Deputetët zgjidhen me votën e lirë të popullit”. Këtu mbaron fjalia. 

Pyetja që vjen pas kësaj është: A jemi të gjithë të zgjedhur me votë të lirë dhe të ndershme, apo a zgjidhet me të vërtetë më i miri kandidat me votë?

Do të kisha dashur shumë të thosha “po”, por nuk mundem. Meqë e vërteta jo gjithmonë ka një lidhje të drejtpërdrejtë me votën dhe, sigurisht, jo gjithmonë e vërteta del si rezultat i votës dërrmuese, i bie që kjo maxhorancë e sotme parlamentare nuk është e vërtetë.

Ajo që kemi parë të hënën, faktuar me zë e figurë nga kamerat e Fiks Fare, për blerjen e votës në Korçë është prova e pastër e krimit elektoral, të cilin të gjithë e diskutojmë, të gjithë jemi të shqetësuar, asnjë nuk e kishte faktuar dot kaq qartë.

Të nderuar kolegë, projektligji për shpenzimet e transportit të zyrtarëve të lartë vjen për të reduktuar shpenzimet tona në rrugën drejt elektoratit.

Por përse duhet t’i bëhet vonë elektoratit se me çfarë shkojmë dhe sa herë shkojmë ne për t’i takuar ata. Me sistemin e blerjes së votës mund të mos shkoni fare. Nëse vota blihet dhe shitet, atëherë edhe maxhoranca ka të drejtë të mos e konsiderojë fare elektoratin. Prandaj, shkurtoni çdo shpenzim te mundshëm për deputetin!

Juve nuk ju duhet Parlamenti. Që të triumfojë shkelja e ligjit, arbitrariteti, emërimet pa kriter, abuzivizmi e nepotizmi, asgjë nuk i duhet më shumë qeverisë se sa heshtja e të gjithë njerëzve të ndershëm, të atyre që janë në këtë sallë (aq sa janë), por që duan të zgjidhen me votë, dhe për më tepër e atyre të ndershmëve që nuk janë shitur për 20 mijë lekë dhe që nuk janë në elektorat. Juve ju duhet vetëm heshtja.

Nëse nuk do të kishim parë Fiks Fare, pa fakte, veç me pëshpërima, as ne nuk do të flisnim, pavarësisht se kambanat për pazarin politik, për krimin e blerjes dhe shitjes së votës kanë rënë me kohë për të gjithë ne.

A ju kujtohen celularët me kamera të përdorur nga një ministër socialist në vitin 2009? Atëherë në Partinë Demokratike vendosëm se me gjithë faktet që ia dorëzuam zyrës së OSBE-ODIHR-it të mos krijonim panik te qytetarët, sepse ajo çka ishte e rëndësishme ishte që zgjedhjet të përmbushnin standardet.

E njëjta logjikë vazhdoi edhe për zgjedhjet e 23 qershorit, ku askush nuk mund të thotë se pati shitje dhe blerje të votës. Pra, nuk nisi në Korçë shitja e votës, e keni nisur atë me kohë.

A i ka parë ndonjëri prej jush, apo i ka mbajtur ndokush llogaritë se sa lekë u keni dhënë atyre që dilnin në protestat tuaja? Televizionet e kanë bërë publik edhe këtë fakt.

Nëse ka një çast për të cilin duhet të shqetësohemi të gjithë, u pëlqen apo jo ky debat sot, doni apo s’doni që e vërteta të diskutohet para medias, është se sistemi i votës në Shqipëri, fatkeqësisht ka hyrë në hullinë e pazarit.

Ndaj kjo maxhorancë nuk është e vërteta. Ndaj bashkimi i kësaj maxhorance nuk është fuqi. Ndaj qytetarët e ndershëm largohen dhe  bëhen indiferentë me politikën,  se ky është mëkati i ardhjes në pushtet me një të drejtë të blerë, me një votë të shitur.

Duke degjeneruar punën tonë dhe të drejtën e votës së lirë të qytetarit, ju keni legjitimuar pazarin politik, i cili u konfirmua si strategji elektorale, më së miri, në zgjedhjet e fundit.

Ndaj seanca e sotme duhej të ishte alarm për të gjithë ne, sepse ne e dimë që një 50- mijëlekësh për një familje, si ato që u dhanë më 23 qershor, është që t’i japësh qytetarit 2 qindarka në vit për 4 vjet, por ofertuesit nuk kishte pse t’i vriste ndërgjegjja, sepse ka njerëz në nevojë që mund t’ju japësh edhe 20- mijëlekë, jo më 50 mijë lekë. 

Por tmerri, krimi është kur këtë e bën deputeti që premton se do të luftojë korrupsionin, qeveritari që premton se do të zbatojë ligjin, kryetari i seksionit të partisë që jep emrat dhe regjistron telefonin se kujt ia ka dhënë lekët dhe pret votën për një shpërblim pune dhe partie. Kështu jemi bërë pis të gjithë. Asnjërin të mos e gënjejë mendja se sot është më i pastër.

Keni shkatërruar sistemin zgjedhor dhe veprimi përkthehet: kush më paguan, i jap votën. Kështu një gjë e nisur keq, përfundon keq e më keq.

A di njeri të thotë se sa njerëz kanë qenë nën tundimin e lekut dhe sa prej jush këtu janë deputetë të zgjedhur me 20 mijë lekësha dhe jo me votë?

Ndaj, mos e ngrini zërin për shkurtim shpenzimesh, sepse shumë prej jush nuk duhet fare të takojnë zgjedhës. Disa prej jush i kanë blerë zgjedhësit dhe ndaj nuk u detyrohen më asgjë.

Por, a ka krim më të madh për studentin, të cilin familja përpiqet ta shkollojë dhe t’i japë një standard tjetër të korrektësisë, se edhe prindi më i keq do që fëmijën ta ketë më të mirin; se t’i dhunoni personalitetin me 10 red bulle? 

Por, nëse do t’i blini votën atij që do të jetë deputeti i nesërm, drejtori i nesërm i shkollës, mjeku i nesërm, çfarë mesazhi po u jepni atyre që nesër do të na zënë vendin edhe neve këtu në sallë?

A keni një të vërtetë për të gjithë ne që duam të rrisim fëmijët tanë në këtë vend, po të jetojmë sigurisht edhe vetë? Apo e lëmë mbrapsht të na tërheqin për kapistalli ata që 20- mijëlekëshin e hedhin që të mos japin nesër asgjë mbrapsht dhe të mos mbajnë asnjë premtim?

Të nderuar kolegë, Parlamenti, pushteti lokal dhe kushdo i zgjedhur nuk duhet të vijë nga deformimi i votës. Ky është parimi dhe deri këtu është slogan.

Për ta thënë siç duhet thënë, është Parlamenti dhe pushteti lokal i kudozgjedhur, i cili duhet të ulërasë për degjenerimin që po i bëni sistemit të zgjedhjeve dhe korrupsionit politik me votën. Ky mund të ketë çfarëdo emri, por jo standard i legjitimitetit demokratik. Kjo mund të jetë qeveria e kujtdo stili, por nuk është qeveria e votës së lirë. Kjo mund të jetë maxhoranca e ngritur mbi çdo hesap, por jo mbi atë të votës së lirë. Nëse pushtetin nuk ia detyron votës, por lekut, atëherë je maxhoranca e korrupsionit.

Blerja e votës nga socialistët, të cilëve revanshi për të pasur gjithçka u ka zënë sytë, është dhunim, përdhunim, fashizëm, komunizëm, quajeni si të doni, por është krim, është tirani.

Ndaj, ju qytetarëve nuk u detyroheni asgjë. Ndaj nuk e vrisni mendjen fare asnjë ditë se çfarë shkeljesh arbitrariteti dhe dhunim ligji po bëni, sepse ju keni gjetur formulën: “Vidh sot, bli nesër dhe kështu qeveris pa i pasur borxh askujt”.

Faleminderit!

Ilir Meta – Faleminderit!

Fjalën e ka deputeti Arben Ahmetaj.

Arben Ahmetaj – E para, e kuptoj që është e vështirë të kesh në kurriz një milion vota kundër, por sigurisht, koha i shëron të gjitha dhe, do të duhet një kohë e gjatë që ju të shëroheni nga një milion vota kundër.

E dyta, 10 mijë vota më shumë në Korçë, sigurisht, tregojnë atë që treguat më 23 qershor, që ishit një maxhorancë e kalbur dhe tani jeni një opozitë e çorientuar.

Megjithatë, këtu nuk jemi mbledhur për këtë, pavarësisht se ju mundoheni të hidhni posht e lart paratë e fituara nga korrupsioni, paratë e fituara nga devijimet fiskale, paratë e fituara nga kontrabanda e naftës Virginia, paratë e fituara nga vjedhjet në energjinë elektrike. Sigurisht, kështu do t’i hidhni, por mos i sillni si simbol të së vërtetës suaj! 

Po, është simbol i së vërtetës suaj shpërdorimi që i keni për 8 vjet shtetit dhe, sigurisht, do të kapni një kauzë, të cilën e keni ngritur ju për 8 vjet duke vjedhur votën e shqiptarëve, sidomos në vitet 2009-2011.

Megjithatë, unë po kthehem tek akti ligjor që ne kemi sjellë këtu. Akti ligjor është simbolik. Është simbolik, sepse i tregon publikut shqiptar, i tregon vetes, i tregon qeverisë, i tregon maxhorancës dhe opozitës që ky vend ka nevojë të reflektojë për financat publike, për situatën ekonomike dhe për atë që vjen. 

Ministri i Financave tha se kursehen 165 milionë lekë. Patjetër që për ndonjërin këtu kjo shumë është simbolike, po, në fakt, ky është përfitimi mujor i 41,700 përfituesve të ndihmës ekonome. 

Ndërkohë, u ikën zyrtarëve të lartë një përfitim që mund të ishte i drejtë në një situatë tjetër ekonomike. Patjetër mund të ishte i drejtë. Por në këtë situatë ekonomike nuk është i drejtë. Duhet patjetër të fillojë kursimi nga zyrtarët e lartë. Duhet të fillojë kursimi edhe nga deputetët.

Këtu nuk mund të flasim për veten, për 50 mijë lekë të vjetra që shkurtohen nga bonusi i deputetit. Këtu do të flasim për përgjegjshmërinë ekonomike që duhet të ketë një qeveri, që duhet të ketë një maxhorancë dhe që duhet të ketë, në fakt, një opozitë, e cila vetëm 50 ditë më parë ishte ulur këtu dhe një opozitë e cila vetëm 50 ditë më parë ishte në ditën e saj të fundit të shkatërrimit ekonomik, dhe jo vetëm ekonomik të vendit.

Po, është shkurtuar numri i përfituesve me 437 funksionarë të lartë, 70% është ulur numri i përfituesve. Janë 165 milionë lekë. Nuk janë simbolike. Mund të jetë edhe simbolike, por jo dhe aq. Pse? Sepse është përfitimi mujor i 13 mijë e 700 pensionistëve. Po. 165 milionë lekë shkojnë për përfitimin mujor të pensionistëve.

Unë dua që pensionistët shqiptarë ta kuptojnë. Është akt simbolik, por jo dhe aq i tillë, sepse këto 165 milionë lekë shkojnë për përfitim mujor të pensionistëve, të 13,700 prej tyre. 

Këto janë shifrat. Mund të merremi me ulje apo rritje bonusi. Mund të merremi me shifra zyrtarësh të lartë ose jo, por në finale, krahasimi do të vijë me qytetarët që janë në nevojë.

Po flasim për 41700 përfitues mujorë të ndihmës ekonomike dhe për 13700 pensionistë me përfitimet e tyre mujore. Këto janë paratë, këto janë shifrat.

Tani, le të bëjmë debat përtej asaj që ju e konsideroni si votë e lirë. Sigurisht, e keni makth, në fakt, votën e lirë, por dua t’ju them se kjo që po bëjmë është një kursim farë i thjeshtë.

Le t’i kthehemi aktit normativ. Një nga kolegët tha se kemi marrë borxh 240 milionë. Jo, zotërinj të nderuar! Ne kemi njohur borxhin që ju latë, sepse ne e dimë shumë mirë se çfarë është duke ardhur përpara për ekonominë shqiptare dhe për qytetarin shqiptar. I bëjmë këto akte simbolike, por jo dhe aq simbolike, për t’ju treguar juve se ne e kemi marrë Shqipërinë me një ekonomi të shkatërruar prej jush, por jemi shumë të qartë për atë që duhet të bëjmë, që në krye të 2 vjetëve t’i kthejmë një rritje të shëndetshme, të qëndrueshme dhe afatgjatë ekonomisë shqiptare në favor të qytetarit shqiptar.

Diskutoni për këtë akt thua se keni vite të tëra në opozitë dhe ne kemi vite të tëra në pushtet, duke pretenduar se kjo nuk është trashëgimia juaj. Kjo, në fakt, është trashëgimia juaj. Akti normativ është trashëgimia juaj. Ky akt normativ është në reflektim të trashëgimisë suaj shkatërruese. 

Ajo që do të vijë kur të diskutojmë buxhetin faktik të vitit 2012, do të jetë përsëri trashëgimia juaj, do t’jua tregojmë me shifra se si e latë Shqipërinë.

Buxheti i shtetit për vitin 2014 do të jetë në reflektim të trashëgimisë suaj shkatërruese, sepse kjo maxhorancë ka marrë përsipër që në krye të 2 vjetëve t’i rikthejë Shqipërisë dhe ekonomisë shqiptare atë që i ka munguar: rritjen afatgjatë cilësore.

Në fakt, bëjmë debat, dhe mirë bëjmë që bëjmë debat, bëjmë debat simbolikisht, por jo dhe aq, për 165 milionë lekë, për 2 milionë dollarë, tha dikush, por mos harroni se në trashëgiminë tuaj janë 17 milionë dollarë, që askush nga ju nuk i përmendi, të kontrabandës së Virginias, janë 240 milionë dollarë të zhdukura në sistemin energjetik në më pak se 7 vjet, janë 15 milionë dollarë të humbura në dëm të buxhetit të shtetit për shkak të koncesionit ekskluziv të pullave fiskale vjetore. Mund të numërohet këtu një listë, dhe sigurisht që do të vijë dita t’i numërojmë të gjitha këto lista një e nga një, por ky akt simbolik i qeverisë dhe i maxhorancës duhet përshëndetur. Unë ju falënderoj!

Ilir Meta – Faleminderit, zoti Ahmetaj!

Fjalën e ka deputeti Ridvan Bode.

Ridvan Bode – Të nderuar kolegë deputetë, 

Të nderuara zonja dhe zotërinj,

Të nderuar bashkëkryetarë të maxhorancës, Rama, Meta,

Ligji që po diskutojmë sot, në fakt është gjëja më qesharake dhe një veprim me një sarkazëm therëse përballë situatës dhe problematikës që ka vendi. Këtu sillet një ligj që ka një efekt prej 20 milionë lekësh për periudhën e mbetur, aq sa duheshin për të blerë 10 mijë votat në Korçë. Ndërkohë që dy javë më parë ne diskutuam këtu në Kuvend, dhe shumica e miratoi, që qeveria të shpenzojë 5 miliardë lekë më shumë për periudhën e mbetur, në krahasim me programin fillestar, 50 milionë dollarë më shumë.

Në të vërtetë, ajo që ndodhi me Korçën bën të qeshë vetëm Kryeministrin, një nga bashkëkryetarët e maxhorancës së sotme. Në të vërtetë është pjesa më e dukshme e asaj që ka ndodhur dhe po ndodh në Shqipëri, në institucionet shqiptare, instalimi i kleptokracisë.

Ne sot jetojmë në një republikë ku maxhoranca formohet përmes blerjes së votës, një republikë 20 mijë lekëshe, dhe miratojmë sot një ligj që blen 10 mijë vota  në Korçë me 20- mijëlekë, që ka një vlerë prej 20 milionë lekësh; ne jetojmë sot nën qeverisjen e atij që 20 përqindëshin e ngriti në institucion; ne jetojmë sot në kushtet kur një milion shuplakat nuk janë gjë tjetër veçse 20 miliardë lekët e rinj, 200 milionë dollarët që ne rritëm deficitin dhe borxhin publik dy javë më parë.

Për të gjithë është e qartë se kleptokracia  nuk është demokraci, dhe aq më pak një demokraci liberale. Kleptokracia, së pari, ka nevojë për demagogji dhe fasadë, dhe këtë e bën me shumë kujdes. Zoti Rama po e bën aktualisht. Ky ligj që ne miratojmë sot është pjesë e kësaj demagogjie sarkastike therëse: 20 milionë lekë për të miratuar në Kuvend si triumf i qeverisë përballë 240 milionë dollarëve që i solli para dy javësh për rritje të shpenzimeve të qeverisë. Kleptokracia nuk është legjitimitet, por përkundrazi, është shkaku, baza, fillesa e një ilegjitimiteti të instaluar tashmë në të gjitha institucionet e shtetit.

Le t’u referohemi fakteve. Gjithçka po ndodh pas zgjedhjeve dhe në ekzekutimin e pushtetit tuaj provon pikërisht këtë legjitimitet, që vjen nga vjedhja e votës, nga blerja e votës, nga blerja e votuesit. Për ju ligji nuk ka rëndësi, por i rëndësishëm është vullneti i kleptokratëve. Ju, pa ligj, mbyllni biznese të licencuara, legjitime; ju, pa ligj, prishni ndërtime me leje, të legjitimuara; ju, pa ligj, anuloni kontrata të ligjshme; ju, pa ligj, largoni administratën publike nga puna; ju, madje pa ligj dhe pa procedurë ligjore, anuloni edhe ligje tashmë në fuqi dhe të miratuara me konsensus; ju provoni çdo ditë ilegjitimitetin tuaj. Pushteti juaj është një pushtet policor. Fytyra policore e një pushteti është e mjaftueshme për ta etiketuar atë si një  pushtet ilegjitim, pra që i mungon legjitimiteti. Kjo sepse ju bazoheni në një pushtet kleptokrat. Dhe për ju i rëndësishëm është vetëm pushteti juaj dhe interesat tuaja. Edhe vendimet e pushtetit vendor ju i prishni dhe i ekzekutoni me polici; edhe taksat i mblidhni në rrugë policore dhe me polici. Edhe kioskat në spital vini dhe i hiqni me polici; edhe përmbaruesit privatë, që zbatojnë ligjet e shtetit, vini dhe i arrestoni me polici.

Vetëm një gjë nuk bën policia në këtë vend: të mbrojë rendin.  Vrasjet vazhdojnë të rriten, konfliktet kriminale po trokasin në zyrat e ministrave tuaj, dhe kjo është shprehje e  ilegjitimitetit që ju keni për shkak të vjedhjes së votës përmes blerjes së saj. Kleptokracia nuk është demokraci liberale, por është tirani e një shumice të blerë. Ju jeni një tirani kleptokrate, dhe kjo demonstrohet çdo ditë me arrogancën dhe me qeshjen që bën Kryeministri në poltronin e tij, me prepotencën e shprehjes publike dhe të ekzekutimit të qeverisjes, me dhunën antiligjore përtej ligjit dhe mbi ligjin, me terrorin publik, me të cilin vijoni çdo ditë të intimidoni çdo qytetar, duke kërkuar ta gjunjëzoni atë me tritolin që e keni kthyer në simbol të qeverisjes suaj. Të gjitha këto dëshmojnë se jeni në kushtet e humbjes së plotë të legjitimitetit.

Ajo që ndodhi në Korçë ishte nxjerrja mbi ujë e arsyeve, e shkaqeve, e fakteve se përse kjo maxhorancë e sotme është në këto kushte të humbjes së plotë të legjitimitetit demokratik. Kleptomani nuk njeh kufi, dhe ju nuk njohët asnjë kufi, edhe pse pas 8 vjet qeverisjeje, rotacioni mund të ishte gjëja normale, ju përdorët paratë në mënyrë të shfrenuar. Kleptomani kërkon me çdo kusht dhe me çdo mjet të përvetësojë atë që ka për objekt: pushtetin përmes blerjes së votës.

Ju vodhët dhe bletë votat në Korçë edhe pse ishte e panevojshme, dhe ju këtë e dini, por huqi juaj i kleptomanit kërkonte me çdo kusht që të blinte votat në atë rrugë dhe në atë skenar që ju keni ndërtuar dhe e keni pjesë të strategjisë suaj. Edhe trafikimi i deputetëve në Parlament është shprehje e manisë kleptomane që kanë dy bashkëkryetarët, Rama dhe Meta. Ju shpallët një milion shuplaka. Në të vërtetë, 20-mijëlekëshi ju dekonspiroi. Një milion shuplakat janë 20 miliardë lekët që ju shtuat në deficit dhe në borxhin publik të Shqipërisë. 

10 mijë shuplakat në Korçë janë 200 milionë lekë të vjetra. Për 20- milionëlekëshat që ne po miratojmë sot në këtë ligj të turpshëm, i cili autorizon qeverinë të shpenzojë 50 milionë dollarë më shumë, 5 miliardë lekë më shumë, ju vini këtu dhe na kërkoni votën  gjoja se po bëni gjëmën.

Kleptokracia vret demokracinë, ajo nuk ka lidhje me të. Ne po përballemi dhe do të përballemi çdo ditë dhe qytetarët shqiptarë do ta kuptojnë shkakun e harbutërisë së një qeverisjeje të ardhur përmes rrugës së kleptokratit, për më tepër, ju nuk po vrisni vetëm demokracinë e sotme, por edhe shpresën e nesërme. Ju shkoni për të blerë votat e studentëve. Dhe ky është një turp i madh, është një atentat i madh që i bëhet perspektivës së Shqipërisë në vitet e ardhshme.

Faleminderit!

Ilir Meta - Fjalën e ka zoti Niko Peleshi.

Niko Peleshi – I nderuar zoti Kryetar,

Së pari, e ndiej si detyrim të shpreh falënderimin për të gjithë qytetarët e Korçës, jo thjesht për votuesit e kandidatit fitues të koalicionit tonë, por për çdo qytetar, të majtë apo të djathtë, sepse i kanë dhuruar Shqipërisë një proces model elektoral. 

Zgjedhjet e Korçës kanë qenë zgjedhjet më të mira në Shqipëri, kanë qenë zgjedhje qytetare dhe europiane, zgjedhje të cilat janë zhvilluar larg presionit për vendin e punës, larg shantazhit, larg frikës. 

Në të gjitha qendrat e votimit kam parë dhjetëra deputetë të opozitës, të cilët më në fund nuk trembnin askënd. Askush nuk trembej më nga ju. Dhe kjo është një gjë shumë e mirë. Ky është një sinjal shumë i mirë për demokracinë shqiptare. Më në fund Shqipëria ka shënuar zgjedhjet e para të lira, europiane dhe të qeta. Kjo nuk është gjë e mirë vetëm për ne, por edhe për ju, sepse ky është një standard nga i cili do të përfitojë shoqëria shqiptare, pavarësisht se ju këtu nuk e kuptoni.

Rezultati në Korçë ishte një rezultat vërtet i thellë. 76 për qind e qytetarëve të Korçës votuan për kandidatin që përfaqësonte koalicionin tonë. Ne ndahemi  qartazi me mënyrën se si e lexojmë këtë rezultat. Për ne 76 për qind e votave të korçarëve nuk ishin një triumf dhe nuk u shpallën si triumf, sepse ne dimë ta lexojmë rezultatin e thellë si një përgjegjësi të thellë, si një përgjegjësi të shtuar ndaj gjithë qytetarëve. 

Kryetari i bashkisë së Korçës, apo i çdo qyteti tjetër të Shqipërisë, nga momenti që zgjidhet nuk është kryetar i socialistëve apo i demokratëve, por ai është kryetar i të gjithë qytetarëve. Një kryetar i votuar me 76 për qind të votave të qytetarëve, do të thotë për ne, për kulturën dhe vizionin tonë, një kryetar që ka shumë më tepër përgjegjësi për t’u shërbyer të gjithëve njësoj, sepse natyrisht, është votuar edhe nga qytetarë të majtë, edhe nga qytetarë të djathtë, elektorati ynë natyrisht që nuk është 76 për qind në Korçë.

Kandidatin tuaj, i cili, për fat të keq, erdhi në emër të qytetarisë, e zuri sëmundja që zë çdo djalë të mirë apo vajzë të mirë, unë kam njohur shumë të tillë në qytetin tim, që sapo hyjnë në shtëpinë tuaj, nuk i shpëtojnë dot injeksionit të kulturës suaj të trillimit. Çuditërisht, ju bëheni të gjithë njësoj,  ngjani njëlloj me njëri-tjetrin, dhe filloni të adaptoni të njëjtën kulturë të prishjes, të shkatërrimit, të dëmtimit të gjithçkaje që është bërë nga e kaluara. Ndaj edhe morët atë rezultat.

Kandidati juaj, i porositur nga partia, filloi të përbaltë gjithçka që kishte ndodhur në qytetin e Korçës, duke filluar nga qendra e qytetit dhe nga çdo investim publik i bërë atje, madje qysh ditën e parë ai shpalli se do t’i prishë ato. Prandaj qytetarët e Korçës reaguan me atë rezultat.

Abstenimi masiv i votuesve të së djathtës ishte një marrëveshje e heshtur e tyre për t’ju kaluar juve mesazhin se duhet të ndryshoni duke hequr dorë nga kjo politikë e dalë boje, e baltës dhe e shpifjes, baltë në çdo fjalë, baltë në çdo fjali, baltë nga çdo burrë, nga çdo grua e formacionit tuaj.

Ju mund të jeni opozita e vetme në planet që nuk dini të lexoni. Ju nuk dini të lexoni votën, ju nuk keni forcë të ndryshoni, dhe ky nuk është faji ynë. Ju nuk guxoni të flisni hapur me njëri-tjetrin, nuk guxoni të flisni me sinqeritet me shqiptarët, nuk guxoni të pranoni gabimet e fajet e qeverisë, për të cilën u ndëshkuat, u refuzuat, ndaj dhe nuk ndryshoni dot. Votuesit tuaj dhe të gjithë shqiptarët presin nga opozita shqiptare të reflektojë me sinqeritet për atë çka ndodhi, pastaj të ngrihet. Në qoftë se këtë nuk e kuptoni,  ky është një problem shumë i madh për ju. Ky është një problem që nuk mund ta zgjidhni duke u fshehur prapa gishtit, as duke u kapur te fija e barit. Ju nuk mund të fshiheni as prapa autobusit që solli studentët e Forumit Rinor Eurosocialist të votonin për kryebashkiakun e tyre. Si mund të besoni se mund të gjendet qoftë edhe një shqiptar i vetëm që të besojë se ju, pikërisht ju, nuk jetoni dot me faktin se të rinjtë e forumit eurosocialist pranojnë t’u rimbursohet rruga për të votuar kandidatin e partisë suaj. 

Po e ndiqja me shumë vëmendje deputetin që sapo foli, deputet i qytetit nga unë vij, se si iu drodh dora, nuk arriti dot ta flakte lekun dhe e lëshoi përtokë, se ju keni një kompleks shumë të madh me paranë. E dini pse? Sepse në vitin 2011 unë isha një kandidat përballë tij, ku jam ndeshur me  qeverinë, me presionin e të gjithë doganierëve, të cilët mbushën thasët e partisë suaj për t’i shpërndarë më pas në mënyrë të furishme në atë qytet. Besoj e kuptoni se në çfarë pozite kemi qenë. Kemi qenë në pozitën kur përballë nesh ishte çdo drejtor institucioni, çdo tatimor, çdo doganier, të cilit iu vu një gjobë nga partia. Duhet ta paguante atë gjobë dhe madje ta shpërndante në çdo shtëpi. 

Ju keni krijuar në atë qytet një varfëri të madhe dhe pastaj i jeni kthyer asaj varfërie për ta blerë me para të pista. Prandaj ju dridhet dora sot kur i flakni 20 mijë lekëshit. 

Ju, zonja Topalli, e quani Korçën dorështrënguar, se keni komplekse të tjera me Korçën, me Vlorën. Ju duhet të hiqni dorë nga kjo politikë e urrejtjes krahinore. Mos vini epitete për ata qytetarë, sepse me zgjedhjet e fundit i kanë dhuruar Shqipërisë një standard të lartë europian, një standard të lartë qytetar, që, përtej humbjes së thellë, duhet t’ju gëzonte, sepse ju nuk e bëni vetëm për sot politikën për veten tuaj, por bëni politikë dhe për nesër. Ata që do të vijnë pas nesh  meritojnë të jetojnë e të votojnë si qytetarë europianë dhe ju duhet të hiqni dorë nga presioni i vendit të punës, nga presioni ndaj varfërisë, dhe nga dhuna materiale që ju keni shkaktuar ndër vite me paratë e korrupsionit. Në qoftë se do të ishit vërtet të shqetësuar për demokracinë, do ta linit atë të vepronte, do t’i linit  institucionet e drejtësisë të thoshin fjalën e tyre. 

Të rinjtë e FRESH-it dje bënë një akt qytetar, sepse ata janë më qytetarë se ju. Ata shkuan në prokurori dhe dorëzuan dosjen e transparencës së zgjedhjeve. Të rinjtë e FRESH-it, që janë më qytetarë se ju, shkuan në prokurori dhe kërkuan transparencë me vullnetin e tyre pa u kërkuar nga prokuroria. Siç duket nga filmimet, siç e kanë sqaruar edhe të rinjtë e FRESH-it, e gjithë stuhia e ngritur në gotën e opozitës, me sa duket, do të lërë pas vetëm baltë në fytyrën e partisë tuaj. Gjithsesi, ne e kemi shprehur shumë qartë, nuk bëhemi mburojë politike e asnjë gjesti të denoncuar nga një televizion ose nga shoqëria, për sa kohë që organet e drejtësisë nuk shprehen. Ajo që kemi parë deri tani është më se e qartë, sepse bëhet fjalë për një vullnet të shprehur të të rinjve socialistë, të cilët nuk e kanë  kondicionuar votën e tyre me lekët, sepse kjo quhet blerje. Të gjithë ata që kanë dalë janë të rinj  aktivistë të FRESH-it, të cilëve u është rimbursuar rruga.  Ne nuk jemi si ju, nuk nxitojmë të flasim para prokurorisë, nuk nxitojmë të flasim para drejtësisë. Çdo forcë politike e përgjegjshme, përpara se të nxirrte deklaratën, do të priste organet e drejtësisë të flisnin, por ju nuk i druheni fare të vërtetës, sepse ju i keni gati epitetet për prokurorin, për gjykatësin, madje dhe për KQZ-në tuaj, në qoftë se vendimi i tyre do të jetë ndryshe nga ajo që ju e keni shpallur dhe dëshiruar. 

Ju morët 5 mijë vota në një qytet me 70 mijë votues dhe nuk e quani humbje. Kjo është e drejta juaj. Kandidati ynë u votua nga 76% e korçarëve, por ne nuk e quajtëm triumf, sepse ka një ndryshim të madh ndërmjet nesh. Ne dimë të kuptojmë përgjegjësinë e votës, ne dimë të vëmë pushtetin në dobi të të gjithëve, pa dallim,  ndaj nuk i shohim si humbës qytetarët që janë votues të së djathtës. Ju nuk e kuptoni përgjegjësinë për të reflektuar dhe për t’u thënë votuesve demokratë se e morët mesazhin. Ju refuzoni të kuptoni mesazhin e votuesve demokratë të cilët abstenuan, nuk ju votuan, nuk dolën në votime për të treguar se ka diçka që nuk shkon, ka shumë gjëra që nuk shkojnë në sjelljen tuaj. Ndërsa sot ju vini me arrogancë dhe u thoni të gjithë shqiptarëve se ne jemi opozita që nuk ndryshon, ne dimë të bëjmë vetëm të njëjtën gjë, ne dimë të akuzojmë, të shpifim dhe ne dimë të kapemi pas të pavërtetave. 

Së fundi, dëshiroj ta mbyll fjalën time duke ju thënë se nuk paska shije më të hidhur se sa të shikosh opozitën e vendit tënd në këtë gjendje.

Faleminderit!

(Gjatë gjithë kohës së diskutimit të zotit Peleshi, deputetët e PD-së hedhin drejt tij kartëmonedha të stampuara.)

Ilir Meta – Faleminderit!

Fjalën e ka zoti Strazimiri.

Gent Strazimiri – Faleminderit, zoti Kryetar!

Të nderuar kolegë,

Prisja që të fliste ish-kryetari i bashkisë së Korçës, bërë zëvendëskryeministër për herë të parë nga bashkia e Korçës, por zotëria zgjodhi të mos jetë përfaqësues i qytetarisë korçare në fjalimin e tij të parë. Ai zgjodhi të jetë përfaqësuesi i  një lagjeje të vetme, lagjes së  Kullairit. Kjo do të thotë se fajin nuk ia ka kush, ai ka vendosur vetë të mos jetë lishanlli. Nuk e ke punën me asnjë prej këtyre kolegëve tanë, e ke me emisionin “Fiks Fare” dhe Top Channel-in.  Nëse mashtrojnë ata, u kanë ngritur kurth, hajde thuaje se këtë  nuk na e the. E pamë me sy që merrnin lekë, ne ishim në Korçë dhe e pamë të gjithë. Nuk është ndonjë çudi e madhe, e keni me shqiptarët, nuk e keni me ne këtë punë.

Abstenimi në Korçë. Të mos i dalin në votim Partisë Demokratike në Korçë, në këtë situatë që jemi, me këtë terror që djalka u bën atje, do ikni ose nuk do ikni nga puna, e të tjera me radhë, është një gjë normale. Kjo është normale për ju dhe për këtë situatë ku po jetojmë! Por, pasi ka shkuar qeveria me gjithë shpurën e saj, ka fjetur një natë në Korçë, ka bërë edhe një mbledhje atje, dhe të dalin 18% e elektoratit në zgjedhje, vetëm ti mund ta quash këtë 76%. Këtë sukses paç dhe kështu e paçi gjithnjë fitoren!

Tani të vijmë tek akti i kursimit. A po kursejmë me këtë akt? Historia e aktit nuk nis sot, por është katërvjeçare. Ne jemi detyruar dhe kemi bërë shumë mirë që kemi ndërmarrë një veprim të ndërprerjes së mekanizmit të vjedhjes me pushtetarët. Një makinë zyrtare u kushtonte taksapaguesve shqiptarë, të gjithëve atyre që përmendi Shkëlqim Cani, jo pak, por 10 milionë lekë të vjetër në vit vetëm riparime, jo karburant, jo rroga e shoferit e të tjera si këto. Kjo është vjedhje e hapur. Çdo shqiptar e di që me 10 milionë lekë të vjetër në vit, blen  dy makina. Këtë mekanizëm e ndërpremë, vjedhje e hapur këtu e katër vjet përpara, dhe gjetëm një formulë tjetër, atë të rimbursimit të disa zyrtarëve.  Ishte formulë e mirë, nuk ishte formulë e mirë, hajde të rregullojmë formulën. Çfarë  po ndodh?  Tani vijnë dhe na thonë se 437 prej 600 zyrtarëve nuk do të marrin më bonus, atë kufizimin e llogaritur mirë ose keq, e ta kryejnë funksionin e tyre. Çfarë do të ndodhë? Ministri, me të drejtë, na tha se një gjeneral brigade, një kryetar bashkie, një kështu e një ashtu, nuk shkojnë dot me makinën e tyre atje. Makina nuk do të blihen, por dhe transporti do t’u sigurohet. Shqiptarët duhet ta dinë se, në qoftë se transporti do t’u sigurohet dhe bonus nuk ka, nëpër institucione nuk ka më makina. Dhe ky do të na e shpjegojë se si do t’i transportojë gjeneralët e brigadave, shefat e policisë, kryetarët e komunave, kryetarët e bashkive,  gjë që nuk e thotë.

Kursejnë qindarka.  1,2 milionë euro është efekti në buxhetin e shtetit dhe, siç na tha zotëria, këtë 1,2 milionë euro në vit do ta ndajë në mënyrë të barabartë dhe të drejtë për të gjithë hallexhinjtë e këtij vendi, te 1,2 milionë eurot në vit, nga një qeveri socialiste, sociale, e kanë shpëtimin paraplegjikët, të papunët, invalidët, studentët dhe çdo njeri tjetër që është nevojtar. Çfarë ndodh? 1,2 milionë në vit për ju, 240 milionë euro vetëm në 60 ditë kanë për veten e tyre. Të gjitha janë para xhepi, shpenzime operative. Gjysmë ministria e Arben Ahmetajt, që nuk është këtu në sallë, se gjysmë ministrie i ka ngelur, deri më 31 dhjetor ka 4,1 milionë dollarë për shpenzime operative. Se si do t’i shpenzojë unë nuk e di. Unë di t’ju them se kjo shumë, 1,6 milionë euro në vit, është 4 herë, 5 herë më i vogël se ajo që  është deklaruar zyrtarisht. Për të paguar crown agents, që do të na sillkan më shumë të ardhura. Kjo është balanca dhe elementi social që sjellin si risi këtu me pafytyrësi.  

Hesapet e qeverisë në të mirë të popullit. Në ka popull që e di marrëdhënien me qeverinë, veçanërisht me këtë lloj qeverie, se sa e drejtë dhe se sa i bukur është hesapi në favor të popullit, ky është populli shqiptar. Ju ka parë 46 vjet me radhë, pastaj 8 vjet, tani po ju sheh prapë. Sipas asaj që ju vetë thoni dhe sipas llogarive që mund të bëjmë tani, me ç’pamë me zë dhe me figurë te Top Channel, i gjithë operacioni elektoral i vitit 2013 ju ka kushtuar  50 milionë euro. Secili nga 50 mijë lekë, çfarë të kushton, jepe votën se do e rregullojmë pastaj. Që javën e parë morët pesëfishin borxh për para xhepi, borxh që e merrni në emër të shqiptarëve, se ata do e paguajnë.  Vetëm për 60 ditë keni futur në xhep 250 milionë euro, asnjë investim, asnjë lek për pensionistët, asnjë lek për invalidët, asnjë lek për rritje rrogash, asnjë lek për subvencione në bujqësi, as edhe një qindarkë, por direkt morët pesëfishin që në herën e parë. Kam përshtypjen se ky popull një herë në katër vjet merr 50 mijë lekë për t’ju dhënë votën, 2 qindarka në ditë, tha kolegia Bregu, dhe ju direkt e futët në një borxh që nuk e ka marrë, 250 milionë euro për shkakun tuaj, hesapi nuk është dhe fort në favor të popullit. A ka lidhje kjo punë me numrat në Parlament? Ka, por për mua është sekondare. E para gjë që ne të gjithë po bjerrim, me pafytyrësinë edhe të zëvendëskryeministrit dhe me sikletin e Kryeministrit këtu,  është dinjiteti. Problemi dhe alarmi në këtë vend është se sa pak ju keni ndryshuar në 30 vjet. 

Në vitin 1983 çmimi i dinjitetit të një njeriu ishte 80 lekë: fuksat. Me ata e kontrollonit këtë popull, me 80-lekëshat. Sot keni bërë vetëm indeksimin financiar, pra mbas 30 vjetësh e keni bërë 2 mijë lekë. Ky është çmimi që keni ju për dinjitetin. 

Tani, në emër të popullit të Krujës, të Cudhisë dhe Thumanës po jua kthejmë mbrapsht 80-lekëshat, siç jua kanë kthyer gjithnjë.  (Ka monedha dymijëlekëshe në dorë dhe i shpërndan.)  Kurse këto me porosi të veçantë njërit prej tyre, është paraplegjik, i ke këtu, mbaji këtu!

Faleminderit!

Ilir Meta – Fjalën e ka zoti Olldashi.

Sokol Olldashi – Të nderuar përfaqësues të Kuvendit të Shqipërisë,

Nuk hyj te deputetët e vjetër të këtij Parlamenti, por, gjithsesi, unë po bëj një periudhë kohe, por kurrë nuk e kam ndier veten më keq se në këtë seancë. Kjo është një seancë e pështirë, një seancë e turpshme. Është një seancë, në të cilën në qoftë se ne do të kemi grimcën më të vogël të përgjegjësisë, duhet ta ndërpresim kalendarin dhe të merremi thellësisht me këtë çështje.

Ajo që ka ndodhur në Korçë, dhe dua të falënderoj median që e transmetoi, është vërtet një gjë shumë e rëndë, por nuk është vetëm kaq. Problemi është shumë më i madh se 20 000-lekëshi që iu dha studentëve në Korçë. Problemi është kthyer në sistem. 

Në qoftë se ne, realisht, duam të merremi me këtë punë, duhet të kuptojmë se çfarë po ndodh. Çfarë ndodhi pas Korçës? Reagimi ynë është i pritshëm. Është normale, sepse ne jemi opozitë dhe nuk mund të pranojmë që të shikojmë enturazhin e pushtetit me para në dorë duke blerë vota. Në qoftë se nuk bëjmë dot këtë reagim, ne nuk meritojmë të jemi këtu. Detyra jonë është pikërisht kjo. A mbaron këtu detyra jonë? A mbaron detyra juaj te mbrojtja? E prisja edhe reagimin e PS-së, që do të gjente një skuzë për të dalë nga kjo që i ndodhi, duke thënë se po paguanin autobusin.

Nga ana tjetër, dua t’u drejtohem shumë deputetëve të djathtë e të majtë dhe gjithkujt (ka shumë njerëz, për të cilët kam konsiderata nga pikëpamja njerëzore, pavarësisht se nuk u besoj politikisht apo nuk i pranoj politikisht): a do të merremi ne me këtë problem, apo do të vazhdojmë të bëjmë sikur nuk shikojmë? 

Në fakt, ajo që ndodhi është e tmerrshme. Në qoftë se kthehemi mbrapa, në vitet 1991 dhe 1992, kur janë bërë zgjedhjet e para pluraliste në këtë vend, nuk është paguar askush; nuk është harxhuar asnjë qindarkë e vetme as nga kandidatët, as nga komisionerët. Pse? Sepse njerëzit kishin një zemër, kishin një moral dhe një shpirt. Vinin dhe e bënin diçka me dëshirë. 

Çfarë ndodhi më vonë? Filluam të paguanim komisionerët; më pas filluam të paguanim makinat; më pas filluam, zotëria që është zëvendëskryeministër e di shumë mirë, të paguanim shtresat e margjinalizuara që t’u merrnim votat. Më pas vendosëm ndryshe: Pse të lodheshim dhe të paguanim makinat për njerëzit, që të vinin dhe të votonin, komisionerë, dreq dhe shejtan? Të flasim hapur: të paguajmë zgjedhës. Ky është një treg ofertë-kërkesë. Paguajmë direkt zgjedhësit. Kjo është demokracia direkte. Jo, kjo nuk është demokracia direkte e vullnetit të njerëzve, por është demokracia direkte e xhepave. Kjo nuk është demokracia që kanë nevojë shqiptarët.

 Më pas e çuam më tutje, dhe ne të gjithë bëjmë sikur e harrojmë këtë gjë, deri te shkëmbimi i deputetëve. E nisi Nano në parlamentin e vitit 2001, e vazhduam ne kur do të zgjidhnim Presidentin në vitin 2007 dhe bëjmë prapë sikur nuk e shikojmë këtë gjë. 

E nisi Nano, e perfeksionoi jo vetëm LSI-ja, por edhe partitë e tjera të vogla në koalicion me ju dhe me ne. Ne të PD-së bëmë sikur nuk e pamë që po ndodhte dhe vijmë sot në Korçë. Përpara kësaj kemi fushatën e zgjedhjeve të 23 qershorit dhe nuk ka pasur gjë më të turpshme e më të fëlliqur sesa ajo fushatë. Shkonim nëpër zona, andej e këndej, dhe thoshim: “Kemi bërë këtë punë, kemi këtë projekt”. Përgjigjja që na thoshin ishte: “Ky ka dhënë 20, ky 30, ky 40, ky 50. Sa jep ti?” Kjo ishte një përgjigje të cilës nuk i përgjigjeshim dot; një përgjigje që ne ua detyrojmë qytetarëve shqiptarë. 

Në qoftë se duam të merremi seriozisht me këtë problem, duhet të fillojmë të merremi që sot. Nuk mund ta fusim kokën në rërë si struci dhe thjesht të themi: fajin e ka PS-ja. Sigurisht, ju e keni fajin për atë që keni bërë në Korçë. Nuk ka asnjë dyshim dhe jeni përgjegjës moralisht, në radhë të parë, përpara njerëzve.

Sigurisht, kemi edhe ne faj që kemi bërë sikur nuk e kemi parë këtë fenomen kur e bënin partitë në koalicion me ne. A do të merremi me këtë çështje? Në qoftë se duam realisht të merremi me këtë çështje, dhe të japim përgjigje, duhet të ndajmë mendjen që në këtë parlament disa duhet të jenë deputetë dhe të tjerët duhet të lënë karriget, sepse nuk mundet që në këtë sallë të parlamentit të vazhdojnë të bashkëjetojnë të patrazuar deputetët dhe blerësit. Kjo sallë ka vend për një kategori: ose për deputetët, ose për blerësit. Të dyja palët nuk mund të rrinë dot këtu. Doni që të merremi? Hajdeni të merremi që sot!

Faleminderit!

Ilir Meta – Zoti Kryeministër keni fjalën.

Edi Rama – E mora fjalën jashtë radhe i nxitur nga deputeti i vjetër parafolës. Unë jam deputet i ri dhe më bëri përshtypje ajo që tha, ku, sipas tij, kjo është seanca më e pështirë dhe më e turpshme e kësaj salle. Me siguri nga lartësia e kompetencës si deputet i vjetër ka një arsye që e thotë. Ndërsa për sa më takon mua si deputet i ri jam dakord me deputetin e vjetër që kjo është vërtet seanca më e pështirë dhe më e turpshme që unë kam asistuar, megjithëse kam parë të tjera ende më të pështira dhe më të turpshme nga televizori.

Dua të përqendrohem në dy çështje: në çështjen e projektit që kalojmë sot dhe në çështjen e borxheve që kemi trashëguar. Sigurisht, nuk mund ta kapërcej edhe çështjen që po ngrihet këtu nga deputetët e opozitës. Një herë e një kohë, me siguri deputetët e vjetër e kujtojnë, ishte një ministër i një qeverie socialiste, i cili në zonën e tij i humbi zgjedhjet, në një zonë ku socialistët kishin fituar gjithmonë. Besoj se mund ta ndaj me të gjithë deputetët e vjetër të opozitës opinionin që ai ministër u bë shumë qesharak duke u ankuar se i vodhën votën, duke u ankuar se banda kriminelësh blerës iu turrën dhe ia morën padrejtësisht mandatin që sovrani, sipas tij, e kishte bërë gati për të. Ky ishte ministri i Brendshëm, nuk ishte një ministër dosido. Ishte një ministër i Brendshëm pas 8 vjetësh në qeveri të Partisë Socialiste dhe atëherë deputetët e vjetër këtu në sallë, por edhe opinioni publik, thanë të njëjtën gjë: po kujt i ankohet ky? Kujt ia kërkon ky të drejtën që ia kanë grabitur? E nëse ka ndonjë gjë të vërtetë në këtë, ky është i pari që jo nuk duhet të flasë, por duhet të kërkojë falje që e paska lënë vendin aq keq, sa bandat e kriminelëve shkojnë edhe ditën për diell e ia vjedhin me dhunë mandatin.

E pra, besoj se në rast se ai ishte një rast fatkeq i një njeriu që ishte një njeri i mirë dhe nuk ishte në gjendje të kuptonte dhe të shpjegonte humbjen, që në fakt e kishte plotësisht të merituar, ndoshta jo thjesht vetëm për faj të tij, sot është një opozitë e tërë, është një shpurë e tërë ministrash, është një forcë e tërë që për 8 vjet e mbajti Shqipërinë shah-mat dhe e katandisi në një pikë ku realisht Shqipëria nuk ka qenë kurrë më parë në gjithë këto vite, që vjen këtu dhe duke u nisur nga një fakt i interpretueshëm në dy mënyra, ankimon gjithë zgjedhjet e 23 qershorit dhe madje bën edhe llogari banale aritmetike duke u nisur nga pagesat e transportit për ata të rinj, që vunë fytyrën e tyre, zërin e tyre, veten e tyre, tërësisht në dispozicion të prokurorisë. 

 E kam thënë edhe më parë dhe po jua përsëris këtu sot: çdo gjë që ka lidhje me votën, për mua vetë dhe për të gjithë ne këtu, që kemi luftuar dhe sakrifikuar shumë për votën, kemi humbur edhe njerëz, nuk është as e diskutueshme, as e negociueshme dhe ju keni gjithë të drejtën e Zotit që interpretimin tuaj ta verifikoni përmes organeve të drejtësisë. Keni gjithë të drejtën e Zotit që interpretimin tuaj ta verifikoni në të gjitha rrugët, që ju i konsideroni të drejta dhe që Kushtetuta dhe ligji ia njeh jo një opozite të tërë, por qoftë edhe një individi të vetëm  që të kërkojë të drejtën e vet. 

Në këtë pikë unë jam jo 99%, por një qind për qind me ju, dhe në këtë pikë unë jam shumë krenar, sepse ne përsëri bëjmë një dallim shumë të qartë ndryshe nga ju, që nuk e pranuat që në sekondën e parë transparencën e zgjedhjeve të vitit 2009; ndryshe nga ju që nuk pranuat kurrë ta shikonit në sy të vërtetën e fshehur në kutitë e votimit të vitit 2009. Ne jemi tërësisht të hapur për çfarëdolloj rruge që ju dëshironi të ndërmerrni për të bërë faktimin e interpretimit tuaj.

Me këtë rast unë ju komplimentoj për respektin e pakushtëzuar që shprehni edhe për emisionin “Fiks Fare”, por dëshiroj që këtë respekt ta shprehni për gjithçka, edhe për keqqeverisjen tuaj, që janë bërë vijimësisht publike.

Tani më lejoni të kaloj në çështjen që po diskutojmë sot këtu, duke ju siguruar që edhe nëse nuk do ta gjeni, do t’ju ndihmoj unë ta bëni lidhjen edhe me çështjen që ju shqetëson, edhe me paratë që ju shqetësojnë, edhe me llogaritë që ju shqetësojnë, edhe me gropën e madhe që keni zhytur këtë vend dhe ekonominë e tij.

Mbrëmë vonë ne morëm vesh për një tjetër tragjedi ku humbën jetën disa të rinj në një minierë të mbyllur prej shumë vitesh, numri i të cilëve është ende i paidentifikuar plotësisht, për shkak se skuadra e kërkimit vazhdon punën e saj. Ata humbën jetën duke u përpjekur ta luftojnë varfërinë e tyre të skajshme nëpër vrimat e hapura për të nxjerrë nga një minierë e mbyllur disa grushta mineral. E pra, varfërinë e tyre nuk e sollëm ne. Varfërinë e tyre e gjetëm pas 8 vjetësh qeverisje nga ana juaj. Varfërinë e njerëzve që na shkruajnë dita-ditës dhe kërkojnë ndihmën që u jep ligji, sepse janë persona me aftësi të kufizuara, nuk e sollëm ne. Nuk është qeveria jonë në pamundësi për t’u paguar atyre paratë e bukës së gojës, por jeni ju, që paratë e bukës së gojës së tyre i bëtë rrush e kumbulla për fushatën e 23 qershorit. 

Jeni ju që shkuat deri te rezervat e shtetit, deri tek ushqimet që ky shtet duhet t’i ketë në dispozicion në raste emergjencash humanitare. Rrëmbyet fasule, oriz, çizme, rrëmbyet gjithçka gjetët për fushatën elektorale të 23 qershorit. 

Jeni ju që i bëtë rrush e kumbulla paratë e institucioneve, para që duheshin që ato të funksiononin normalisht, dhe jo të atyre dosido, por të institucioneve të sigurisë, duke tenderuar gjithçka kishin në arkë, për të blerë naftë, për fushatën tuaj elektorale të 23 qershorit. 

Ne sot vijmë me një projekt, i cili heq 1,6 milionë dollarë nga bonuset e mëdha të të privilegjuarve të këtij vendi, duke filluar nga vetja jonë. Kjo, jo se ne besojmë se 1,6 milionë dollarë do të zgjidhin problemet e varfërisë, do të zgjidhin problemet e personave me aftësi të kufizuara, do të zgjidhin problemet e pensionistëve apo të atyre 1 milion të papunëve, që i keni lënë rrugëve, por sepse ne besojmë tek etika e qeverisjes.

Ne besojmë se në një vend si Shqipëria, Kryeministri nuk mund të udhëtojë me business class, kur shkon me avion në Europë.

Ne besojmë se ministrat nuk mund të udhëtojnë në business class, kur marrin avion për të shkuar dhe për të përfaqësuar shtetin.

Ne besojmë se delegacionet qeveritare nuk mund të jenë të panumërta, me soj e me sorollop, për të shkuar me demek për të përfaqësuar shtetin e pastaj të turren të gjithë për të bërë shoping.

Ne besojmë se nuk mund të hyjmë në qeveri, si njerëz të zakonshëm dhe të dalim, siç keni dalë ju, senator te “Luftansa”, me miljet e fituara nga business class-i i paguar nga paratë e shqiptarëve. Këto janë ato që ne besojmë. 

Më lejoni tani të kaloj te llogaria e borxhit që, sipas jush, ne e morëm, dhe, ndërkohë që duhet t’ua jepnim shqiptarëve, e çuam aty, ku zakonisht i çonit ju paratë që u mungonin shqiptarëve. Këtu kam shifra. Nuk kam as opinione dhe as interpretime. Kam vetëm shifra, me qëllim që ju ta kuptoni se pse ne u detyruam ta merrnim atë borxh. Në fakt, ishte thjesht legalizimi i borxhit që ju u keni lënë në kurriz shqiptarëve. Kur them ta kuptoni, duhet ta kuptojnë ata që nuk marrin vesh nga kjo punë, sepse ata që kuptojnë dhe që e kanë bërë këtë, e dinë shumë mirë se çfarë kanë lënë pas, por të jenë të sigurt se do të paguajnë një më një për atë që kanë lënë pas. 

Në të ardhurat, sipas planit të bërë nga ju dhe në periudhën e qeverisjes suaj, janar-shtator, qoftë në dogana, qoftë në tatime, mungojnë pjesa dërrmuese e atyre parave që ne u detyruam t’i merrnim borxh në tregun e brendshëm. U detyruam ta bënim këtë, sepse në dogana dhe në tatime keni lënë një gropë shumëmilionëshe, e cila prek dhe kalon 200 milionë dollarë.

Më interesantja është se gropa merr përmasa jashtëzakonisht të dukshme kur vjen muaj prill, muaj maj dhe në qershor hapet dhe bëhet e madhe. Ku i keni çuar ato para? Për çfarë i keni përdorur? Sikur t’i kishit çuar për ujësjellës dhe për kanalizime, atëherë do të ishin në faturat e ujësjellës-kanalizimeve, por, fatkeqësisht, ato mungojnë në llogaritë që keni lënë ju, në shifrat që keni shkruar ju dhe në fletoret që ka firmosur ai zotëria, që sot m’u duk shumë i lodhur, sepse ndoshta ishte shumë herët për ta marrë të gjithë sasinë e nevojshme të red bull-it.

Ndërkohë, dua të shkoj edhe më tutje se gropa në dogana dhe në tatime, që është thuajse e barabartë me sasinë e borxhit që kemi marrë ne, për të paguar deri në fund të vitit rrogat dhe për të mos shkuar në ulje të asnjë qindarke të tyre, për t’i paguar deri në fund të vitit pensionet dhe për të mos shkuar në asnjë qindarkë ulje të pensioneve, ndërkohë që ky është turpi juaj.

U kemi shtrirë dorën qeverive të vendeve mike për të na garantuar që, në rast fatkeqësish natyrore dhe në rast përmbytjesh, të kemi në dispozicion ushqime për shqiptarët. Ky është turpi juaj. Mjafton ky turp që ju, jo vetëm të mos vini këtu e të kërkoni llogari, por, përkundrazi, të ulni kokën, sepse i keni bërë grosh dhe pilaf ushqimet që u duhen njerëzve në rast fatkeqësish.

Unë besoj se edhe mes jush ka një dallim, mes atyre që i kanë bërë këto dhe atyre që për 8 vjet me radhë kanë ngritur dorën. Kanë dalë këtu dhe çfarë nuk kanë thënë për të mbrojtur qeverinë që ishte atje, por jam i bindur që nuk kanë marrë asgjë nga ato që janë grabitur prej atyre që uleshin atje lart. Jam i bindur që shumë prej jush këtu, do të dëgjojnë e do të shushaten kur t’u them që vetëm nga detyrimet e trashëguara në sektorin e naftës, nuk keni marrë për shtetin, si detyrime, nga janari deri në fund të shtatorit, 87 milionë, 241 mijë e 33,5 dollarë, pra janë 87 milionë dollarë, të cilat nuk janë kontrabandë, sepse kontrabanda është diçka tjetër, por janë detyrime të shkruara, të cilat i mungojnë arkës së shtetit.

(Ndërhyrje nga salla)

Zoti llogaritar, janë detyrime të shkruara. Janë detyrime tatimore të të gjithë atyre që grabisin çdo ditë pasurinë e këtij populli dhe ju nuk i keni mbledhur. 

(Ndërhyrje nga salla)

Që ne do t’i marrim, kjo është pak, por është e sigurt. Kjo është një fletë e fletores së llogarive të hapura, që ju keni me popullin shqiptar, dhe kur them ju, kam parasysh ata që në ushtrimin e detyrës kanë mbyllur sytë, kanë tërhequr mbrapsht institucionet dhe kanë hapur rrugën për të pasuruar klientët e pushtetit të deridjeshëm. Nuk ka asnjë dyshim se ne do t’i marrim.

Doni të dëgjoni akoma? Jo pak, por mesatarisht 15 milionë dollarë në vit ua merrnit shqiptarëve drejtpërdrejtë nga xhepi, me demek, me ligj, se e kemi bërë fjalën “ligj” fjalë goje, duke vënë një pullë fiskale, të vendosur arbitrarisht, një koncesion tërësisht i panevojshëm, tërësisht qesharak, një praktikë tërësisht e braktisur për vite të tëra nga e gjithë bota, ku ne duam të integrohemi. Askush nuk e ka një koncesion të tillë. Ju e keni vënë dhe nuk ka asnjë shërbim të përmirësuar dhe asnjë ndryshim tjetër, përveç kalimit të parave nga xhepat e shqiptarëve, në xhepa, që të jeni të sigurt, që janë plot për ditë nga këto para, por që ne do t’i shpojmë një e nga një e xhep për xhep. 

Duke e mbyllur, dua të theksoj edhe një herë se ne jemi shumë të vetëdijshëm për çfarë jemi votuar. Ne jemi shumë të vetëdijshëm se për çfarë shqiptarët na dhanë 1 milion vota. Ne jemi shumë të vetëdijshëm për misionin tonë dhe për arsyen pse jemi ulur aty apo këtu, apo pse sot jemi në këtë sallë shumicë e cilësuar në rritje.

Unë nuk i ngjaj paraardhësit tim në asgjë, aq më pak në atë pikën kur thoshte: “Ç’keni more me komisionerët socialistë? Ç’keni more me PS-në? Po na prishni Partinë Socialiste.” Në fakt, i vinte nga kushtrimi i të parëve, sepse, në fund të fundit, e ka edhe ai një dorë në krijimin e asaj partisë që deri në vitin 1990 persekutonte atë me të cilën rri sot këtu në Kuvend, si te stoli i kopshtit të parlamentit.

Nga ana tjetër, nuk e fsheh dot një keqardhje që kam për ju, për Partinë Demokratike, e cila lindi si parti e madhe e shpresës, si parti e madhe e një transformimi historik e rrënjësor të mendësisë, në radhë të parë, dhe u kthye në bunkerin e mendësisë me të cilin ne të tjerët jemi ndarë qysh atëherë dhe jo për meritë të PD-së.
Unë jam këtu për t’ju thënë edhe një herë tjetër: çështjen që keni ngritur sot trajtojeni me të gjitha rrugët që ju duken të arsyeshme, është e drejta juaj, vetëm mos harroni që është e njohur, se historia zakonisht ndodh dy herë: një herë si dramë dhe një herë si komedi, ju tani jeni në pjesën e komedisë.

Ilir Meta – Faleminderit, zoti Kryeministër!

(Zoti Olldashi kërkon fjalën për replikë.)

Nuk jua ka përmendur emrin. Deputeti parafolës as nuk ju denigroi dhe as nuk deformoi ndonjë gjë.

Atëherë, keni fjalën.

Sokol Olldashi – Do të desha t’i thosha dy fjalë fare shkurt deputetit të ri, parafolës, që kjo pjesa këtej e la Shqipërinë në NATO, e la Shqipërinë pa viza, e la Shqipërinë me 1300 shkolla dhe me 10 mijë kilometra rrugë.

Ky është një bilanc që nuk mund të mohohet. Pyetja që mund të pasrendë këtë që thashë unë është: Pse humbët? Ne humbëm për shkak të emisionit “Fiks Fare”, sepse ne nuk e pamë, kurse ti e pe dhe e hëngre më 1 prill. 

(Zoti Bode kërkon fjalën për replikë.)
Ilir Meta – Nuk ju përmendi fare. Ai përmendi red bullin, jo personin. S’ka lidhje.

Dakord, keni fjalën.

Ridvan Bode – Atëherë, kryekleptokrati foli tamam në origjinën dhe në fytyrën e tij.

Së pari, u tregua cinik dhe i pashpirt me humbjen e jetës së të rinjve në minierën e Pogradecit. Është detyra jote që atë minierë, e cila është në konservim, ta ruash. Paguhen njerëz, rreth 15 veta, që duhet të ruajnë atë minierë që të mos futen njerëz, sepse është e rrezikshme. Ky është një turp. Ky cinizëm kaq i thellë është një turp për një kryeministër, por ti je një kryeministër kleptokrat dhe për ty nuk ka rëndësi.

Së dyti, u mundove të thuash këtu se e rrite borxhin, sepse do të paguash rrogat dhe pensionet. Gënjen! Borxhin e rrite sepse thellove mosrealizimin e të ardhurave. Kanë qenë 16 miliardë lekë, i çove në 39 miliardë lekë. 39 miliardë lekë e çove deficitin e të ardhurave, ndërkohë që ke gjetur 16 miliardë lekë në fund të periudhës 8-mujore. E bërë të gjithë këtë pikërisht sepse kërkon të krijosh hapësirat për abuzim dhe për të ushqyer kleptokracinë tënde.

Nuk rrite shpenzimet dhe as mbështete ato shtresa që the. Përkundrazi, pensionistëve u hoqe 200 milionë lekë të rinj (2 milionë dollarë), të sëmurëve u hoqe 100 milionë lekë ilaçe, investimet i shkurtove me 7 miliardë lekë, ke rritur vetëm buxhetin e Kryeministrisë me 6 milionë dollarë, një rritje e të drejtës së kryeministrit për të përdorur para. Kjo është e vërteta.

Së fundi, me demagogji nuk mund të ecësh përpara. Është klienti yt dhe këtu u përmend thjesht për demagogji.

Ilir Meta – Po, zoti Kryeministër.

Edi Rama – Deputet i vjetër, dëgjoje replikën, se e kam me ty. Ndërkohë, po vazhdoj me deputetin tjetër të vjetër, që është njëkohësisht edhe llogaritari i vjetër dhe i lodhur i 8 vjetëve keqqeverisjeje të lodhur.

Ne kemi filluar të qeverisim në mes të shtatorit dhe kemi filluar të kemi përgjegjësinë e drejtpërdrejtë të administrimit të tatimeve dhe doganave në fund të shtatorit. Të çohesh këtu dhe t’u thuash shqiptarëve se këta rritën borxhin, sepse u ranë të ardhurat, ndërkohë që rënia e të ardhurave është pindarike nga janari në qershor, kur zotrote ke qenë kryellogaritari i financave të shtetit, do të thotë, normalisht, të tallesh me shqiptarët. 

Por, në fakt, e vërteta nuk është thjesht se zotrote tallesh me shqiptarët. E vërteta është se kjo që zotrote ke bërë 8 vjet me radhë, kuptohet s’e ke bërë vetë, ke qenë i detyruar, se ti lapsin mbaje, dorën ta tundi dikush tjetër, planifikoje sikur do të mblidhje të tërë paratë e Ballkanit këtu dhe shkoje që në janar të rishikoje buxhetin; vazhdoje në pranverë dhe rishikoje buxhetin; shkoje në shtator dhe rishikoje buxhetin dhe të gjitha këto rishikime çfarë ishin? Ishin zhytje vit pas viti në borxhe të shqiptarëve për të prerë shiritat e inaugurimeve të atij që të tundte dorën.

Ne nuk kemi ulur asnjë investim. Ne i kemi dhënë fund një herë e mirë asaj praktike që për të dalë në televizor me gërshërë në dorë, t’u prisnit vit pas viti të ardhurat shqiptarëve dhe ta katandisnit Shqipërinë këtu ku e keni katandisur, në një gropë nga e cila ne do ta nxjerrim me një politikë diametralisht të kundërt me tuajën.

Sa për emisionin “Fiks Fare”, tani që keni ngrirë të gjithë, ju ka mbetur vetëm të shkrini Filipin.

Ilir Meta – Faleminderit!

(Deputetë kërkojnë fjalën për replikë.)
Nuk do të bëjmë replikë pas replike. 80% të kohës keni qenë tërësisht jashtë Rregullores, për të qenë luajalë me njëri-tjetrin.

Fjalën e ka deputeti Edmond Spaho.

Edmond Spaho – Në fillim të fjalës sime, si deputet i qarkut të Korçës, dëshiroj t’u shpreh ngushëllimet familjeve të pesë të rinjve nga Komuna Dardhas e këtij qarku, të cilët ndërruan jetë në një ngjarje tragjike. Pushofshin në paqe!

Zoti Kryeministër, nuk është serioze për ju të bëni politikë me vdekjen e njerëzve ende të pavarrosur. Kjo nuk ka ndodhur kurrë në ketë parlament, pavarësisht kush drejtonte, të majtë apo të djathtë.

Zoti Kryetar i Kuvendit,

Projektligji për shkurtimin e shpenzimeve të transportit për një numër zyrtarësh shtetërorë është përpjekje për t’u hedhur hi syve qytetarëve me synimin për të paraqitur si të përgjegjshme një qeveri që, në të vërtetë, nuk është e tillë.

Të përpiqesh që me këtë gjethe të mbulosh lënien jashtë buxhetit të shtetit të 22 miliardë lekëve të ardhura, sikurse ndodhi gjatë rishikimit të buxhetit të vitit 2013, jo vetëm që është e papranueshme, por përbën faj. 

Gjatë diskutimit të rishikimit të buxhetit të vitit 2013 ne shtruam një sërë pyetjesh se ku do të shkojnë këto para, përse nuk do të mblidhen, kush do t’i marrë dhe për çfarë do t’i përdorë? 

Përgjigjet prisnim të na i jepte qeveria e Rilindjes. Dhëntë Zoti, - thashë, - të mos shkojnë si shpërblim për ata që ndihmuan qeverinë të vijë në pushtet gjatë zgjedhjeve të 23 qershorit.

Ndokush mund të ketë thënë që opozita e ekzagjeroi, lëshoi insinuata për zgjedhjet e qershorit pa pasur fakte dhe prova.  E diela e kaluar ishte prova dhe shembulli më i mirë se si kjo qeveri dhe klientët e saj mbledhin para në rrugë informale dhe i përdorin ato për të blerë vota.

Një media proqeveritare publikoi në programin e saj, me zë dhe figurë, pamje se si partia e qeverisë dhe e kryeministrit blinin vota për zgjedhjet e kryetarit të bashkisë në qytetin e Korçës. 

Këtë veprim e bënin rilindësit, ata të cilët pretendojnë të sjellin moral të ri, por që, në fakt, përbën moralin më të zi që i është ofruar ndonjëherë shoqërisë sonë.

Blerjen e votave sekserët e qeverisë e realizuan pasi morën instruksione gjatë dy ditëve të fundit para ditës së zgjedhjeve, sigurisht, edhe më parë, nga kryerilindësi dhe qeveritarët e tij në retrat-in që bënë në Korçë.

Me blerjen e zgjedhjeve në Korçë qeveria i ka dhënë goditjen me të rëndë në këto vite institucionit të zgjedhjeve dhe të votës së lirë. 

Ndërsa para disa javësh së paku ngushëlloheshim se me zgjedhjet e 23 qershorit vendi arriti të marrë rekomandimin për statusin e vendit kandidat për anëtarësim në BE, të dielën kjo maskë u çor në mënyrën më të ashpër dhe u vërtetuan ato që fliteshin gjerësisht se zgjedhjet në Shqipëri u blenë me para.

Edi Rama me njerëzit e tij dhe qeveria e sotme shqiptare janë kthyer në xhambazin më të madh të votave në historinë e vendit dhe e kanë kthyer Shqipërinë në republikën e 50 eurove dhe 20-mijëlekëshit, sepse kaq kushtonte një votë më 23 qershor dhe kaq kushtoi një votë në zgjedhjet lokale në Korçë. 

“Me lekë i blejmë të gjithë, - thotë maxhoranca, - dhe sigurojmë fitore plebishitare me një milion 20 mijë lekësha; sigurojmë fitore të thellë në Korçë, 76% të votave, sipas parimit: “Ju votoni, ne jua blejmë”.

Të nderuar kolegë, rasti i zgjedhjeve në Korçë është maja e ajsbergut të zgjedhjeve të 23 qershorit për Kuvendin e Shqipërisë. Praktikat e blerjes së votës në të gjithë vendin dominuan programet dhe alternativat që ju u ofruat qytetarëve. 

Maxhoranca e sotme e tregoi qartazi në Korçë se është maxhorancë pa legjitimitet, e ardhur në pushtet nëpërmjet manipulimit të vullnetit të votuesve. Blerja e votës nëpërmjet skemave të mirorganizuara dhe mirëfinancuara ishin mjeti themelor me të cilin e majta u rikthye në pushtet.

Morali i kësaj maxhorance dhe fasada e Rilindjes shqiptare u rrënuan tërësisht të dielën në Korçë dhe këtë duhet të keni kurajë ta pranoni. Arroganca për të fituar thellë, në mënyrë plebishitare, përçudnimi që përdor çdo mjet për të ardhur në pushtet, u shfaq lakuriq ditën e dielë në Korçë, duke zbuluar një të vërtetë mjaft të hidhur për të gjithë shoqërinë tonë.

Hartuesit dhe zbatuesit e skemës së blerjes së votës në Korçë nuk janë dy gjynahqarët që u filmuan nga media, ata janë viktimat, njëlloj si ata të cilët shisnin votën në këmbim të parave. 

Peshkaqenët e operacionit janë drejtuesit lokalë të degës së PS-së në Korçë, deputetët e majtë të qytetit të Korçës dhe inspiruesi kryesor i kësaj tragjikomedie elektorale është kryeministri i vendit me atë që ka në krahun e tij të djathtë. 

Opozita e sotme i njohu zgjedhjet e 23 qershorit, megjithëse kundërshtarët e saj politikë i blenë ato me para dhe premtime. I njohu zgjedhjet në interes të stabilitetit politik të vendit dhe të ardhmes evropiane të tij. 

Mund edhe te mos i kishte njohur dhe të vepronte si Edi Rama në vitin 2009, i cili pa asnjë fakt dhe provë e futi vendin në trajektoren e përplasjes politike, vetëm për interesat e tij dhe të grupit që përfaqëson dhe e financon.

Veprimi i opozitës, në interes të së ardhmes së vendit, e rriti oreksin e maxhorancës. Ajo donte fitore me çdo kusht në Korçë dhe ajo duhej të ishte plebishitare, 76% e lart, megjithëse kishte një kandidat për të ardhur keq.

Zgjedhjet në Korçë duhen anuluar, pasi përbëjnë njollën më të zezë në historinë e zgjedhjeve në Shqipëri, së bashku me 23 qershorin, atë të blerjes së votës dhe legalizimin e një pushteti, i cili origjinën e ka te paratë e pista, informaliteti dhe krimi i organizuar.  

Shpresoj që arroganca dhe arbitrariteti të mos kenë kapluar çdo mendje të maxhorancës, të anulohet ajo farsë e turpshme që pamë në Korçë, si dhe të angazhohen në dhënien fund, një herë e përgjithmonë, të maskaradave të blerjes së votës, të cilat kulmuan më 23 qershor dhe në zgjedhjet në Korçë për kryetar bashkie.

Ju faleminderit!

Ilir Meta – Fjalën e ka deputeti Saimir Tahiri.

Saimir Tahiri – I nderuar Kryetar i Kuvendit,

Do të desha vetëm të bëja një ndërhyrje të vogël, edhe për t’i informuar kolegët e kolegët 8 vjetëve në qeverisje, të shqetësuar për gropën e madhe financiare dhe t’i ndriçoj pak se çfarë gjendet në gropën që zbardhet dita-ditës.

Vetëm para pak çastesh, si rezultat i hetimeve të kryera nga Drejtoria e Krimit Ekonomik dhe Financiar në Departamentin e Krimit të Organizuar dhe Krimeve të Rënda në Drejtorinë e Përgjithshme të Policisë, në bashkëpunim me Prokurorinë e Rrethit Gjyqësor, Tiranë, dhe bazuar në një material kallëzues të depozituar nga Ministria e Financave, me procedim penal të regjistruar me numër dhe datë 29 tetor 2013 “Për vepra penale të shpërdorimit të detyrës, të vjedhjes me pasoja të rënda dhe pastrimit të produkteve të veprës penale”, ka rezultuar se Drejtoria e Auditit të Brendshëm në Ministrinë e Financave ka ushtruar kontroll mbi veprimtarinë e Drejtorisë Rajonale të Tatimeve lidhur me procedurën e rimbursimit të TVSH-së, gjatë së cilës ka konstatuar se ka pasur veprime të dyshimta nga ana e disa shoqërive tregtare, dhe konkretisht: 11 shoqëri tregtare, të cilat janë aktivizuar, shitur, kontrolluar dhe kanë përfituar rimbursim duke kërkuar më pas çregjistrim të shoqërive. Dhe kjo e gjitha, brenda fare pak ditëve.

Të njëmbëdhjetë shoqëritë e shitura janë blerë nga dy shtetas shqiptarë. Shoqëritë sapo kanë marrë rimbursimin  në vlera të mëdha, kanë kërkuar çregjistrimin në organin tatimor rajonal, si dhe shpalljen e falimentit pranë QKR-së. Si rezultat i këtyre veprimeve, i është shkaktuar shtetit një dëm prej afërsisht 5.2 milionë eurosh në vetëm pak ditë. Në këtë veprimtari, në kundërshtim me ligjin, ka rezultuar të jenë të përfshirë edhe punonjës të administratës tatimore rajonale në Tiranë, si dhe të dy ortakët e shoqërive tregtare, që kanë përfituar rimbursimin e TVSH-së. Në bashkëpunim me Njësinë e Përbashkët Hetimore Task-Force për Krimin Ekonomik dhe Korrupsionin, Prokurorinë e Rrethit Gjyqësor, Tiranë, Drejtorinë e Përgjithshme të Policisë u administruan, në cilësinë e provës materiale, dokumente që kanë shërbyer për të krijuar këtë skemë mashtrimi dhe vjedhjeje brenda pak ditëve të 5.2 milionë eurove në kurriz të qytetarëve shqiptarë.

Si rezultat i veprimeve procedurale hetimore të kryera, Gjykata e Rrethit Gjyqësor, Tiranë, ka caktuar masën e sigurisë “arrest me burg” për 9 shtetas për vepra penale të shpërdorimit të detyrës, vjedhjes me pasoja të rënda dhe pastrimit të produkteve të veprës penale, parashikuar nga nenet 248 dhe vazhdim. Konkretisht: drejtori i Drejtorisë Rajonale Tatimore, Tiranë, drejtoresha e Kontrollit Tatimor në Drejtorinë Rajonale Tatimore, Tiranë, përgjegjësi i sektorit të Kontrollit Tatimor në Drejtorinë Rajonale Tatimore, Tiranë, inspektori i procedurave të rimbursimeve, inspektori i kontrollit tatimor në Drejtorinë Rajonale, Tiranë, inspektori tatimor në Drejtorinë Rajonale Tiranë, inspektori i kontrollit tatimor dhe dy shtetasit privatë, që në emër të dikujt kanë përfituar me skema mashtruese brenda kaq pak ditësh 5.2 milionë euro.

U ngrita, i nderuar Kryetar, për t’i vënë në dijeni kolegët deputetë lidhur me këtë aksion të fundit të Policisë së Shtetit, kundër korrupsionit dhe kundër gropës financiare që ka lënë, e cila po zbardhet hap pas hapi dhe do të vazhdojë të zbardhet hap pas hapi. Gjenduni më mirë në krahun e atyre që e luftojnë këtë fenomen, në mos t’ju gjejë edhe ju gropa brenda.

Faleminderit!

Ilir Meta – Faleminderit!

Fjalën e ka deputeti Gjergji Papa.

Gjergji Papa – Faleminderit, zoti Kryetar i Parlamentit!

Të nderuar kolegë deputetë,

Projektligji “Për rregullimin e shërbimit të transportit për funksionarët publikë dhe nëpunësit civilë” është trumbetuar me të madhe nga maxhoranca si një masë shumë e rëndësishme për pakësimin e shpenzimeve buxhetore. Por kjo është vetëm fasada, sepse vlera e kursyer është modeste dhe pa ndonjë efekt të ndjeshëm në buxhetin e shtetit.

Nga ana tjetër, me aktin normativ “Për buxhetin e vitit 2013” qeveria miraton 100 milionë dollarë për shpenzime operative. Prandaj ne kërkojmë t’i pritet rruga çdo lloj abuzimi me paratë e taksapaguesve. Gjithashtu, ne kërkojmë që qeveria të pranojë propozimet tona për shkurtimin e shpenzimeve. Me miratimin e aktit normativ qeveria vendosi të marrë borxh me një dorë dhe me dorën tjetër të mos mbledhë të ardhura, dhe, pasi ulet plani, me hipokrizi, reklamohet tejkalimi i të ardhurave. Kjo është absurde. Me të drejtë, qytetarët me shqetësim pyesin: Si mundet që në 3-mujorin e fundit të vitit një qeveri, që sapo ka ardhur në pushtet, të planifikojë të mbledhë katër herë më pak se qeveria paraardhëse? Ku do të shkojnë këto para? Përgjigjja tashmë është e qartë.

Të nderuar deputetë,

Disa herë me radhë në këtë sallë kam theksuar se një nga  mjetet më të preferuara të së majtës është demagogjia. Jo vetëm sot, por gjithmonë ajo e përdor atë me efikasitet të plotë, jo vetëm për të marrë pushtetin, por edhe për ta mbajtur atë. Premtimet e bujshme të Edi Ramës gjatë fushatës elektorale, që parapriu zgjedhjet e 23 qershorit, bota virtuale e së ardhmes që ai pikturoi me ngjyrat më të ndezura të imagjinatës së tij prej iluzionisti, çdo ditë e më shumë po provojnë se nuk ka ndonjë gjë tjetër, veçse mashtrime dhe flluska sapuni.

 Në Korçë Rama dhe të tijtë bënë të dielën një provë të përqendruar të blerjes së votës, të përdorur edhe në zgjedhjet politike të 23 qershorit, me planin për ta përdorur gjerësisht këtë edhe në zgjedhjet e ardhshme, që do të vijnë në vazhdim. Kjo nuk është vetëm një ngjarje lokale, por kombëtare, me një skemë të organizuar në perfeksion në të gjithë vendin. Ky është shpjegimi i arbitraritetit dhe paligjshmërisë që po ngrenë me shpejtësi në sistem në qeverisjen e vendit: eliminimin e zgjedhjeve të lira. 

Krimi elektoral që konsistoi në blerjen e votave, i faktuar me një filmim, tregoi fare qartë  që edhe në zgjedhjet politike të 23 qershorit ishte vepruar në të njëjtën mënyrë. Edhe atëherë ne e denoncuam këtë krim, pasi policia kapi në flagrancë aktivistë të maxhorancës së sotme duke shpërndarë zarfe me 50- mijëlekësha për të blerë vota në qytetin e Korçës. Por heshtja e organeve përgjegjëse në atë kohë e inkurajoi edhe tani këtë fenomen. 

Në datën 23 qershor ne konstatuam se mijëra emigrantëve, që jetojnë dhe punojnë në shtetin fqinj, në Greqi, kjo maxhorancë u pagoi biletat e autobuzëve, u mbushi serbatorët e makinave me karburant ose iu dha 20 -50 euro. 

Në datën 23 qershor ne konstatuam, gjithashtu, që mijëra njerëzve të shtresave në nevojë dhe në vështirësi ekonomike kjo maxhorancë iu bleu votën. Edhe në datën 3 nëntor u përsërit i njëjti fenomen, skema tashmë ishte e gatshme, konstatuam qytetarë të shtresave vulnerabël që hynin nëpër makina ose në zyrat elektorale të Partisë Socialiste, pasi kishin votuar për të marrë shpërblimin e premtuar.

Këtë ne e denoncuam edhe në një deklaratë për mediat në datën 3 nëntor në orën 17:30. Ne konstatuam, por nuk kishim mundësi teknike ta evidentonim ashtu sikundër u evidentua në filmimin, që tashmë e kanë parë të gjithë shqiptarët.

Të blesh votën e dikujt është njëlloj si të kërkosh të blesh lirinë dhe dinjitetin e tij njerëzor dhe ta shndërrosh atë në rob dhe në skllav, aq më tepër të blesh votën e studentëve është njëlloj sikur të blesh të ardhmen e lirë të popullit dhe të vendit tënd, sepse ishin studentët ata që bënë revolucionin demokratik të dhjetorit të vitit 1990, janë studentët ata që në çdo vend demokratik janë në ballë të mbrojtjes së lirisë, demokracisë dhe progresit të vendeve të tyre. Prandaj mendoj se, përveç ndonjë renegati dhe të ashtuquajturi “student”, askush prej tyre nuk pranon të shesë shpirtin dhe dinjitetin e tij për pak lëmoshë.

Pa mëdyshje, do të shtoja se përveç blerjes së votës me para në dorë, efekt negativ në këto zgjedhje dha edhe presioni i hapur që u bëri qytetarëve korçarë në ditën e zgjedhjeve Kryeministri me prezencën e tij dhe të qeverisë që përfaqëson, me forca të shumta policore në rrugët e qytetit, me bllokime të rrugëve të qytetit për automjetet dhe këmbësorët. Klima e frikës dhe terrorit të pushtetit të tij, reprezaljet politike dhe shkatërrimi i pronave të qytetarëve bën që shumica e zgjedhësve të djathtë të trembur të mos u afroheshin fare kutive të votimit.

Këto ditë kam dëgjuar përfaqësues të Partisë Socialiste, dhe jo vetëm, të shprehen se kjo që po bën Partia Demokratike nuk është gjë tjetër veçse një qëllim për të justifikuar humbjen, një komardare shpëtimi për të dalë në breg. Gaboheni, zotërinj! Nuk është qëllimi për të justifikuar humbjen, por është shumë më tepër. Ju mund t’i kishit fituar këto zgjedhje edhe pa aplikuar blerjen e tyre me të holla, pra dhe vetëm me presionin dhe frikën, që me aq mjeshtëri e ngjallët për të frikësuar njerëzit, por nga meraku juaj se mos qytetarët i kishin kuptuar zullumet dhe mashtrimet tuaja të 23 qersahorit vendosët t’i blini përsëri ato, sepse nga 71 mijë votues (dua t’ua bëj me dije këtë të gjithë qytetarëve korçarë dhe shqiptarë, që ka qyteti i Korçës), vetëm 15 mijë votuan kandidatin e Partisë Socialiste. Pra, kandidati fitues ka marrë vetëm 20 për qind të votave të korçarëve. 

Më shumë se rezultati, për mua ka rëndësi fenomeni. Gjithçka ndodhi në Korçë tregon më së miri karakterin e vërtetë të atyre që qeverisin sot vendin. Makijazhi demagogjik që ata i vunë fytyrës së tyre të fishkur po bie çdo ditë e më tepër. Energjitë e tyre destruktive, që po teptisin anekënd vendit si një përmbysje shkatërrimtare, duhet të ndalen me të gjithë forcën e ligjit dhe të qëndresës sonë opozitare. Kjo sa nuk është vonë, sepse veprime të tilla kriminale ndaj demokracisë dhe zgjedhjeve të lira nuk na afrojnë me Europën, por me diktaturat e Azisë dhe të Afrikës.

Çfarë kërkoni ju, zotërinj të maxhorancës? Të zhbëni opozitën duke përdorur paratë e pista të mafies dhe të krimit të organizuar? Të trembni njerëzit dhe të shndërroni lirinë dhe demokracinë, zgjedhjet e lira e të ndershme, në një fasadë qesharake dhe të rreme? 

Unë dua t’ju siguroj se sado që të orvateni, nuk do të mund t’ia arrini këtij qëllimi të mbrapshtë. U bëj thirrje prokurorisë dhe organeve ligjzbatuese të tregohen të rrepta që të hetojnë dhe dënojnë  pa mëdyshje këtë krim të rëndë dhe të shëmtuar të blerjes të zgjedhjeve për shkeljen e ligjit dhe të Kodit Zgjedhor. Blerja e votës është shkelja më e rëndë  e ligjit, është krimi më i rëndë elektoral. Ja pse është i paligjshëm rezultati i këtyre zgjedhjeve.

I bëj thirrje prokurorisë të sekuestrojë të gjitha materialet në zyrat elektorale të Partisë Socialiste në Korçë. Lista e anëtarëve të FRESH-it, që u publikua dhe u tha edhe këtu, të dorëzuara në Prokurori, janë një përrallë me mbret. Prokuroria duhet të gjejë dhe, të ndëshkojë të gjithë ekzekutorët, organizatorët, urdhëruesit, përfituesit dhe mbi të gjitha, financuesit dhe burimin e parave të pista të këtij akti të rëndë. 

Asnjë nga parafolësit socialistë, as zëvendëskryeministri, as Kryeministri nuk thanë asnjë fjalë se cili është burimi i këtyre parave që iu dhanë atyre studentëve të mirë.

Kjo është përgjigjja për pyetjen që bëra në fillim të fjalës sime, se ku shkojnë paratë që nuk mbledh qeveria për arkën e shtetit? Dhunohet vota e lirë në Korçë, dhunohet vota e të rinjve dhe, aq më keq, e të rinjve studentë, që janë e ardhmja e vendit, e ardhmja e inteligjencies shqiptare. Dhuna është e vetmja gjë që po prodhon kjo qeveri, sepse asgjë tjetër nuk po prodhohet në këtë vend. Klima e frikës dhe e terrorit po ndihet mbi të gjithë qytetarët e vendit, por në veçanti qeveria e Edi Ramës është e interesuar të vërë në presion demokratët. Me blerje votash, me blerje mandatesh, me dhunë të çdo natyre, Kryeministri 20 mijë lekësh po rreket të shkurajojë demokratët dhe qytetarët e këtij vendi. Por demokratët nuk tremben. Jemi dhe do të jemi gjithmonë përballë antiligjit, antikushtetutshmërisë, përballë dhunës qeveritare.

Për ta mbyllur, ju ftoj edhe ju, deputetë të maxhorancës, që ta luftojmë së bashku këtë fenomen negativ për të mos u përsëritur më, sepse, në rast të kundërt, nuk mund të flitet më për elementin bazë të demokracisë: zgjedhje të lira dhe të ndershme.

Faleminderit!

Ilir Meta – Fjalën e ka deputeti Oerd Bylykbashi.

Oerd Bylykbashi – Të nderuar kolegë,

Katër vjet më parë, ish-Kryeministri Berisha, përkundër shumë kundërshtive dhe skepticizmit, çoi përpara një reformë të fortë të sistemit të transportit të zyrtarëve duke filluar nga nivelet e larta të administratës deri në bazë. Ishte kjo një reformë që i jepte fund një abuzimi gjigant me paratë e taksapaguesve shqiptarë nga zyrtarët e çdo niveli. Këtë e bëmë ne katër vjet më parë. Qindra e qindra automjete që përdoreshin si pronë vetjake nga këta zyrtarë dhe të gjitha shpenzimet e mirëmbajtjes, karburantit, bashkë me praktikat e korruptuara që e shoqëronin u zhdukën. Rreth 30 milionë dollarë në vit iu kursyen shqiptarëve atëherë, dhe kjo gjë vazhdoi për katër vjet rresht. Këto para u përdorën për shkolla, shërbime shëndetësore, infrastrukturë, por, sigurisht, abuzimi nuk është se u zhduk plotësisht, por mbetet ende nevoja për të përmirësuar sistemin, dhe kjo është normale. 

Ky projektligj, që sjell sot qeveria, nuk do të sjellë kursim, por do të sjellë rritje të shpenzimeve, dhe ju do ta shihni. Kjo rritje do të vijë për shkak të nevojës për të blerë automjete për ata zyrtarë, të cilët ju sot thoni se po ua hiqni bonusin e transportit. 

 Çfarë na ka sjellë sot kryeministri Rama? Vetëm një paçavure. Kjo është paçavure, sepse po përpiqet të na e shesë këtë gjë si diçka të madhe, ndërkohë, e vetmja gjë që ndoshta vlen është të thellojë reformën që bëmë ne katër vjet më parë, dhe kjo konfirmon drejtësinë e asaj reforme që bëri kryeministri Berisha në atë kohë. Çdo gjë tjetër që parashikon ky projektligj është një parodi qesharake, sepse, së pari, qeveria gënjen kur thotë se kursen 1,6 milionë dollarë. Nuk  kursen as 1,3 milionë dollarë në vit, sepse në tabelat e saj na paraqet sikur po kursejnë paratë që u shpenzuan për sistemin e drejtësisë. Në fakt, ato kurrë nuk u shpenzuan, sepse Gjykata Kushtetuese e hoqi atë pjesë të reformës. Kryeministri e di se ky Parlament, maxhoranca e tij e urtë, do t’ia vërë vulën edhe kësaj radhe, si noter i bindur i kësaj paçavureje. Për fat të keq, ky kryeministër ka arrogancën që me një dorë fundos financat, merr qindra milionë euro borxh për shpenzime në Kryeministri, për ministritë e reja, për zyra luksoze, blerje makinash dhe udhëtime edhe për bashkëshortet, se kështu e parashikon  te  kodi i tij etik dhe, nga ana tjetër, po me arrogancë, i gënjen shqiptarët duke i parë në kokërr të syrit. Nëse nuk binden ditën e diel në drekë, Saimiri jua tregon  me tritol se kush është kryeministri. Por i gjithë diskutimi i sotëm për kursime e ka vlerën zero. Në fakt, sot ne duhet të flasim për shpenzimet që po bën dyshja që qeveris këtë vend, Rama-Meta. Askush nga ne nuk duhet të habitet që buxheti  i ardhshëm të ketë edhe zërin “korrupsion politik” ose “shpenzim për blerje votash”. 

Ditën e diel më 3 nëntor Korça votoi për kryetarin e ri, që do të zëvendësonte kryetarin Peleshi. Ishte tronditëse se si kudo flitej për shitblerjen e votave me një ndjenjë dorëzimi dhe si një fakt tashmë i zakonshëm. Vetëm një ditë më pas të gjithë shqiptarët panë përsëri me zë dhe figurë bllokun e zi të korrupsionit politik dhe zgjedhor. Deri në vitin 2005 përfliteshin vetëm disa kandidatë famëkëqij, që më pas dhe u zgjodhën. Në vitin 2007 dhe vitin 2011 disa kryetarë bashkish dhe komunash e përdorën skemën e blerjes së votave më gjerë, por, për fat të keq. të gjithë flasin që pas 23 qershorit se si është blerë vota e zgjedhësve të komuniteteve vulnerabël ose në zona të varfra dhe kjo bisedë është kudo: në Tiranë, Durrës, Shkodër, Vlorë, Gjirokastër e anembanë Shqipërisë. Për fat të keq, tashmë ka dhe një bursë të votës, teknika të blerjes, orare më të përshtatshme për të dalë në pazarin e votave, jo në mëngjes herët, por në orën e fundit para se të mbyllet votimi. Ky normalitet, ky sekret, se nuk ka njeri që nuk e di dhe nuk e bisedon nëpër lokale, është sa i neveritshëm, aq edhe revoltues. Sekretin e dinte edhe “Fiks Fare” në Korçë. Por të dielën e shkuar këtë sekret nuk e dinte vetëm policia e Kryeministrit. Ajo nuk bëri asgjë.  Por çfarë mund të presim nga një drejtor i përgjithshëm policie, i cili ka kontributin më të shquar sepse ka qenë numëruesi i parë i Partisë Socialiste në Tiranë, dhe emërohet atje duke thyer me sukses tri kriteret e vetme taksative që ka ligji për emërimet? A e beson kush që kjo polici e këtij kryeministri, që po kthehet në një vegël politike presioni, terrori, do të filmonte, hetonte dhe arrestonte militantët e Partisë Socialiste te zyra e “Rilindjes”?

 Dikur e kemi parë Sajmir Tahirin me stilolaps me kamera për të filmuar votën e fshehtë. Unë atë stilolaps e kam aty, por tani PS-ja është e sigurt dhe arrogante, i bën shkeljet hapur, se Sajmir Tahiri është ministri i policisë tani. Por askush nuk e kishte parë deri më sot atë që panë të gjithë shqiptarët para pak ditësh, pra atë  që panë me zë dhe me figurë. Partia Socialiste kishte ngritur një sistem preciz, të detajuar makinoz, për të blerë votën e qytetarëve të Korçës. Të gjithë e panë se si qytetarët e Korçës hynin me radhë në zyrat e “Rilindjes”, u verifikohej numri i telefonit dhe emri, u shihnin gishtat, nëse kishin votuar ose jo, dhe pastaj  u jepej 2 mijë lekëshi. Një skemë e tillë nuk ngrihet për të blerë disa dhjetëra vota, por qindra dhe mijëra të tilla, përndryshe kurrë nuk del llogaria. Ajo ishte e përhapur në të gjithë Korçën. Ky nuk është thjesht turp, por krim dhe ishte aq i dukshëm, sa prokuroria e nisi vetë çështjen. Ne presim që të shohim fajtorët pas hekurave, jo vetëm ato çupat ekzekutore që mbanin bllokun e zi, kontrollonin bojën mbi gisht dhe u jepnin 20 mijë lekëshat, por edhe organizatorët e kësaj skeme kriminale. Kryeministri ishte në Korçë dhe është në dijeni të kësaj skeme kriminale, e drejton ai, ku i heq dinjitetin zgjedhësit dhe shfaros llogaridhënien e politikanit. Me siguri e di edhe aleati i tij i ngushtë. Ai e njeh shumë mirë skemën, se me këtë skemë çuditi dynjanë më 23 qershor me rezultatin që doli. 

Nenet 1 dhe  45 të Kushtetutës sanksionojnë që pushteti del nga vota e barabartë vetjake, sekrete dhe, mbi të gjitha, e lirë. Pa lirinë e votës, asgjë nga këto garanci nuk ekziston dhe nuk vlen. Blerja e votës nën presionin qeveritar, presionin policor, kërcënimin për largim nga puna masivisht, duke shfrytëzuar kushtet e vështira ekonomike, është shumëfish kriminale, zotërinj! Asnjë reformë zgjedhore, që kemi bërë në këto 10 vjet, asnjë kod zgjedhor me 200 nene si ky yni, nuk na garanton dot zgjedhje të lira dhe të ndershme, nëse kjo murtajë nuk mund të ndalet sot. Prokuroria duhet t’i shkojë deri në fund dhe jo të konfirmojë versionin e PS-së se na qenka paguar biletat e furgonave për në Korçë. Duhet të shkojë te organizatorët, te burimet e financimit dhe ky skandal duhet pastruar nga rrënjët në mënyrë që kjo të mos ndodhë më. 

Prokuroria duhet të bëjë me dije se çfarë është bërë deri më sot me hetimin për kallëzimin e KQZ-së për vjedhjen skandaloze të votave dhe të një mandati në Lezhë. As ai krim zgjedhor nuk mund të harrohet. Përsëri nga ju është bërë, zotërinj. Këtu është kallëzimi penal dhe ende nuk e dimë se çfarë ka bërë prokuroria për këtë gjë. 

Mandati që kërkon kandidati i PS-së në Korçë është një leckë e njollosur. Pjesëmarrja në Korçë për këto zgjedhje është 30%. Kjo është skandaloze. Pse? Kjo është fare e qartë. Presioni ishte i jashtëzakonshëm. Zëvendëskryeministri tha se 76% na paska qenë vota e korçarëve për kandidatin socialist. Vetëm 20% e qytetarëve të Korçës, të regjistruar me të drejtë vote, kanë votuar për këtë kandidat. Ky është turp! Ku është legjitimiteti i këtij pushteti të zgjedhur? Komisioni Qendror i Zgjedhjeve duhet të anulojë procesin dhe ta rivërë atë në binarë, që së paku të rikthehet legjitimiteti i zgjedhjeve në Korçë, pavarësisht se kush fiton. Filmimin e  emisionit “Fiks Fare” nuk ka Zot që e zhbën! 

Vjet, bashkë, me konsensus, forcuam dënimet penale në Kodin Zgjedhor për krimet zgjedhore. Opozita e djeshme kërkoi me forcë të dënoheshin mësuesit se i nxirrnin nëpër mitingje nxënësit. Por kjo as nuk  krahasohet me blerjen e votës. Ka persona në këtë sallë, edhe lart pas meje, që fërkojnë duart e përqeshin këtë argument sot, sepse janë mjeshtrit e këtyre skemave. Por ne kërkojmë që parimet kushtetuese, rregullat e Kodit Zgjedhor dhe dënimet penale në Kodin Penal të jenë garanci reale për votën, dhe jo të kenë më pak vlerë se 2 mijë lekëshi.

Për ta mbyllur fjalën time po ju them se së shpejti  ne do t’i kërkojmë Parlamentit të ngrejë një komision hetimor dhe ta hetojë këtë fenomen për t’i zënë rrugën kësaj duhme të keqe. 

E dimë që ka disa prej jush që bashkohen me ne në këtë shqetësim, në këtë protestë dhe pse reagoni këtu. Ju ftojmë t’i bashkoheni me vullnet të mirë kësaj nisme. Kjo ftesë nuk është as për Kryeministrin, as për Kryetarin e Kuvendit. Ata të dy duhet të përgjigjen për këtë skemë kriminale.

(Drejtimin e seancës e merr zoti Dule.)
Vangjel Dule – Faleminderit, zoti Bylykbashi!

Fjalën e ka zonja Evis Kushi.

Evis Kushi -  I nderuar zoti drejtues i seancës, 

Të nderuar kolegë deputetë, 

Projektligji që ne do të votojmë sot lidhet me ndryshimet në shërbimin e transportit për funksionarët publikë dhe nëpunësit civilë. Mua më vjen shumë keq që pjesa më e madhe e kolegëve të opozitës po flasin shumë pak për këtë projektligj dhe të gjithë diskutimin po e fokusojnë në një pikë tjetër, te zgjedhjet në Korçë, pa pritur që të zbardhet ajo problematikë, pa e thënë fjalën e fundit drejtësia. Megjithatë, në këtë fjalë timen sot unë do të fokusohem vetëm te çështja për të cilën jemi mbledhur, në mënyrë që dhe qytetarët që na dëgjojnë të jenë më të qartë dhe të kenë më shumë argumente për votimin dhe vendimin që ne do të marrim sot. 

Kanë kaluar vetëm dy javë nga miratimi në Kuvend i aktit normativ “Për disa ndryshime dhe shtesa në ligjin “Për buxhetin e vitit 2013”, ku ne, bashkë me kolegët e maxhorancës, dhamë shifra, fakte, argumente për të mbështetur domosdoshmërinë e të gjitha këtyre ndryshimeve që janë parashikuar në ligj. Tashmë jo vetëm për ne, por edhe për të gjithë shqiptarët është më se e qartë situata e vështirë ekonomike dhe financiare të cilën trashëguam nga qeveria e kaluar. Megjithatë, para diskutimit të projektligjit të sotëm unë e shoh të nevojshme të risjell në vëmendjen tuaj, shumë shkurt, me pika,  treguesit që reflektojnë pikërisht këtë situatë të vështirë.

Së pari, rritja e ulët ekonomike, që sipas rivlerësimeve të bëra në muajin tetor, nuk do të jetë 1,9  por  1,2. Performanca e ulët  në administratën tatimore dhe doganore gjatë 9 mujorit të parë të vitit 2013 për shkak të paaftësisë, keqmenaxhimit dhe korrupsionit. 

Së treti, niveli i lartë i shpenzimeve të kryera nga qeveria e kaluar deri në muajin shtator.  Pra, përdorimi brenda 8 muajve i të gjithë borxhit publik që ishte parashikuar në ligjin “Për buxhetin e vitit 2013”.

Së katërti, ndryshimet e paketës fiskale të bëra gjatë fushatës elektorale, por të pallogaritura në buxhet dhe që arrijnë në më shumë se 5 miliardë lekë. 

Dhe së pesti, totali i faturave të pashlyera  të shtetit për shërbime ose punime të kryera nga biznesi, duke mos respektuar procedurat apo rregullat në fuqi, duke rritur kështu totalin e borxhit që shteti i ka biznesit vendas ose të huaj. 

Sigurisht, të gjitha problematikat e mësipërme, por jo vetëm, janë përgjegjësi që rëndon mbi supet e qeverisë së kaluar. Për këtë arsye minimumi që mund të bëjë sot opozita është që, në radhë të parë, ta pranojë këtë përgjegjësi, që të mos e rëndojë akoma më shumë mëkatin e saj.  Në radhë të dytë, që është akoma edhe më e rëndësishme, të japë sa më shumë kontribut konstruktiv për kapërcimin e këtyre problematikave. 

Të nderuar kolegë.

Siç e theksova në fillim, nuk ka më dyshime që vendi është në një situatë të vështirë ekonomike dhe financiare dhe qeveria është e para që po tregon angazhimin dhe vendosmërinë e saj maksimale për ta përballuar këtë krizë. Ajo i ka reduktuar ndjeshëm shpenzimet administrative, ka eliminuar çdo luks dhe  komoditet të tepërt, që kishte më parë qeveria e kaluar. Kjo është  më se normale, për sa kohë jemi në kushte krize, për sa kohë që treguesit që radhita më sipër janë nën ato nivele tepër të dhimbshme për ekonominë dhe financat e një vendi. Ndërkohë, është po aq normale që edhe ne, deputetët, ashtu sikurse  shumë funksionarë të tjerë të lartë, ose nëpunës civilë të shtetit shqiptar, përkrah qeverisë, të tregojmë se jemi të gatshëm të sakrifikojmë një pjesë të përfitimeve  tona financiare,  kur jemi të ndërgjegjshëm, që nga ana tjetër qytetarët vuajnë seriozisht pasojat e krizës ekonomike, kur personat me aftësi të kufizuar nuk e kanë marrë të drejtën e tyre për bukën e gojës, kur rezervat e shtetit për emergjencat civile pothuajse janë boshatisur, kur kompanitë dhe sipërmarrja janë nëpërkëmbur, grabitur dhe dhunuar me fatura të pashlyera nga shteti ose, akoma më keq, me gjobat e rënda të korrupsionit. Por ama nuk është normale që, nga njëra anë të pranojmë se jemi në kushte të vështira krize, dhe, nga ana tjetër, të vazhdojmë me të njëjtat shpenzime, sikur të mos ketë ndodhur asgjë. Për fat të keq, dëmi ka ndodhur, edhe pse është e dhimbshme për ta pranuar. Shteti është vjedhur, është shpartalluar dhe e gjitha kjo ka ndodhur për shkak të keqqeverisjes së Partisë Demokratike. Prandaj, opozita sot nuk ka asnjë moral që të vijë dhe të kundërshtojë këtë projektligj,  i cili në fakt shënon vetëm një hap në udhëtimin tonë për rikuperimin e pasojave të kësaj keqqeverisjeje. 

Të nderuar kolegë, 

Ky projektligj është në vazhdën e reformës së thellë që qeveria ka nisur me ekonominë dhe financat e vendit, duke filluar që nga akti normativ, i miratuar para dy javësh në këtë sallë. Sigurisht që reforma do të vazhdojë, do të thellohet akoma dhe më tej me masa të tjera, që do të prezantohen dhe diskutohen së shpejti në Kuvend me buxhetin e ri për vitin 2014. 

Është e qartë se qëllimi final i kësaj reforme drastike dhe i të gjitha këtyre masave, përfshirë dhe këtë të sotmen, është rimëkëmbja e ekonomisë dhe e financave të vendit.  Pa dyshim që ky proces nuk mund të bëhet pa kosto dhe sakrifica, ashtu sikurse çdo operacion që në të vërtetë shoqërohet me kosto dhe me dhimbje, por, në fund të fundit, shëron një sëmundje apo lehtëson një plagë. 

E rëndësishme për ne është që kemi hyrë në rrugën e duhur dhe që do të punojmë intensivisht dhe me përkushtim maksimal për të realizuar të gjitha premtimet e dhëna popullit shqiptar, duke filluar madje me paketën e re fiskale. 

Ne jemi gjithmonë të palëkundur në bindjen tonë për aplikimin e taksës progresive dhe e quajmë taksë të ndershme, sepse e tillë është. Ata që fitojnë më pak, do të paguajnë më pak dhe do t’u mbeten më shumë para, ndërkohë ata që fitojnë më shumë, do të paguajnë më shumë, por përsëri u mbeten shumë. Për këtë arsye quhet taksë e ndershme.

Përveç argumenteve të sipërpërmendura nuk duhet të harrojmë se ky projektligj jo vetëm që është në vazhdën e kursimeve të mundshme në situatën e krizës, por është edhe i nevojshëm, për shkak të rasteve të shumta të konstatuara të mbivendosjes së bonuseve dhe përdorimit të automjeteve në dispozicion të institucioneve.

E thënë ndryshe, shumë prej funksionarëve, sidomos nëpër bashkitë dhe institucionet policore apo ushtarake, nga njëra anë, përdorin makinat e institucioneve të tyre dhe nga ana tjetër, marrin bonuse për shpenzimet e transportit, çka nuk është ekonomike, sidomos në situatën e vështirë financiare që ndodhet aktualisht vendi.

Për ta mbyllur, ju ftoj të mos hezitojmë, por ta miratojmë këtë projektligj jo vetëm për të kontribuar në shkurtimin e shpenzimeve administrative dhe për t’i ardhur në ndihmë një buxheti financiar të kufizuar, por të gjithë së bashku kemi shansin t’u tregojmë shqiptarëve një nivel më të lartë përgjegjshmërie dhe solidariteti në kapërcimin e krizës.

Faleminderit!

Vangjel Dule – Faleminderit, zonja Kushi!

Zonja Mesila Doda, urdhëroni!

Mesila Doda – Faleminderit, zoti drejtues i seancës!

Të nderuara  zonja deputete,

Të nderuar zotërinj deputetë,

Sot ju keni sjellë një ligj që në thelbin e tij kërkon kufizimin e shpenzimeve të transportit. Kjo është një iniciativë, që ka filluar që në legjislaturën e kaluar dhe ka pasur një përllogaritje të kujdesshme në caktimin e shifrave. Në kushtet që po kalon vendi sot, kur buxheti vuan nga papërgjegjshmëria, që i ngarkon me miliona dollarë pa kuptim, një iniciativë e tillë është krejtësisht qesharake. Ju kërkoni të gjeni gjilpërën në kashtë dhe harroni që deputeti është i zgjedhur dhe është i detyruar të ketë kontakte permanente me zgjedhësit e tij. Megjithatë nisma juaj është populiste. Nëse nuk do ta votonim, do të na akuzonit se kishim hallin tonë, por kjo është një çështje principi. Megjithëse principet për ju vlejnë pak.

Ngjarja e Korçës ka qenë pa dyshim një moment i rëndësishëm i përballjes së politikës me opinionin publik. 

Shqiptarët panë një përpjekje kriminale për të tjetërsuar vullnetin e zgjedhësve, një e drejtë, që garantohet nga Kushtetuta dhe bën pjesë në Kartën Themelore të të Drejtave të Njeriut, që është e drejta për të zgjedhur dhe për t’u zgjedhur.

Shqiptarët panë, në mënyrë të institucionalizuar, në zyrat e PS-së, sesi njerëzit vinin dhe tërhiqnin çmimin e votës. Asgjë më shumë nuk ndodhi me këtë rast, përveç kriminalizimit të një force politike. Në çdo vend normal perëndimor kjo do të duhej të shoqërohej me dorëheqjen e të gjithë zinxhirit përgjegjës, me dorëheqjen e kryetarit të partisë, të kryetarit të degës. Do të duhej të shoqërohej me dorëheqjen e kandidatit, i cili ndoti fitoren e tij dhe njëkohësisht hapi hesapin e gjithë një sistemi.

Sot qytetarët shqiptarë, me të drejtë mund të shtrojnë pyetjen: sa e vërtetë është vota e qytetarëve? Sa vlen vullneti i zgjedhësve? Sa është tjetërsuar? Deri në ç’masë është prekur thelbi i sistemit demokratik? Po vota e lirë e zgjedhësve? Ndërsa shikojmë pamjet tronditëse të një sistemi të korruptuar që në thelb, që në nisjen e tij, nuk mund të mos mendojmë se cili do të kishte qenë reagimi juaj nëse në video do të kishin qenë pushtetarët e PD-së? Më kujtohet se ju nuk pranuat të shkelnit në parlamentin e kaluar për më shumë se 6 muaj, pasi kishit dyshime, krejtësisht të paarsyeshme, se ndoshta në kuti do të gjenit ndonjë shenjë që ta tundnit dhe t’i thoshit Europës: “A e shikoni, nuk mund ta marrim statusin”. Ndërsa sot të gjithë ne kemi parë, dhe kësaj radhe nuk janë hamendje, por fakte kokëforta, se si blihen kokët e njerëzve si kokë bagëtie, por për këtë askush nuk përgjigjet dhe askush nuk jep shpjegime. 

Gjatë mandatit të kaluar me iniciativën tuaj është ndryshuar Kodi Penal. Besoj se e mbani mend të gjithë. U ndryshua për komisionerët dhe për të gjithë personat përgjegjës për zgjedhjet. Ka qenë propozimi juaj nisur nga një mosbesim i thellë ndaj komisionerëve të PS-së të asaj kohe, që dënimi me rastet e verifikimit të ndryshimit të rezultatit të shkonte deri në 6 vjet heqje lirie. Këto mendime i justifikonit me faktin se rëndësia e procesit ishte shumë e madhe. Çfarë duhet të thoni sot? Cili është dënimi që duhet të kenë personat përgjegjës për shtrembërimin e thelbit të sistemit tonë? Askush nga ju nuk kthen përgjigje. 

Personat që pamë në video ishin të rinj, të cilët ndoshta janë në herët e tyre të para të votimit. Janë të rinj që të gjithë ne duhet t’i mësonim si të kenë respekt për votën; si të kenë respekt për politikën, për të drejtën e tyre, që të zgjedhin programin dhe kandidatin më të mirë. Në vend të kësaj i mësuat se poshtërsia njerëzore nis që në fillimet e jetës së tyre publike; i mësuat se çdo gjë ka një çmim, edhe dinjiteti, edhe zgjedhja, edhe respekti ndaj idesë dhe zgjedhjes së tyre politike. Të gjithë këtë ju e bëtë në emër të një sistemi që pretendonit ta perfeksionit sapo të merrnit pushtetin, por e shkatërruat duke i prekur letigjimitetin.

Unë e kam thënë shumë shpesh në këtë sallë se të gjithë ne jemi të përkohshëm në detyrën tonë; të gjithë ne duhet të krijojmë diçka që i kalon faqet e sotme, që shkon përtej kufijve të saj, që shkon në të nesërmen; diçka që e përmirëson këtë sistem, të cilin e kemi mjaft fraxhil. Të gjithë ne duhet të krijojmë jo një sistem individësh, por duhet të krijojmë një sistem vlerash dhe kjo nuk krijohet me truke të vogla të denja për kryetar kooperativash, por me mentalitet që ngrihet mbi nivelin e vetes.

Të nderuar miq,

Të nderuara zonja, 

Të nderuar zotërinj deputetë, 

Unë kam fatin të bëj pjesë në atë brez, që sot nuk quhet më i ri, në atë brez që bëri ndryshimin rrënjësor në këtë vend. Askush nga ne, ish-studentët e dikurshëm, nuk bëri llogarinë e vet kur u fut për të transformuar sistemin. Gjithkush nga ne ishte i frymëzuar, ishte shpresëplotë për ndryshimin e realitetit, për përmirësimin e realitetit të trishtë që sillte diktatura. Megjithatë cilido nga brezi im, sot është më krenar për atë ndryshim të madh që bëmë qysh studentë për të mirën e kombit.

Ata të rinj që janë në video, jo. Ata nuk kanë votuar se kanë dashur; nuk kanë votuar as për të përmirësuar realitetin; nuk kanë votuar, sepse janë blerë. Ata votuan, sepse janë të përfshirë në trafikun e votës. Në këto kushte e vetmja alternativë që mbetet për të fituar është që opozita të dalë me një thes me lekë dhe të hapë tender për të blerë dinjitetin e njerëzve, për t’u tallur me varfërinë e të rinjve. Në këto kushte, gjithkush nga ne pyet veten: Sa të sigurt jemi që të futemi në zgjedhje? A do të ketë rotacion më pushtetesh në Shqipëri? Jo dhe jo.

Sot çdo person është i bindur që pushteti juaj pjell arrogancë, pjell mosrespektimin e ligjit dhe varfëri, që u blihet njerëzve çdo 4 vjet. Pushteti i sotëm ka pjellë skandale në 50 ditë, më shumë se çdo qeveri tjetër, që ka ekzistuar në Republikën e Shqipërisë. Ju keni shkrirë struktura të tëra të Policisë së Shtetit; keni shkrirë Gardën; keni shkrirë repartin “Shqiponja”, RENEA-n; keni shkrirë Krimin Ekonomik. Keni shkelur ligjet dhe keni ndryshuar destinacionin e ligjit të Policisë së Shtetit. E keni përdorur në kundërshtim me ligjin, si roje private. Ju keni shkelur Kushtetutën kur i dhatë Inspektoratit të Ndërtimit fuqinë e buldozerit ndaj shtëpive të botës. Keni kryer skandalin e radhës kur u kapët në flagrancë që blinit votën e njerëzve. 

Zoti Kryeministër ka pasur të drejtë. Ne nuk kishim parë ende asgjë. Ky nuk është shteti i shqiptarëve. Në fakt, ky nuk është as shteti i socialistëve. Ky është pushteti personal i një njeriu të vetëm, që e konsideron Shqipërinë mall pa zot, madje mall vetëm me një zot.

Të nderuara zonja deputete,

Të nderuar zotërinj deputetë,

Së fundi, më lejoni të bëj një koment krejt personal për humbjen e jetës së të rinjve në minierën e Pogradecit. Unë kam qenë këtu prezente edhe në legjislaturën e kaluar dhe jam ndeshur shumë shpesh me mënyrën sesi keni manipuluar dhimbjen e jetës së humbjes së 5 fëmijëve.

I tundnit këto, sepse ishin një akuzë e madhe që i bënit qeverisë asaj kohe. Sot u përsërit nekropolitika. Nekropolitika, sipas së cilës përsëri sot përgjegjëse është opozita. Si deputete, si grua, si nënë, më duhet t’ju them: Stop nekropolitikës! Stop nekrofilisë! Stop mënyrës sesi përdorim dhimbjen e njerëzve! Kanë humbur jetën 5 qenie njerëzore. Askush nga ne sot nuk duhet të gjejë guximin të vërë gishtin mbi njëri-tjetrin. Sot duhet të respektojmë dhimbjen e jetëve që kanë humbur.

Faleminderit!

Vangjel Dule – Faleminderit, zonja Doda!

Zoti Gjiknuri, urdhëroni!

Damian Gjiknuri – Në fakt, këtu po flitet për nekropolitikë, por, në një farë mënyre, po i bëhet nekronologjia asaj që ju bëtë në 8 vjet. Fatkeqësisht, të sjellësh argumente për gjërat më të zeza që i janë bërë këtij vendi për 8 vjet, duke ia hedhur fajin qeverisjes së sapoardhur, tregon se ky është shpirti brenda vetes, sepse këto akuza që ngrihen sot në lidhje me abuzimin e votës apo për çështje të tjera, e kanë themelin pikërisht në keqqeverisjen tuaj apo në modelin e vjedhjes që ju ndërtuat qoftë për zgjedhjet, qoftë në administrimin e të mirave materiale.

Fatkeqësisht, sot ka ndodhur një ngjarje e rëndë. Është një ngjarje që na ka shqetësuar të gjithëve. Edhe mua nuk më vjen mirë, për shkak të ministrisë që mbuloj, por janë disa të vërteta që njerëzit duhet t’i dinë. Do të doja të ishte këtu edhe ministri i Financave, apo zoti “red bull”, siç e identifikoi veten, sepse nuk ia përmendi njeri emrin, sepse janë disa fakte që e bëjnë atë përgjegjës direkt. 

Unë këtu do të flas direkt me shifra. Cila është e vërteta me minierat? Këtu minierat  janë të konservuara, të mbyllura, nuk kanë aktivitet ekonomik. Çfarë bëri qeveria në vitin 2008? Krijoi Alb-miniera-n. Shumë mirë bëri që e krijoi. Cili ishte qëllimi i kësaj ndërmarrjeje? T’i administronte këto miniera të konservuara, t’i ruante ato dhe, pak nga pak, të bënte demolimin apo mbylljen e tyre. Çfarë ndodhi? Në vitin 2013, zoti Bode, ministër i Financave, me një kërkesë nga Ministria e Ekonomisë e asaj kohe, mbase zoti Mima duhet ta dijë, kërkoi 120 milionë lekë për mbylljen, demolimin dhe ruajtjen e tyre, nga të cilat 32 milionë lekë duhet të ishin vetëm për pagat e rojeve me tre turne. 

Çfarë dha zoti Bode, konkretisht? Vetëm 5 milionë. Pra, vetëm 4% e asaj që është kërkuar. Sot ngrihet këtu dhe thotë: “Ju keni përgjegjësinë për t’i ruajtur”. Jam shumë i lumtur që do të fillojë një hetim penal. Të fillojë ky hetim për të gjetur përse u bë projekti, pse u fut në mënyrë prioritare për mbylljen e këtyre minierave dhe kush ishte ai person që mban përgjegjësi? Unë vetë do ta bëj këtë. Nuk kam pasur kohë, sepse ka aq shumë gropa të zeza në atë ministri, sa që nuk di nga t’ia fillosh, sepse që ditën e parë kur shkova u ndesha me një çudi: më 9 shtator në administrim janë nënshkruar 14 kontrata. Pra, në ditën kur parlamenti betohej. Ky është realiteti. Ndërkohë, për këto projekte, që kishin përparësi ruajtjen e jetëve të njerëzve, nuk ka menduar njeri. Ka fakte. 

Do të doja që zoti Bode të ishte këtu dhe ishalla reagon. Le t’u japë një përgjigje shqiptarëve. Këto janë fatkeqësi që ndodhin. Nuk them gjë. Mbase është e pamundur t’i ruash të gjitha minierat e mbyllura, sepse ato janë në pozicione të largëta, por të ngrihesh këtu dhe të hedhësh akuza mbi qeverinë, kur përgjegjësinë e ke vetë, për 120-milionëshin që të është kërkuar ke dhënë vetëm 5 milionë, nuk e di, por vetëm një i marrë mund ta bëjë këtë: ta hedhë përgjegjësinë tek tjetri. 

Nga ana tjetër, çfarë bëtë ju? Me sa jam informuar, reparti i inspektimi-shpëtimit të minierave ka shkuar në vendin e ngjarjes për të shpëtuar ato jetë njerëzish nga ajo fatkeqësi. Fatkeqësisht, ata njerëz kanë hyrë në mënyrë ilegale. Edhe më parë ka pasur vazhdimisht kallëzime dhe nuk është marrë asnjë masë për t’i ndjekur ata penalisht, sepse ato janë miniera të ndaluara dhe nuk mund të hyjë njeri për të marrë skrap apo gjëra të tjera. 

Çfarë bëri kjo qeveri më 1 apo 2 prill? Me vendim qeverie shkriu edhe repartin e inspektim-shpëtimit të minierave. Donin ta kthenin në inspektorat tregu. Çudia më e madhe është se edhe kërkimi, edhe shpëtimi u kthyen në treg. Edhe kjo dhuratë e reformës.

(I drejtohet një deputeti të opozitës, i cili flet nga vendi pa mikrofon.)

Rri, ti, zhurmues!

Kjo u bë sepse nuk kishin interes për këtë sektor dhe tani fillojnë e ngrenë akuza. Pra, ky është realiteti me minierat dhe këtë e them për shqiptarët. Ne patjetër do t’i shikojmë të gjitha këto gropa të zeza, që lidhen me të gjithë sektorin minerar, që nga kromi në Bulqizë, ku ndoshta shumë ish-ministra apo edhe deputetë të tjerë këtu janë të përfshirë, si dhe përgjegjësinë që kanë këta njerëz, të cilët kishin për detyrë t’i mbronin këto pasuri, t’i konservonin dhe të shmangnin humbjen e jetëve të njerëzve. 

Kjo do të jetë një çështje që do ta trajtojmë si qeveri, por mbi të gjitha ju duhet të kërkoni një lloj pardoni. Të flisni me qetësi për gjërat që nuk i bëtë dhe të mos ia kërkoni një qeverie që ka vetëm një muaj në detyrë.

Le të flasim për projektligjin në fjalë. Kjo ka rëndësi, sepse gjërat lidhen. Mbase edhe ky 2-milionësh, që kursehet pikërisht nga këto shpenzime të tepërta, në këtë kohë, mund të shkojnë shumë mirë edhe për  projektin për mbylljen e minierave, ku humbën jetën disa njerëz. Ato që duken vërtet simbolike kanë rëndësinë e tyre. Edhe ato pak lekë mund të shpëtojnë jetë njerëzish. Kjo gjë na përket neve, me gjithë kushtet e vështira financiare ku e keni lënë ju.

Ju doni ta ktheni këtë seancë në parodi dhe, në një farë mënyre, doni të konfortoni veten për humbjen skandaloze që pësuat në Korçë. Në fakt, jeni në një trend të vazhdueshëm rënieje. Ky është realiteti, kurse ju flisni për 2000-lekëshat, sepse vetëm aty e keni mendjen, te paratë. Harroni që i keni bërë vetë ato gjëra. Harruat që ngritët arkitektët e transportit ajror të zgjedhësve, vetëm e vetëm për të fituar Tiranën apo për t’i përdorur për zgjedhje. Asnjeri nuk dha llogari për këtë. Edhe kjo është diçka që duhet t’ju rëndojë. Normalisht, edhe kjo gjë meriton të hetohet. Ku shkuan milionat për transportin e udhëtarëve për zgjedhje? Prandaj, mos gjeni komfortin e humbjes së thellë në Korçë apo edhe në të gjithë Shqipërinë me ato 1 milion vota në kauza të sajuara, që vetëm ju japin oksigjen për një ditë!

Gjithashtu, m’u kujtua çështja e makinave. E trumbetuat me forcë atë kursim, por këtu nisi një komision hetimor parlamentar që, fatkeqësisht, nuk përfundoi për shkak të zgjedhjeve vendore dhe bojkotit të opozitës për ato zgjedhje. Por nëse ka vjedhje më të madhe që meriton të hetohet, ajo është se si u zhdukën miliona dollarë, pasuri, mjete, makina, “Tuareg” -ë, që ju, zotërinj, i keni blerë për 2 milionë lekë të vjetra. 

Në këtë mënyrë del se si u zhduk një pasuri e madhe e shqiptarëve, jo vetëm në Kuvend, por në të gjithë Shqipërinë. Për mua kjo është vjedhja më e madhe që ka ndodhur në një ditë të vetme, fatkeqësisht, e mbuluar nën kauzën e ndershmërisë, si gjithmonë nga Sali Berisha. 

Pra, përkraheni këtë projektligj! Ecni me ritmin e kërkesave të kohës, sepse kështu e keni lënë gjendjen ekonomike! Mos kini merak! Ju nuk do të cenoheni, sepse i keni marrë masat, ashtu siç i morët edhe atëherë, si deputetë të maxhorancës!

Jepini mbështetjen tuaj këtij projektligji dhe kërkojuni falje shqiptarëve për të gjitha gropat e zeza që keni lënë dhe që po marrin jetë njerëzish!

Faleminderit!

Vangjel Dule – Faleminderit, zoti Gjiknuri!

Fjalën e ka zoti Noka.

Flamur Noka – Faleminderit, zoti drejtues i seancës!

Të nderuar kolegë,

Ajo që bëri Kryeministri këtu me viktimat e ndiera në Pogradec, ishte  kryekëput një cinizëm, i cili nuk vjen sot, por ka dy muaj që fryhet dita-ditës. Kjo seancë duhet të fillonte duke mbajtur 1 minutë heshtje për viktimat e arrogancës, të abuzimit dhe të arbitraritetit të kësaj qeverie, sepse keni 2 muaj në qeveri. Ajo minierë ka qenë e mbyllur. Nuk ka qenë funksionale, të paktën, kur kemi qenë ne në pushtet. Erdhët ju dhe i hapët dyert. Ja ku janë viktimat, por, të paktën, kjo seancë duhet të fillonte me një minutë heshtje. Ky Kryeministër nuk e njeh dhimbjen e qytetarëve të vendit të tij, prandaj bëri cinizëm në vend që të thoshte: “Të mbajmë 1 minutë heshtje për ato viktima”. Ky Kryeministër dhe kjo maxhorancë nuk kanë lidhje me dhimbjen, por vetëm me paranë.

Jo rastësisht, sot na keni sjellë një projektligj ku flitet për shkurtime shpenzimesh për deputetët dhe për disa zyrtarë. Sigurisht, shkurtim shpenzimesh vetëm për deputetët. Nuk ka shkurtim për shpenzimet e qeverisë, për ministrat apo për Kryeministrin. Për ta u mor një borxh i stërmadh, për të rritur luksin dhe komoditetin e tyre. Megjithatë, mirë kanë bërë që e kanë sjellë këtë projektligj. Sot është dita që të gjithë ne duhet të jemi të shqetësuar, madje të alarmuar për shpenzimet, por jo për shpenzimet që u ulen deputetëve apo ndonjë zyrtari, as për shpenzimet e rritura dhe të dhjetëfishuara të Kryeministrit dhe të ministrave, por është dita që të gjithë ne, jo vetëm duhet të flasim, por duhet të ulërijmë për shpenzimet antiligjore dhe tërësisht kriminale, që janë një ogur i zi për lirinë e votës dhe të demokracisë në këtë vend.

Të nderuar kolegë, besoj se të gjithë jeni dakord se sot është dita e alarmit për votën e lirë në këtë vend. Kur ne thamë se më 23 qershor ky çift bashkëkryeministror, që rri këtu mbrapa, derdhi 10 milionë euro para të pista për të ardhur në pushtet, për të deformuar vullnetin e qytetarëve shqiptarë dhe për të fituar karrigen e pushtetit, kishte nga ata që nuk i mirëpritën thëniet tona dhe që ishin skeptikë. Sot besoj se nuk ka asnjë shqiptar të pandërgjegjësuar për këtë fenomen kriminal. Këtë herë nuk e thamë vetëm ne, që jemi kundërshtarët tuaj, këtë herë shqiptarët e panë qartësisht, me zë dhe me figurë, në një media të pavarur nga opozita, pra panë live atë që mund të quhet vullnet mafioz i këtij çifti bashkëkryeministror, për të mos zhvilluar zgjedhje të lira, por zgjedhje të blera. Mund të thoni se nuk është kështu, por kështu është. Ju e dini shumë mirë që është kështu. Kishit vetëm një proces zgjedhor për të organizuar, për një bashki. Çfarë demonstruat në këtë proces të pjesshëm zgjedhor? Demonstruat se vota e lirë nuk ka asnjë lidhje dhe asnjë pikë takimi me çiftin Rama-Meta, që votën e lirë e kanë shpallur armik prej kohësh. Ata demonstruan, si konceptin bazë të demokracisë, vjedhje të lira. Ky çift, proceset zgjedhore nuk i ka konsideruar ndonjëherë si zgjedhje, por si zgjidhje, pra nuk duheshin bërë zgjedhje në Korçë, duhej dhënë një zgjidhje, për ta fituar atë bashki. Prandaj, në Korçë nuk u bënë zgjedhje, por u bë zgjidhje. Ky është një marifet i vjetër i këtij çifti bashkëkryeministror.

 Dua t’ju pyes, të nderuar kolegë të maxhorancës: a mos ju ngjan ky marifet si tipik mafioz? Mafia dy rrugë përdor: ose dhunën e terrorin për të nënshtruar, ose paranë për të blerë, kur nuk ka mundësi të ushtrojë dhunën. Këtë herë, ju nuk mund ta ushtronit dhunën hapur dhe publikisht, për arsye që varen, por edhe që nuk varen nga ju. Atëherë, ky çift bashkëkryeministror përdori 2000-lekësha për të arritur qëllimin.

Zotërinj, çfarë e dallon mafien nga këta që kemi këtu prapa? Korça, me zë dhe me figurë, tregoi se keni blerë vota. Keni blerë karrigen e kryetarit të Bashkisë, siç, edhe me para, me të tilla krime, keni blerë mandate deputetësh më 23 qershor. Keni realizuar një korrupsion elektoral. Si mundet që këta zotërinj të përmendin fjalën “korrupsion”, pas këtij akti të filmuar me zë dhe me figurë? Si mund të thuhet se do të luftojë korrupsionin një pushtet që u kap mat duke bërë korrupsion elektoral, një pushtet që u kap mat duke korruptuar qytetarët e vendit të vet? Ky nuk është tjetër, veçse krim. Nuk e di se çfarë mund të bënit ju më shumë, përveç se të blinit votën.

Akti që keni ndërmarrë në Korçë, është një akt i dënuar nga ligjet e këtij vendi, prandaj, zotërinj, kam një pyetje tjetër për ju të maxhorancës: kur pushteti bën krim në kurriz të qytetarëve, çfarë u ngelet qytetarëve të bëjnë? Mafia për një shoqëri përbën rrezik të madh. Shoqëritë bëjnë kujdes që ta luftojnë atë. Po kur mafia është në pushtet apo kur pushteti, në vend të rrugëve ligjore, përdoret në rrugë mafioze, çfarë rreziku i kanoset kësaj shoqërie?

Ata 2000-lekësha që janë filmuar duke u shpërndarë në Korçë, por që më 23 qershor janë shpërndarë në të gjithë vendin, në vlera pak më të mëdha se 2000-lekëshi, janë para të errëta krimi, para droge. Janë treguesi i qartë dhe i kristaltë, që kupola e këtyre 2 partive që qeverisin sot është e inkriminuar dhe tentoi të japë shenja se dëshiron të inkriminojë edhe shoqërinë. Ky është një tjetër krim në vetvete. Ajo pamje filmike tregoi se për çiftin e padrinove të pushtetit, çdo gjë ka një çmim financiar. Vota ka një çmim financiar, karrigia e hierarkisë së pushtetit ka një çmim financiar, liria ka një çmim në terma financiarë, po ashtu edhe demokracia e këtij vendi ka një çmim për t’u nëpërkëmbur, për t’u shkelur apo për t’u dhunuar. Ky është një krim në vetvete dhe ka mbrapa këtë fytyrë.

Një pyetje tjetër që unë kam është: paratë që u përdorën për të devijuar vullnetin e qytetarëve korçarë dhe ato që u përdorën më 23 qershor për të devijuar vullnetin e shumë shqiptarëve, nga erdhën dhe ku e kishin burimin? Ku e kanë burimin paratë që merr ky çift bashkëkryeministror për të blerë pushtet dhe për të ushtruar pushtet, apo mos vallë këto para do t’i shlyejnë 2 zonjushat, ajo e tatimeve dhe ajo e doganave? Nuk ka arsye tjetër pse u ul plani në dogana dhe në tatime. Taksat e shqiptarëve do të merren dhe do të përdoren si resto për të kompensuar paratë e krimit dhe të drogës, që u derdhën për t’i sjellë këta në pushtet, tani edhe për t’i mbajtur.

E para, zotërinj, e thënë shqip: kjo është mafia dhe jo thjesht mafia me ndikim në pushtet, por mafia që po drejton shtetin.

E dyta, pamjet filmike që pamë, me zë dhe me figurë, dëshmuan se ato 1 milion vota, që ju i keni trumbetuar si një milion shuplaka, nuk janë gjë tjetër veçse 1 milion 2000-lekësha, që ju i keni përdorur. Prandaj, ne jemi këtu të vendosur për t’ju thënë se do të bëjmë gjithçka për ta zbardhur deri në fund, me çdo mjet ligjor, këtë krim elektoral. Keni marrë shumë revansh dhe po nëpërkëmbni ligjin, shtetin, Kushtetutën dhe gjithçka. Mos harroni ju, që jeni këtu prapa, se shumë shpejt vjen dita kur përballja me ligjin bëhet, me apo pa korracë pushteti, dhe nuk do të ketë korracë pushteti që t’ju mbrojë.

Vangjel Dule – Faleminderit, zoti Noka!

Fjalën e ka zoti Manja.

Ulsi Manja – I nderuar zoti drejtues i seancës,

Të nderuar kolegë deputetë,

Dua ta nis diskutimin me një falënderim për Policinë e Shtetit dhe për prokurorinë shqiptare lidhur me operacionin më të fundit që raportoi këtu në Kuvend ministri i Brendshëm. Dua ta ftoj prokurorinë të ngrihet në nivelin e detyrës që i ka ngarkuar Kushtetuta e ligji dhe t’i shkojë deri në fund hetimit të kësaj çështjeje. 

Zoti ministër i Brendshëm, ky është krim i organizuar dhe 5,2 milionë euro nuk mund të përvetësohen nga nëpunës të thjeshtë të administratës publike, në qoftë se nuk kanë garancinë e kupolës lart. 

Të nderuar kolegë deputetë, andej nga jam unë, në Dibër, kur dikush nuk ka me se merret, sepse e ka humbur fillin, fillon e merret me muhabete të kota, sa kap një muhabet, fillon një tjetër, thuhet një shprehje popullore: “Rri topall e shti fall”. Në fakt, për tjetër gjë jemi mbledhur dhe për tjetër gjë flasin kolegët e opozitës.

E fillojnë me Korçën, dalin tek akti normativ për buxhetin, shkojnë te Policia e Shtetit, por kur shkojnë aty, u kujtohen lojërat e fatit, e sa mbarojnë me lojërat e fatit dhe i shohin kazinotë mbyllur, shkojnë te ndërtimet pa leje dhe flasin edhe për tritol.

Kolegë të opozitës, meqë e filluat me zgjedhjet e lira dhe Korçën (pavarësisht se jam nga Dibra, ajo në verilindje dhe Korça në  juglindje), dua të them edhe unë dy gjëra për zgjedhjet e lira. 

Ju e keni humbur të drejtën të flisni për zgjedhje të lira dhe demokratike, sepse dhunuesin e zgjedhjeve të lira, me firmë dhe me vulë, e keni sot deputet në gjirin tuaj në këtë sallë. Sa për Korçën, korçarët folën me votën e tyre. Për atë që thoni “me zë dhe me figurë”, lëreni prokurorinë të hetojë dhe prisni përfundimin e prokurorisë, sepse kështu ndodhi edhe më 23 qershor në qarkun e Dibrës. Dibra u nda 3 me 3 dhe, meqë ju e kishit menduar atë bastion të përjetshëm të së djathtës, dikush nga kolegët e mi të qarkut të Dibrës në këtë sallë tha se na vodhën zgjedhjet. Po kush i vodhi zgjedhjet, ne që ishim në opozitë apo ju që sollët 120 persona nga Verona, nga Bari, nga Athina, nga Milanoja me bileta vajtje-ardhje të paguara? Ja ku janë provat!

Të nderuar qytetarë shqiptarë, kam përshtypjen se ju përballë ekraneve dhe unë në këtë sallë nuk arrijmë ta kuptojmë dot se ç’është gjithë ky debat parlamentar për një projektligj krejtësisht normal për një shoqëri demokratike dhe humane. Madje, jam plotësisht i bindur se kolegët e opozitës sot, dje në pushtet, po të kishin shpenzuar për 8 vjet me radhë gjysmën e këtyre energjive njerëzore, që po shpenzojnë sot për t’u marrë me hallet dhe problemet e njerëzve, Shqipëria nuk do të ishte vënë kurrë në tehun e një krizë të rëndë ekonomike dhe financiare, nuk do të kishim këtë varfëri që kemi, nuk do kishim 1 milion të papunë, nuk të kishim as këto spitale dhe shkolla që kemi, madje as ne si deputetë sot nuk do të ishim duke diskutuar për shkurtime financiare, por do të ishim duke diskutuar se si t’i afrohemi BE-së apo edhe Gjermanisë, po qe se doni.

Të nderuar qytetarë shqiptarë, sot parlamentarët tuaj në opozitë po debatojnë thjesht dhe vetëm sepse projektligji “Për disa ndryshime në ligjin “Për rregullimin e shërbimit të transportit për funksionarët publikë dhe nëpunësit civilë”, i sjellë nga qeveria, na shkurton ne deputetëve të këtij Kuvendi një përfitim financiar prej 5 mijë lekësh të rinj në muaj. Të kërkosh të ruash përfitimet e tua financiare në një kohë krize, kur në Shqipëri ka familje që bien e ngrihen me një vakt bukë, edhe atë kur e kanë, me argumentin e përmbushjes së funksioneve publike apo detyrës shtetërore është, as më shumë dhe as më pak, sikur të kërkosh të ruash pasurinë tënde në detin e lotëve të shqiptarëve që vuajnë nga veriu në jug.

Gjatë këtij debati, në shumë nga diskutimet e kolegëve të opozitës, u tha se projektligji i sjellë nga qeveria është fund e krye demagogji, sepse nëpërmjet këtyre shkurtimeve buxhetit të shtetit i kursehen vetëm 165 milionë lekë të rinj dhe këto, sipas tyre, janë vetëm thërrime.

Të dashur qytetarë shqiptarë, ju që për 8 vjet me radhë, nga mëngjesi deri në darkë, duruat demagogjinë e qeverisë që iku më 23 qershor, madje edhe me absurditete të tilla se jemi të dytët pas Gjermanisë, apo se jemi fuqi energjetike në Europë, na e bëni hallall demagogjinë e këtij projektligji, sepse po ju kursen 165 milionë lekë, ose afro 1 milion euro, që të mundemi bashkërisht të zbusim sadopak krizën që na ka trokitur në derë.

Disa i quajtën 165 milionët thërrime. Të dashur shqiptarë, për ata që kanë fshehur miliona euro të taksave tuaja mureve të shtëpive apo në tavanet e vilave me çati në rrethinat e Tiranës, 165 milionë lekë janë absolutisht thërrime, ndërsa për ne, rilindësit, që ju na përmendni shpesh, shuma që kursejmë sot është e barabartë me ndihmën ekonomike që marrin 4 mijë familje dibrane në një vit, nga 7 mijë të tilla që trajtohen me ndihmë ekonomike.

Ju vërjani emrin si të doni, në daç thërrime, në daç demagogji, por në muajin që vjen ky projektligj do të garantojë 4 mijë familje shqiptare me ndihmë ekonomike dhe ky e ka emrin humanizëm njerëzor.

U kërkua këtu se ku i çuam 240 milionë eurot që morëm borxh me aktin normativ për buxhetin. Qytetarët shqiptarë e kanë marrë vesh se ato lekë u morën borxh për të mbuluar gropën e thellë financiare që na la peshqesh qeveria që iku dhe për të paguar pagat e pensionet për të moshuarit dhe personat në nevojë që, sigurisht, po vazhdojnë t’i marrin këto ditë.

Ndërsa ju, të nderuar kolegë të opozitës, nëse nuk e keni kuptuar apo vazhdoni të bëni sikur nuk e kuptoni, të paktën, mbani mend këtë tjetrin: ato lekë nuk i morëm borxh për të rritur përfitimet tona si deputetë apo ato të funksionarëve të lartë shtetërorë, sepse Shqipërisë i keni lënë kaq shumë vrima për të mbyllur sa këtë e dinë vetëm shqiptarët.

Gjatë diskutimeve në Komisionin e Ligjeve dikush tha se ky projektligj përveç demagogjisë, synon edhe dekapitimin e Parlamentit, sepse deputetët nuk do të kenë më mundësinë të shkojnë në zonat e tyre për të realizuar obligimet para zgjedhësve. Kur mendon se shkurtimi që bëhet për deputetët me këtë projektligj është vetëm 1 litër naftë më pak në ditë, pra nga 6 në 5 litra, argumenti që jepet është shumë qesharak, ndërsa zgjedhësit mendojnë me vete: “T’ia kishim parë surratin deputetit një herë në vit, të paktën, por edhe naftën do t’ia kishim paguar!”.

Por ju, po të kishit qarë hallet dhe dertet me zgjedhësit tuaj, nuk do të kishit pasur atë rezultat që patët më 23 qershor. Në atë kohë nuk ju ka penguar ky projektligj, por edhe pas miratimit të tij sot, nuk do t’ju pengojë. Kërkojeni tjetërkund shkakun dhe jo te 5 mijë lekëshi që ulet.

Për sa kohë që vendi është në krizë dhe shqiptarët luftojnë me krizën, edhe ne deputetët do të duhet të shkojmë te zgjedhësit ashtu si vetë zgjedhësit i kryejnë punët e tyre. Fundja, ne deputetë të këtij populli jemi dhe s’mund të bëhemi racë e zgjedhur për sa kohë jemi këtu me votat e tyre.

Së fundi, nga debati në Komisionin e Ligjeve, ku, pak a shumë, thashë të njëjtat fjalë, më mbeti pa përgjigje meraku i madh që kishte njëri nga kolegët e opozitës, nëse diskutime të tilla të tipit “rilindës” kanë përfitime politike nga partia. Sot po i kthej një përgjigje publike: Është më mirë, i nderuar koleg, të jesh gjeneral në fushën tënde sesa kapter në fushën e tjetrit, thjesht dhe vetëm për t’u bërë një herë në jetë ministër. 

Personalisht politikën e konsideroj humanizëm njerëzor në dobi të së mirës së përbashkët dhe kurrë s’më ka munguar ministria për të qenë njeri.

Duke i ftuar kolegët të votojnë pro këtij projekti, ndihem mirë që projektligji i parë i qeverisë sonë përshkohet nga vlerat e humanizmit njerëzor, kur koha që po jetojmë e ka emrin krizë.

Faleminderit!

Vangjel Dule – Faleminderit, zoti Manja!

Fjalën e ka zoti Arben Imami.

Arben Imami – Faleminderit, zoti drejtues i seancës!

Të nderuar kolegë,

Relacioni që vjen për këtë ligj thotë se përfaqësuesit e opozitës në parim ishin dakord me të. Nuk ka ndonjë diskutim në parim për këtë çështje. E vetmja çështje që ne kemi shtruar në komision dhe vazhdojmë ta shtrojmë edhe këtu është që kostoja e reduktuar është modeste dhe pa ndonjë efekt të rëndësishëm buxhetor, ose po të përdorim një terminologji që u përdor këtu, simbolike, por jo dhe aq.

Kjo është një përpjekje e vogël, një përpjekje e lavdërueshme, për shkurtimin e shpenzimeve dhe ne jemi plotësisht dakord, por, ndërkohë ky shkurtim vjen pas aktit normativ që bën një rritje galopante të tyre. Dhe, të më falni që po ia them kryetarit të opozitës, por për këtë akt të fundit nuk hyn fare cilësori pindarik, pasi shkurtimi është i papërfillshëm.

Në qoftë se për 8-mujorin e parë mosrealizimi ishte 16 miliardë lekë, le të vazhdonte edhe maxhoranca e re me të njëjtin ritëm (megjithëse duhet të kishte një tjetër energji), dhe mosrealizimi mund të shkonte deri 24 miliardë lekë. Ju e çuat në 39 miliardë lekë, sepse deklaruat që nuk i mblidhni dot të ardhurat dhe, pasi vutë zonjushat në krye të mbledhjes së parave, deklaroni se keni një mbirealizim të planit, të një plani që e kishit shkurtuar. Kjo është me dy fjalë.

Kjo nuk mund të përbëjë një bazë për përfaqësuesit e maxhorancës për të folur këtu me një gjuhë të tillë, si: ju po silleni kështu apo ashtu, ju keni këtë kompleks apo atë kompleks. Nuk është etike pikësëpari, megjithëse fakti është që kryetari i Partisë Socialiste dhe sot Kryeministër e ka bërë këtë në mënyrë të vazhdueshme, qysh në momentin e parë që ka hyrë në këtë sallë.

Le të përpiqemi të flasim për faktet, të nderuar zotërinj, dhe ndoshta mandej, midis fakteve, sigurisht mund të kemi një vlerësim. Por është e vështirë si për deputetët e rinj, ashtu dhe për të vjetrit të dëgjojnë për mënyrën se si duhet të sillen, apo t’u tregosh se ç’problem kanë. Aq më tepër kur ndodhi si me një nga parafolësit, që iu desh të justifikonte një ngjarje të hidhur, një ngjarje të rëndë dhe ta mbulonte atë, se i përkiste pikërisht atij rajoni.

Në fakt, ngjarja e Korçës shpërfaqi, bëri transparent një sistem i cili ekziston, të cilit nuk mund t’i shmangemi, të cilin do të jemi të detyruar ta ballafaqojmë në mos tani, në një moment tjetër. Blerja masive e votës me para në dorë është e turpshme, është antidemokratike, për këdo që e bën.

Por ajo që ishte dhe më shqetësuese ishte që në ato pamje filmike ne pamë diçka të strukturuar qartë dhe gjatë, të hedhur pas në kohë, pra sipas listave që u votua më 23 qershor, u votua njëlloj edhe në nëntor. Gati-gati dukej sikur ishte një agjenci apo një kompani, e cila bën një shërbim, ku ti paraqet një faturë apo një dëshmitar dhe merr rimbursimin për votën e dhënë.

Ky strukturim, kjo kompani e shitblerjes së votës, e ndodhur në zyrat e PS-së në Korçë, në fakt, bëri të qartë, bëri evidente, transparente për këdo qoftë si për ne që jemi në këtë sallë, ashtu dhe për ata që janë jashtë se ky është një sistem i cili funksionon pa shqetësimin më të vogël me inercinë zero. Ne duhet t’i kundërvihemi të gjithë kësaj gjëje.

Në qoftë se nuk do të përpiqemi ne pikësëpari ta rrisim inercinë, të mos e lëmë te zeroja, kjo mund të shkojë keq e më keq. Ne kemi folur për historinë e blerjes së votës edhe me 23 qershor. E kemi pranuar humbjen më 23 qershor, kemi pranuar që ka një maxhorancë. Për këtë nuk kemi pasur asnjë dyshim. Kemi edhe ne përgjegjësitë tona, por, sigurisht, ato i kemi para qytetarëve shqiptarë dhe jo para maxhorancës së sotme. Do të reflektojmë për to për të shkuar në një fitore në zgjedhjet e ardhshme.

Por nuk mund të mos themi në veçanti në këtë moment që zgjedhjet e 23 qershorit qartazi kanë qenë të makiuara dhe sot kemi edhe provën, siç e thanë të gjithë në këtë sallë, po përdor të njëjtin term, me zë dhe me figurë. Nuk është më një hipotezë. Nuk janë më paratë që ndahen në lagjet e të varfërve natën, që i kemi ditur, te njerëzit në nevojë, që i kemi ditur, nuk janë bonuse të thjeshta, qoftë administrative, qoftë politike, apo çfarëdolloj që ka ngjarë më parë, por është një parti që funksionon si kompani, merr votën, jep 20 mijë lekëshin. Është turp që të ndodhë kjo, si për 20 mijë, si për 200 mijë ose më shumë.

Në fakt, kjo është një nga provat për delegjitimimin e zgjedhjeve të 23 qershorit, të sistemit të blerjes së votës, që prodhoi këtë maxhorancë Rama-Meta, PS-LSI, që qeveris sot.

Ka edhe një problem etik shumë të thellë. Ky është një mekanizëm që vepron, siç ka thënë dikush, në një fushë tjetër: “Josh duke korruptuar dhe korrupto duke joshur”, pra josh me para të korruptosh votën dhe korrupto njerëzit me para për t’i sjellë në partinë tënde. Ky është një akt etik i papranueshëm, të cilin të gjithë nuk duhet ta pranojmë sot.  Por kjo është një provë, ku nuk mund të flitet më për një milion shuplaka, nuk  mund të flitet më për një milion vota, por mund të flitet për shuplaka dhe  për vota të cilat vijnë në formën e 20 mijë lekëshit kundrejt maxhorancës së sotme dhe atyre që e kryesojnë këtë maxhorancë sot, Rama-Meta, të cilët do të përpiqen që në këtë rrugë ta korruptojnë duke joshur dhe ta joshin duke korruptuar edhe më tutje sistemin.

Ky është një akt flagrant jo vetëm papërgjegjshmërie politike, por ky është një akt flagrant i paligjshmërisë dhe i dhunës, që po mbretëron sot në vend. Çfarë po ndodh? Policia ndërhyn për moszbatimin e vendimit të gjykatës, por nga ana tjetër, po policia ndërhyn, dhunon pa asnjë vendim të ndonjë institucioni shtetëror, qoftë administrativ, qoftë gjyqësor që qytetarët e këtij vendi të gëzojnë pronën dhe biznesin e tyre. Ashtu siç është dhunë, është paligjshmëri e thellë nxjerrja masive e nëpunësve të administratës publike, ashtu sikurse është dhunë dhe paligjshmëri rivendosja në krye të rendit, në thyerje të ligjit, e drejtuesve të vitit 2005 dhe mandej, sigurisht, me instalimin e drejtuesve të policisë së vitit 2005, do të riinstalohet edhe krimi i vitit 2005.

Një shqetësim i madh ngrihet për të ardhmen e sistemit politik. Sistemi politik shqiptar, mbi bazën e vullnetit të qytetarëve të këtij vendi, në nenin e parë të Kushtetutës thotë se ngrihet vetëm mbi votën e lirë dhe të barabartë, dhe çdo gjë që shkon kundër kësaj, shkon kundër themelit të këtij sistemi, që përpiqemi së bashku prej 20 vjetësh ta ndërtojmë. Opozita është e vendosur dhe ajo nuk ka rrugë tjetër. Opozita do ta bëjë betejën e saj politike për votën, por a është e gatshme maxhoranca të bëjë një ndërmarrje të tillë?

Në fakt, shembulli që solli Kryeministri jo vetëm na tregon se ai nuk dëshiron ta ballafaqojë këtë problematikë, por tregon se edhe nuk i kupton zgjedhjet në një vend. Zgjedhjet këtu në Shqipëri nuk janë zgjedhje të qeverisë. Zgjedhjet në këtë vend janë zgjedhje të partive politike, dhe, në qoftë se partitë politike nuk do të kenë gatishmërinë, vullnetin, integritetin për të bërë zgjedhje të lira dhe të ndershme, sigurisht që ato nuk do të mund  të bëhen. Çfarë fakti kërkojmë më tepër? Një intelektual kurrë nuk diskuton për faktet, ai mund të diskutojë për interpretimin, fakti është në televizion. Për më tepër, parametri i qeverisjes si përgjegjëse për keqadministrimin e votës, në fakt, në rastin e Korçës, nuk bën gjë tjetër, por e nxjerr atë në dritë edhe më të keqe.

Faleminderit!

Vangjel Dule – Faleminderit, zoti Imami!

Fjalën e ka zoti Bogdani!

Gert Bogdani – Të nderuar kolegë,

U diskutua këtu nga përfaqësues të qeverisë se këto ndryshime në këtë ligj janë në frymën e kursimeve të kësaj qeverie. Por për çfarë kursimesh e kanë fjalën, për ato miliarda lekë që kjo maxhorancë shpenzoi për të blerë votat e 23 qershorit për këto karrige ku është ulur sot? Për 4 milionë paund në vit nga lekët e taksapaguesve shqiptarë për një takim me Tony Blair, apo për ato mijëra dollarë për një foto me Presidentin Obama? Për cilat kursime e kanë fjalën, për qindra miliona lekë të taksapaguesve shqiptarë, për punimet e shkatërrimit në ambientet e Kryeministrisë, gjë që e shohin qytetarët çdo ditë, apo për milionat lekë në ditë për t’u bërë PR takimeve që bëjnë ministrat e saj, po, pikërisht takimeve, sepse deri më sot punë reale nuk kemi parë, përveçse takime dhe foto lart e poshtë,  brenda dhe jashtë vendit. Apo mos vallë shkon në frymën e zgjedhjeve të ditës së diel në Korçë, për 20 mijë lekëshat me të cilat u blenë votat atje? 

Ku u gjendën paratë për të gjitha këto? Ku gjenden paratë për të blerë të drejtën e votës? Kam frikë se Shqipëria është nxjerrë në shitje. Në vetëm një muaj qeverisje, Edi Rama, si Kryeministër i vendit, e ka nxjerrë vendin në shitje. Ka nxjerrë në shitje dinjitetin e shqiptarëve, ku ata largohen nga puna pa asnjë shkak dhe shpërblejnë me paratë e shtetit qindra militantë, ata që blenë dhe shitën votat më 23 qershor apo ditën e diel për 20 mijë lekë në Korçë. Është nxjerrë në shitje e drejta e pronës, ku asaj i vihet tritoli sipas tekave të njërit apo tjetrit. Është nxjerrë në shitje e drejta e jetës, ku ajo cenohet dhe keqpërdoret, siç bëri Kryeministri sot këtu me rastin  fatkeq të minierës së Pogradecit, ku, pa iu dridhur qerpiku dhe pa marrë asnjë gram përgjegjësi dhe pa iu skuqur faqja, e përdori totalisht politikisht. Është nxjerrë në shitje shëndeti i shqiptarëve, ku diskutohet për të eliminuar në Shqipëri armët  me lëndë kimike të Sirisë, dhe për këtë kolegu i opozitës, që dëshironte ta quante veten rilindas, nuk ka sesi ta bëjë këtë, mos t’i gënjejë mendja, nuk mund të quhet rilindas, sepse Shqipërinë sot  Kryeministri e ka nxjerrë në shitje.

Të kthehemi te zgjedhjet e Korçës, te blerja e votës ditën për diell, te ky veprim i turpshëm dhe i dënueshëm, por që, fatmirësisht, kësaj here i faktueshëm, me video të publikuar dhe të parë nga çdo qytetar shqiptar. Le të bëjmë një llogaritje të thjeshtë matematikore, pavarësisht se Kryeministri e quajti banale më parë, dhe të marrim 10 mijë votat, të cilat u proklamuan shumë këtu nga autori i Partisë Socialiste në Korçë: 10 mijë vota për 20 mijë lekë, apo leka, i thonë 200 milionë lekë. Le të marrim pagën e kryetarit të bashkisë së Korçës, le të themi 1 milion lekë në muaj për lehtësi llogaritje, 12 mijë lekë në vit afërsisht. Për të bërë 200 milionë lekët,  që iu deshën për të blerë votat, i duhen 20 vjet punë. E pra, të nderuar qytetarë shqiptarë, asnjë prej jush, shqiptar i ndershëm, me punë të ndershme, nuk i bën dot kaq lekë as për 20 vjet. Atëherë, lind natyrshëm pyetja: nga vijnë këto para dhe cili është burimi i tyre?

Ka dy burime për mendimin tim:  së pari, ky është një zyrtar i korruptuar, dhe për më tepër i sigurt që do të korruptohet, se me punë të ndershme asnjë shqiptar nuk mund të bëjë aq para sa për të blerë aq vota, dhe më pas t’i hedhë ato 20 mijë e 20 mijë.

Së dyti, para të pista, dhe çdo shqiptar e di që paratë e pista i siguron krimi i organizuar.

Për rastin në fjalë kam përshtypjen se janë të dyja bashkë. Kemi të bëjmë me një zyrtar të korruptuar, i kapur nga krimi i organizuar, siç kemi të bëjmë po me një të tillë në postin e Kryeministrit, them me po një të tillë, sepse sot ai kishte rastin të distancohej nga ngjarja e Korçës. Ai jo vetëm nuk u distancua, por e mbrojti gjestin në fjalë, për më tepër, tregoi edhe barsoleta me ministrin e Rendit socialist, se si u bënë ata qesharakë për blerjen apo shitjen e votës, duke u munduar ta hedhë fajin tek ish-qeveria, ndërkohë që në Korçë, ditën e diel, ishte prezent qeveria e tij, ishte prezent ministri i tij i Brendshëm, dhe blerja e votës ndodhi ditën për diell, nën hundën e tij. Apo dëshiron këtu të citojë, e ka cituar atë kur ishte në opozitë, para disa muajsh apo një viti, deklaratën: “Doni të na bindni që nuk pamë atë që pamë dhe nuk dëgjuam atë që dëgjuam?”. E kam fjalën këtu përsëri për një video tjetër. 

Por viktimat në këtë rast nuk janë vetëm të rinjtë e Korçës, nuk janë vetëm qytetarët e Korçës, të cilëve iu ble vota, por të gjithë të rinjtë dhe të gjithë qytetarët shqiptarë, sepse këta që blejnë votën sot, nuk do të punojnë asnjë ditë për të mirën e qytetarëve shqiptarë pa rikuperuar një herë ato para që hodhën për të blerë votën dhe pa ribërë një herë ato qindra miliona që do t’u duhen për të blerë votën përsëri, siç faktohej në video.

Të nderuar qytetarë, blerja e votave në Korçë, ditën e diel, e faktuar në video, vërteton denoncimet e vazhdueshme të Partisë Demokratike për 20 përqindëshin e famshëm të Kryeministrit të sotëm, atëherë kryetar bashkie. Jo vetëm kaq, por vërteton se ai 20 përqindësh përkthehet sot në 20 mijë lekësh, që ai të fitojë pushtetin dhe të blejë karrigen ku është ulur në kurriz të qytetarëve shqiptarë, dhe më pas të vazhdojë të pasurohet përsëri në kurriz të qytetarëve shqiptarë; vërteton gjithashtu se ky Kryeministër ka vendosur t’u vërë tritolin jo vetëm ndërtimeve me leje apo pa leje, atyre që ia ka qejfi ose jo, për më keq akoma, ka vendosur t’ua vërë atë themeleve të demokracisë dhe shtetit të lirë shqiptar, sepse vota e lirë është alfa e demokracisë dhe e një shoqërie të lirë, dhe vota e blerë  është gjeneza e shkatërrimit të saj, dhe kurrsesi standard europian, siç u mundua ta shiste këtu njëri prej autorëve të Korçës.

Në momentin që Kryeministri blen karrigen e tij 20 mijë lekëshe, në atë moment themelet e shtetit ligjor janë tronditur, në atë moment demokracia rrezikon të shkatërrohet, në atë moment i hapet rruga diktaturës së votës së blerë qoftë me paratë e korrupsionit e krimit të organizuar, qoftë me paratë e lëndëve kimike të Sirisë.

Kjo video e këtij fakti tronditës është një kambanë alarmi për rrezikun që i kanoset sot demokracisë në Shqipëri. Sot është vënë në rrezik integriteti dhe dinjiteti i qytetarëve shqiptarë të ndershëm të këtij vendi dhe demokracia e këtij shteti. Prandaj është e rëndësishme që sot drejtësia të bëjë deri në fund punën e saj pa asnjë kompleks ndaj pushtetarëve që blejnë votën. Historia i ka thirrur në një provë të vështirë, por edhe të lehtë. Them të lehtë, sepse është e faktuar në një video publike, që e kanë parë të gjithë qytetarët shqiptarë, është faktuar me video ajo që diskutohet nëpër tavolina që prej 23 qershorit. Por sot është fakt, dhe qytetarët e kanë parë me sytë e tyre, e kanë dëgjuar me veshët e tyre, është një provë e rëndësishme dhe madhore ndaj dinjitetit të çdo qytetari shqiptar, ndaj integritetit të demokracisë në Shqipëri dhe ndaj të ardhmes së vet Shqipërisë, vet drejtësisë. Dhe ky Kryeministër e kishte shansin të distancohej, por sot nuk e bëri një gjë të tillë, përkundrazi, e theksoj, u mundua ta mbrojë dhe justifikojë në mënyrë banale, duke treguar se në këtë maxhorancë e vetmja konkurrencë nuk është kush punon më mirë në favor të shqiptarëve, por kush vjedh më mirë dhe më lirë.

Nga ana tjetër, jam i bindur se qytetarët shqiptarë, në shumicën e tyre, mendojnë ndryshe. Jam i bindur se shumica e tyre dërrmuese janë të ndershëm dhe me integritet, sikundër jam i bindur se ata e duan demokracinë dhe me votën e tyre të lirë do të nxjerrin këta plutokratë të politikës shqiptare, këto mollë të kalbura të kësaj shoqërie, që mundohen të korruptojnë dhe të bëjnë pazare me fatet e këtij vendi e me fatet e qytetarëve të këtij vendi.

Qytetarët shqiptarë nuk duhet të harrojnë në asnjë moment se demokracia që të ketë sukses duhet që ata të zgjedhin drejt dhe të pa errësuar nga joshjet e këtyre profetëve të rremë, por, mbi të gjitha, të përkohshëm, sepse demokracia, në fund të fundit, u përket qytetarëve shqiptarë.

Faleminderit!

Vangjel Dule – Faleminderit!

 Zonja Tabaku e ka fjalën.

Jorida Tabaku - Gjatë ndryshimeve të fundit të buxhetit, disa herë diskutuam sugjerimet tona konkrete për reduktimin e shpenzimeve operative. Për një vend që, siç pretendoni, është në krizë, dhamë sugjerimet tona modeste dy javë më parë se cilat ishin fushat ku mund të reduktoheshin shpenzimet. Fatkeqësisht, asnjë nga këto sugjerime nuk është marrë parasysh dhe, megjithëse ka shumë fusha ku financat publike mund të reformohen, ky propozim që ka ardhur sot  në parlament nuk përfshin asnjë nga këto, këtu kemi një propozim qesharak, i cili tenton të vazhdojë një reformë të nisur katër vjet më parë nga qeveria “Berisha”, por në të vërtetë po e shkatërron atë.

Sigurisht, ka shumë fusha ku qeveria mund të reduktonte shpenzimet, siç janë: ngritja e ministrive të reja, 300 mijë dollarë i kushton shqiptarit secila prej tyre për tre vjetët në vijim; rritja e numrit të agjencive të reja, plot 26 agjenci të reja përmenden në programin tuaj elektoral, dhe shumë të tjera si këto. 

Në parim, unë e para, si deputete do të hiqja dorë nga çdo përfitim financiar në qoftë se kjo do të ndihmonte për të nxjerrë vendin nga kriza. Por projektligji që vjen sot në Kuvend është totalisht kundër frymës së uljes së shpenzimeve, sepse në përgjithësi do të sjellë rritje për shpenzimet e përgjithshme të institucionit, shpenzime të cilat janë mbajtur nën kontroll pikërisht nga abuzivizmi me këtë mënyrë të menaxhuari që ju propozoni sot, duke hequr një përfitim direkt më të vogël në bonus dhe duke e përkthyer atë në përfitim abuzivist më të gjerë dhe pa përfitues direkt.

Sigurisht që ka fusha të ndryshme se ku mund të reduktoni shpenzimet. Shpenzimet elektorale është njëra prej tyre, që me strategjinë tuaj kanë ardhur në rritje dhe nuk e di në qoftë se do të mund t’i menaxhonin zgjedhjet në vijim. Sigurisht, nuk ju interesonin që këto shpenzime të mbaheshin nën kontroll.

Në hapje të fushatës elektorale isha në Korçë për të prezantuar kandidatin e Partisë Demokratike, zotin Sotiraq Stratobërdha dhe pashë se gëzonte një mbështetje të madhe si nga të majtët, ashtu edhe nga të djathtët. Për të kishte një mbështetje reale. Por sigurisht që juve nuk ju interesonin zgjedhjet reale dhe të vërteta, por një mbështetje artificiale në rritje për qeverinë tuaj të re dhe për bëmat e saj. 

Me këtë akt që bëtë në Korçë më kujtuat vitin e largët 2003, vjedhjen e votave, që e kanë pranuar edhe aleatët tuaj të tanishëm. Zoti Rama nuk është këtu, por i kujtohet shumë mirë kjo ngjarje. Në vitin e largët 2003 unë isha anëtare komisioni në njësinë nr. 9 dhe e pashë  vetë se çfarë ndodhi. Kolegji Zgjedhor në atë kohë gjeti vjedhje në 1/3-at e kutive për votat e Tiranës dhe kërkoi rivotim, që, sigurisht, nuk ndodhi. Ndërkohë, me bekimin e bashkëkryetarit të maxhorancës, që përsëri nuk ndodhet këtu, në vitin 2000 për herë të parë u përfshi edhe policia në zgjedhjet e ish-kryetarit të Bashkisë së Tiranës, dhe arriti që në atë kohë të bëhej kryetar bashkie. Tani situata ka evoluar, përdoret policia, blihet vota, ushtrohet presion. Por për herë të parë  në Shqipëri ne e kemi të dokumentuar blerjen e votës. Përveç standardit ligjor, kushtetues, sigurisht që bëhet fjalë dhe për një standard moral. 

Partia Demokratike, ashtu siç është shprehur, është e gatshme të ndërmarrë të gjitha veprimet ligjore që janë të nevojshme, duke filluar që nga komisioni parlamentar, pavlefshmëria e zgjedhjeve, por beteja më e madhe për ne sigurisht që do të jetë ndërgjegjësimi i qytetarëve, se demokracia është në rrezik, që integrimi europian i Shqipërisë është në rrezik, që ne po kthehemi shumë vite pas. Pavarësisht reformave që kemi bërë ne dhe reformave që do të përpiqeni të bëni ju, blerja e votave e ka vendosur në rrezik demokracinë shqiptare. Ne do të kërkojmë që të zbardhen burimet e financimit, do të vazhdojmë të kërkojmë që ky sistem, që formalizohet, të refuzohet nga të rinjtë dhe nga të rejat. Eliminimi i zgjedhjeve të lira, eliminimi nëpërmjet blerjes së votës, eliminimi i gjykimit të drejtë popullor është një krim i rëndë jo vetëm për qytetarinë korçare, por për të gjithë shqiptarët pa dallime politike. Ku u gjendën këto para? Si u transferuan? Kush janë financuesit e këtij krimi? Vetëm një hetim i plotë i krimit dhe i parave të krimit do ta bëjë të besueshëm këtë proces. E dimë mirë se kur preken themelet e demokracisë, rrezikohet edhe e ardhmja europiane e vendit. E dimë mirë se procesi i integrimit europian kërkon zgjedhje të lira dhe të ndershme. E dimë mirë se pranimi i rezultatit të zgjedhjeve ishte një nga arsyet kryesore pse Shqipëria u propozua për marrjen e statusit të vendit kandidat dhe për këtë arsye njohëm çdo rezultat, ndonëse  deformuar më 23 qershor. Por sot, për të gjitha këto arsye, nuk mund të lejojmë që të instalohet kjo kulturë në proceset zgjedhore në Shqipëri. 

Fjalia me të cilën opozita e djeshme erdhi në pushtet ishte: “Kundër votës së vjedhur”. A është kjo një moto sa për të larë gojën apo detyrim?  Plot dy vjet protestuat për hapjen e kutive, pa asnjë fakt, pa asnjë shkak, duke fajësuar edhe komisionerët, ndërsa sot burime shumë zyrtare, nga ato që ju keni qejf t’u referoheni, burime që  referuat për 21 janarin, burime, të cilat janë pothuajse njësoj si zyra juaj e shtypit, e kanë vërtetuar këtë.

Opozita e djeshme e demaskonte dhe e dënonte vjedhjen e votës, duke u betuar se do t’i dërgonte përpara ligjit të gjithë blerësit e saj. A ishte ky një premtim, njësoj si të tjerët që u shkri me ardhjen në pushtet? Në qoftë se i qëndroni kësaj, atëherë dërgojeni para ligjit strukturën e Partisë Socialiste, nga kryetari deri tek anëtarët e thjeshtë, që u morën me këtë operacion, dhe mos u merrni me dy vajzat që ndodheshin në atë moment në zyrë. 

A ka etikë në qëndrimin e opozitës së djeshme dhe të pozitës së sotme? A ka etikë për atë që luftonit deri dje dhe sot po e bëni ju? Duket se jeni shkelës të Kushtetutës, që deri dje e mbronit me fanatizëm. Jeni shkelës të Kartës së të Drejtave të Njeriut, duke deformuar vullnetin e zgjedhësve. Për këtë arsye keni shkelur njëkohësisht edhe premtimin tuaj, por kjo nuk vlen aq sa vlen nëpërkëmbja dhe thyerja e besimit për shumë të rinj e të reja, që keni thënë se janë brezi shpëtimtar. I keni mësuar se si të shiten dhe të blihen. 

Për të gjithë ata që janë tunduar dhe e kanë pranuar këtë pazar, kam vetëm disa fjalë për ata të rinj e të reja që presin punësim, që presin shëndetësi falas, që presin cilësi në arsim, gjatë viteve të ardhshme do të kenë vetëm 20 mijë lekë. Vetëm 5 mijë lekë në vit dhe 13 lekë në ditë. A mendoni se ia vlejti për 13 lekë në ditë për 4 vjet të qeverisura kështu? Korça ndoshta nuk e ka kryebashkiakun që meritonte, sepse zoti Stradobërdha e meritonte të ishte kryetar bashkie, por ju do të keni vetëm 13 lekë në ditë në 4 vjetët në vijim dhe asgjë më shumë.

Vangjel Dule – Faleminderit, zonja Tabaku!

Fjalën e ka zoti Halimi.

Eduard Halimi – Zoti drejtues i seancës, 

Të nderuar kolegë, 

Sikur sot të mos kishte ndodhur asgjë, do të kishte qenë një seancë normale, teksa Kryeministri i vendit zgërdhihej këtu mbrapa, ku burrat dhe gratë e këtij Parlamenti duartrokisnin me novacion,  por sot ka ndodhur një ngjarje e rëndë, një tragjedi. Kanë humbur jetën 5 fëmijë dhe 2 nëna po qajnë mbi kufomat e fëmijëve të tyre, ndërsa Kryeministri ynë këtu zgërdhihet mbrapa, i papërgjegjshëm!  Makabër!  Dhe dhjetëra gra, nëna, këtu duartrokisnin Kryeministrin që zgërdhihej, ndaj dhe protestova gjatë duartrokitjeve. Por sikur asgjë të mos kishte ndodhur këtë javë, ne do të diskutonim këtu për një projektligj, i cili, sipas ministrit të Financave, shkurton 165 milionë.  Po sipas drejtoreshës së buxhetit që ndodhet këtu, shkurton 130 milionë, apo jo!  Por edhe kaq nuk janë pak për qytetarët shqiptarë, ndaj dhe u thamë se do të jemi dakord që të shkurtohen shpenzimet. Do të ishte një temë interesante këtë javë për qytetarët të dinë se çfarë përfitojnë sot nga vota jonë. 

Sipas sektorit të financave në këtë Parlament, secili prej nesh çdo muaj u kushton xhepave të qytetarëve shqiptarë 2 milionë e 200 mijë lekë në muaj. E thënë  ndryshe, 27 milionë lekë në vit ose 110 milionë lekë para të thata në 4 vjet, që ne i marrim në xhep dhe këtu nuk kam përfshirë  as pagesat për administratën e Kuvendit, as dietat për jashtë shtetit, as udhëtimet me avion, as drekat ose darkat,  vetëm para të thata që ne fusim në xhep. Sikur asgjë të mos kishte ndodhur, këtë javë do t’u shpjegonim qytetarëve shqiptarë se kjo është një farsë e kësaj qeverie, e këtij Kryeministri dhe e këtij ministri të Financave, sepse thonë se do të shkurtojnë 130 milionë lekë, kur vetëm para dy muajsh vendosën ta bënin Parlamentin jo me 140 deputetë, por me 160 deputetë, sepse do të ndanin mandatin e deputetit nga mandati i ministrit, duke i shtuar barrës së qytetarëve shqiptarë 20 deputetë më shumë ose e përkthyer në 2 miliardë e 200 milionë lekë në 4 vjet, përfshirë këtu edhe 6 miliardë të tjerë, që i shpjegoi ish-ministri i Financave, për këtë qeveri që kemi këtu mbrapa, që nga një kat u bë me dy kate, për ministra që nuk e dinë se çfarë funksionesh do të kryejnë, për ministrat që do të kenë kabinete pa fund dhe numër këshilltarësh që po i shtojnë çdo ditë. 

E pra, qytetarë shqiptarë, kjo është e vërteta.  Pra, 10 miliardë që i marrin me njërën dorë dhe u thonë qytetarëve shqiptarë se po u kursejnë atyre vetëm 130 milionë lekë. 

Gjatë këtyre muajve qytetarët shqiptarë kanë dëgjuar shumë për Rilindjen, kanë parë se si Kryeministri çdo ditë ka shkelur ligjin dhe Kushtetutën me sloganin se nuk ka kohë t’i ndryshojë ligjet, nuk do ta pengojnë ligjet dhe Kushtetuta të punojë siç di ai me “punëtorët e Rilindjes”. Kam parë Kryeministrin e paduruar që pa ligj të spastrojë administratën, të shkatërrojë pronat, të shkatërrojë bizneset, të udhëheqë, siç thotë ai, me arbitraritet dhe jo të qeverisë me ligj.  Çfarë e nxit këtë Kryeministër që të jetë kaq shumë i paduruar? Përgjigjen shqiptarët e morën vetëm para dy ditësh. Nuk ia dhamë ne, ia dhanë disa vajza dhe një ekip televiziv, që duhen falënderuar për guximin. Fakte tronditëse u bënë publike  tri ditë më parë nga televizioni “Top Channel”. Zyrat e pushtetit, të veshura me posterat e Rilindjes, paguanin 20 mijë lekë në dorë për çdo qytetar, për të zgjedhur kryetarin e bashkisë në emër të pushtetit. Gazetarët zbuluan dhe kanë filmuar me detaje mekanizmin korruptiv se si njerëzit e paguar të pushtetit operonin me zgjedhësit, të cilët më përpara kontaktoheshin me telefon, ku fillimisht u tregohej që duhet të votonin e më pas do të shpërbleheshin. Broçkulla! Që këta ishin  pjesë e forumit janë broçkulla të papranueshme. Gazetarët komunikuan me shumë zgjedhës, të cilët pohuan se ishin kontaktuar me telefon nga shtabi i Partisë Socialiste të Korçës, në bazë të një liste të përpiluar nga vetë ata, ku dhe u është komunikuar shpërblimi, duke u korruptuar në mënyrë të drejtpërdrejtë me 20 mijë lekë në favor të votës.

Filmimet provojnë një numër të lartë e të vazhdueshëm të qytetarëve, që, në mënyrë sistematike, paraqiten në zyrat e pushtetit për të tërhequr shpërblimin e korrupsionit politik. Kishte të rinj që nuk e dinin se ku binte partia dhe pyesnin lart e poshtë.  Këta nuk janë njerëz të forumit, të cilët nuk e ditkan se ku bie selia e partisë, por paraqiteshin, tregonin shenjën e votimit për të tërhequr shpërblimin, shenja e votimit ishte për të marrë haraçin e korrupsionit. Më pas merrnin falënderimin për mbështetjen për Rilindjen, që kishin gjetur kurajën për të shitur votën. Këto janë akte tronditëse për të gjithë shqiptarët  që, me zë dhe  me figurë, panë teksa militantët e pushtetit regjistronin në regjistrat e zinj të korrupsionit politik ata që ishin paguar njëlloj si më 23 qershor, dhe që i mbanin sërish peng për zgjedhjet e ardhshme. Na lini emrat që t’ju thërrasim  dhe t’ju paguajmë sërish për votën tuaj, - u thoshin votuesve njerëzit e pushtetit në zyrat e Rilindjes. Nëpërmjet pamjeve filmike doli në dritën e diellit mekanizmi i korrupsionit politik, i blerjes së votës së zgjedhësve në favor të kandidatit të pushtetit, në një proces të paligjshëm korruptiv, kriminal, të mirëstrukturuar dhe të mirëdrejtuar nga strukturat e pushtetit. E gjitha kjo veprimtari kriminale nuk ndodhi në rrugë, nuk ndodhi natën, nuk ndodhi në makina, as në male dhe në fshatra të humbura, por ndodhi ditën me diell, në zyrat e partisë së pushtetit, ndodhi në zyrat e veshura me dekorin e Rilindjes dhe me foton e Kryeministrit nga mbrapa. 

Korrupsioni politik është i strukturuar, i organizuar dhe i udhëhequr nga partia në pushtet, i mbrojtur nga Policia e Shtetit, e cila jo rastësisht po na kthehet në policinë më militante që kemi pasur në këta 20 vjet. Ja pse Rama është i paduruar për të qeverisur. Rama është i paduruar, sepse e nxisin paratë e krimit dhe të korrupsionit që e kanë sponsorizuar për ardhjen në pushtet. 20- mijëlekëshat,  që nuk i nxori nga xhepi i tij, por janë të sponsorizuara nga krimi,  nuk e lënë të flejë i qetë, nuk e lënë të ketë kohën për ligje.  Atyre u duhen paratë që kanë hedhur në fushatë për të. Nuk e lënë të qetë dhe ata që kanë kryer krimin për të ardhur ai në pushtet, militantët që kërkojnë vendin e punës së premtuar në shkëmbim të shërbimit të kryer të korrupsionit. Ata nuk presin dot dhe nuk u intereson ligji. Çfarë është ligji për ta? Broçkulla!  Po Parlamenti? Çfarë jemi ne për ta? Asgjë! Çfarë u thonë zgjedhësve? Deputetë që nuk fitojnë sepse janë të zotë dhe dinë të bëjnë politikë. Janë deputetë se i kanë bërë ata me para, janë të gjithë deputetë të maxhorancës, sepse ata kanë mundësinë ta blejnë votën, kanë mundësi të zgjedhin, nuk ka rëndësi më as programi, as investimet. Rëndësi ka paraja. Ky është krimi dhe korrupsioni politik që ka damkosur përfundimisht këtë maxhorancë në Parlament. Heshtja dhe mburrja e Kryeministrit, shpërblimi çdo ditë i militantëve, që krimin dhe korrupsionin politik e kultivuan në zyrat e Rilindjes së pushtetit, e damkosi këtë qeveri, me vulën e korrupsionit politik dhe mburojës së pushtetit, që korruptojnë qytetarët për të qeverisur mbi korrupsionin ekonomik të pushtetit. 

Të nderuar kolegë, 

Ka disa themele, të cilat nuk mund të preken asnjë minutë, sepse shembet e gjithë ndërtesa në një moment të vetëm. Ata që përdorin tritolin duhet ta dinë mirë këtë gjë. Zhvillimi i zgjedhjeve të lira, vota e lirë e barabartë dhe e fshehtë përbën themelin e demokracisë dhe shtetit të së drejtës. Neni 1 i Kushtetutës sanksionon se qeverisja bazohet në një sistem zgjedhjesh të lira dhe të barabarta. Goditja në zemër e këtij themeli, korruptimi në themel i këtij procesi, është një dënim me vdekje për demokracinë funksionale për shtetin e së drejtës. Asgjë më shumë se korrupsioni politik për të blerë pushtetin nuk mund të shkatërrojë qeverisjen, demokracinë dhe shtetin në një republikë parlamentare. Kurrë më parë nuk është dëgjuar që një kryeministër të korruptojë qytetarët e vet me 20 mijë lekësha, të vendosë sistemin korruptiv në themel të shtetit të së drejtës. Ata që mendojnë se mund të përdorin korrupsionin politik për të mbajtur pushtetin, të vjedhin pushtetin për të bërë para, që nesër të blejnë zgjedhjet, ose të vijnë në pushtet për të mbledhur para për zgjedhjet e ardhshme, për të mbledhur para për të shmangur zgjedhjet dhe vullnetin e shqiptarëve e kanë gabim. Nuk kanë pasur durimin të lexojnë historinë para se të veshin kostumin e pushtetit. Kur preken themelet e demokracisë, çështja e mbrojtjes së saj thërret në skenë popullin sovran dhe ne e dimë mirë se shqiptarët nuk ndihen aspak të trembur sot. Ata janë të revoltuar. Mbarë qytetarët shqiptarë kanë arsye të revoltohen dhe të ngrenë fuqishëm zërin e protestës, kur shikojnë qeverinë që sillet si një bandë, për të blerë me paratë e vjedhura korrupsionin politik.

Ndaj, ne do të jemi bashkë me ta në çdo përpjekje për ndëshkimin e krimit zgjedhor, por edhe  të vendosur për të ndalur korrupsionin politik, që dënoi me vdekje besimin e shqiptarëve, se në këtë vend nuk mund të bëhen zgjedhje të lira dhe të ndershme, se në këtë vend kemi një sistem korruptiv të zgjedhjeve. Shqiptarët nuk tremben. Ata që duhet të tremben janë ata që kanë kryer krimin. Ndëshkimi për ta do të jetë i shpejtë dhe efikas. Do të bëjmë gjithçka që kjo të ndodhë një orë e më parë.

Faleminderit!

Vangjel Dule – Faleminderit, zoti Halimi!

Zonja Bufi, urdhëroni!

Majlinda Bufi – I nderuar zoti drejtues  i seancës,

Sot, ashtu si çdo herë tjetër, opozita po flet fort për vjedhje votash dhe demagogji, kur në fakt duhet të diskutojë për këtë projektvendim dhe duhet t’i lërë kohë prokurorisë që të shprehet.

Në këtë projektligj në një masë të konsiderueshme është parashikuar ulja e rimbursimit të karburantit për një sërë funksionarësh të lartë të shtetit përfshirë këtu edhe anëtarët e parlamentit. 

Unë do t’i mirëkuptoja të gjithë kolegët opozitarë, por edhe drejtues të tjerë institucionesh apo funksionarë të lartë, që vërtet preken sadopak nga ky veprim financiar dhe që i kufizon ata në kryerjen e detyrës përkundrejt elektoratit apo edhe në përgjegjësitë e tyre ligjore. 

Unë nuk besoj se ky është problemi më i madh që ne duhet të diskutojmë sot. Nëse flasim për shkurtim karburanti, sot ka familje shqiptare, që nuk kanë mundësi të ushqejnë fëmijët nga mungesa e punës; nëse flasim për buxhet e gropë financiare, sot ka invalidë që nuk kanë marrë prej muajsh pagesën e ligjshme, që u takon për shkak të pamundësisë fizike që natyra u ka bërë peshqesh dhe nëse flasim për politikat financiare, sot ka fëmijë e nxënës shkollash, si ata në Roskovec apo në Gjegjan, që e bëjnë mësimin me turne apo me orar të shkurtuar, për shkak të mospërfundimit të investimit në shkollën e tyre, sepse nuk ka financim. Nëse ne flasim për marrëveshje e të ardhura, sot banorët e Sukut vuajnë mungesën e ujit të pijshëm  edhe pse në fshatin e tyre ka një investim prej qindra milionë lekësh.

Sot, kur kemi këtë gjendje ekonomike, apo edhe më keq një gjendje të rëndë buxhetore, nuk ka njeri jashtë kësaj salle që të besojë se duhet bërë veprim tjetër veç këtij që ka bërë qeveria për të ulur shpenzimet. 

Si këtu, edhe në komision dëgjuam nga opozita se efekti financiar i këtij veprimi është kaq apo aq; se duhej bërë apo jo kjo lëvizje demagogjike.

Çfarë duhet të bëjë kjo qeveri sot? Si duhet të sillet me këtë gjendje financiare të këtij buxheti të trashëguar? A mund të mohojmë se qeveria ka më pak se dy muaj që ka filluar punën dhe është ende në kushtet që po merret me mbushjen e gropës që mbeti pas? A nuk ju duket, të nderuar opozitarë, sikur jeni ende në pushtet? Në vend që shqiptarët të dëgjojnë diskutime konstruktive me argumente bindëse, për mënyra dhe ndërhyrje ligjore, efektive dhe reale për kalimin e kësaj gjendjeje dhe krijimin e kushteve e lehtësirave financiare, ata këtu shikojnë një teatër që, në fakt, nuk e di nëse i bën për të qarë apo për të qeshur.

Çfarë duhet të kujtojmë nga trashëgimi i qeverisjes suaj? Një ekonomi në krizë, recesion, dhe ju e dini se kur ndodh kjo, por po e them për ata që na dëgjojnë, kur GDP-ja, vlera e prodhimit të përgjithshëm të mallrave dhe shërbimeve me çmimet e tregut bie gjatë dy-tre mujorëve njëri pas tjetrit apo më gjatë, çfarë ritmesh të kësaj GDP-je kemi në 3 vjetët e fundit? Në vitin 2010, 3.8%; 3.1% në vitin 2011 dhe një rënie akoma më të thellë me 1.5% në vitin 2012. Po kaq pritet edhe në fund të këtij viti. Kjo GDP ka vlerë kur përkthehet në të ardhura për buxhetin e shtetit. Përndryshe, çfarë kemi? Atë që quhet krizë e buxhetit.

Dy seanca më parë diskutuam pikërisht për këtë gjë, për shpenzimet e larta, që bënë dikasteret tuaja deri në shtator të këtij viti, shpenzime që kaluan të ardhurat dhe për rrjedhojë u krijua ky borxh i madh. 

Edhe në mënyrë tendencioze në vitet 2010, 2011, 2012 qeveria juaj dje i miratonte buxhetet e fryra në fillimvite, pastaj, në rrugë e sipër, duke parë që të ardhurat nuk realizoheshin, shkurtonte shpenzime dhe investimet pa kursyer as sektorët prioritarë, si: shëndetësia, arsimi apo infrastruktura. 

Në fillim të vitit 2013 të ardhurat e buxhetit fillestar ishin parashikuar me rritje 9.3%, kundrejt vitit 2012. Po çfarë rezultoi deri në muajin shtator? E diskutuam edhe më parë, rezultoi një rënie prej 2.6%. 

Nga ana tjetër, shpenzimet e këtij viti zgjedhor parashikoheshin të rriteshin me mbi 9%. Rritja e shpenzimeve dhe ulja e të ardhurave çuan në atë që quhet deficit buxhetor. Po përmend vetëm një kontratë, që në fakt është thënë edhe herë të tjera në këtë foltore:  marrëveshjen me të cilën qeveria juaj, duke përdorur arkën e shtetit, pagoi kompaninë “Podesta” në këmbim të asistencës së ofruar për fushatën elektorale të 23 qershorit. A nuk u përdorën paratë e shqiptarëve për këtë shërbim të realizuar në mënyrë intensive pikërisht në muajin e fushatës së zgjedhjeve të 23 qershorit? Vlera e pagesës në arkën e “Podesta”-s ishte 360 mijë dollarë për një periudhë vetëm 6-mujore. Për çfarë u pagua “Podesta”?  Për forcimin e marrëdhënieve midis SHBA-së dhe qeverisë shqiptare, pa pasur në themel një çështje konkrete apo një finalizim të një projekti. 

Apo t’i kthehemi raportit të Bankës Botërore Doing Business, ku Shqipëria renditet e 159-ta në listën e vendeve të marra në studim dhe ka zbritur 5 vende më poshtë se një vit më parë dhe 8 vende më poshtë se dy vjet më parë.  Jemi në vendin e 158-të për sa i përket aksesit dhe furnizimit me energji elektrike. Për pagesën e taksave, jemi përsëri ndër vendet e fundit. Kemi numër jashtëzakonisht të madh të taksave, që paguan biznesi, 42 të tilla në vit, kur fqinji ynë, Maqedonia, e ka reduktuar në 29 numrin e taksave që paguan biznesi;  Kosova, vetëm 5 vjet shtet, e ka reduktuar në 33. Kjo është situata e sipërmarrësve dhe bizneseve të huaja në Shqipëri, të cilët në vend që të afrohen, largohen gjithmonë e më shumë. 

Le të sjellim një fakt të fundit. Raportin e KLSH-së. Sipas këtij raporti abuzimet e administratës për 6-mujorin e parë të vitit 2013 kanë rezultuar në më shumë se 9 milionë dollarë ose saktësisht 934 milionë lekë. 

Në fushën e prokurimeve dëmi i konstatuar është rreth 168 milionë lekë. Po ashtu në sektorin e tatim-taksave dëmi i konstatuar është 59 milionë lekë; në fushën e sistemit të pagave dëmi i konstatuar është 45 milionë lekë, për shkak të emërimeve jashtë organikës. Ndërsa në fushën e shpenzimeve operative dëmi arrin në 15 milionë lekë; në fushën e urbanistikës dëmi arrin në 12 milionë lekë, ndërsa në shkeljen e disiplinës financiare, dëmi arrin në 29 milionë lekë. 

Këto janë faktet dhe argumentet që ju, të nderuar kolegë opozitarë, duhet t’i shikoni me vërejtje dhe të mbani përgjegjësi përpara shqiptarëve. Në vend që ta përshëndesni këtë vendim të qeverisë për ulje të shpenzimeve, bëni opozitë destruktive,  e cila ju bën edhe më shumë përgjegjës për situatën mjerane ku e latë këtë vend.

Faleminderit!

Vangjel Dule – Faleminderit, zonja Bufi!

Zoti Aldo Bumçi, urdhëroni!

Aldo Bumçi – I nderuar zoti drejtues i seancës,

Të nderuar kolegë deputetë,

E vetmja çështje që duhet të jetë sot në rendin e ditës është ngjarja e Korçës. Zgjedhjet e 3 nëntorit në Korçë, ditën e diel, nuk ishin një test as për PD-në dhe as për PS-në. Ne sapo kemi dalë 4 muaj më parë nga zgjedhjet e përgjithshme. Pra, këto zgjedhje nuk mund të ishin test për ne. Këto zgjedhje ishin test vetëm për Edi Ramën, sepse, për herë të parë, në gjithë karrierën e tij politike ai nuk është as si kryetar bashkie, as si kryetar i opozitës, por si Kryeministër. Ai është njeriu i vetëm, që mban përgjegjësi për mbarëvajtjen e zgjedhjeve. 

A është zoti Rama një mik i votës së lirë apo një armik i votës së lirë? Ky ishte një test shumë i lehtë, sepse kishim të bënim me zgjedhje të pjesshme. Zgjedhjet e pjesshme, siç ka treguar historia elektorale në Shqipëri, janë fituar gjithmonë nga shumica e radhës. Prandaj, zoti Rama duhet të kishte qenë i qetë dhe të kishte vendosur standardin si kriterin e vetëm para rezultatit. Nuk mjaftonte kjo. Ai nuk kishte besim. Këto janë zgjedhje që u mbajtën  4 muaj pas  zgjedhjeve të 23 qershorit. Më pak se dy muaj si Kryeministër duhet të kishte pasur besim dhe të ishte i qetë, që standardi duhet të ishte përpara rezultatit, por,  zoti Rama nuk kishte besim. 

Zotit Rama nuk i dha besim as politizimi i strukturës së Policisë së Shtetit. Drejtori i Përgjithshëm i Policisë së Shtetit ka qenë numëruesi i parë i PS-së në këto zgjedhje. Drejtori i SHKB-së  ka qenë numëruesi i parë për PS-në në zgjedhjet e 23 qershorit, por edhe këto emërime nuk e qetësuan dot zotin Rama. 

Zoti Rama çoi qeverinë e tij për dy ditë në Korçë, por përsëri nuk u ndje i qetë me rezultatin dhe arriti në këtë pikë që të blinte votat e qytetarëve të Korçës.

Pra, ky është një dështim i turpshëm. Kjo që ka ndodhur është e frikshme, është një kambanë alarmi për zgjedhjet e lira në Shqipëri. Nëse kjo që ndodhi, kur nuk rrezikohej asgjë, por vetëm standardet, çfarë do të ndodhë kur të vijnë zgjedhjet e vërteta, kur të kemi zgjedhjet e përgjithshme nga Konispoli deri në Vermosh? Gjithçka do të jetë në pikëpyetje. Si do të sillet atëherë Kryeministri? Kjo është ngjarja më e rëndë. 

Çështja e dytë për të cilën dua të flas është blerja e votës. Nuk ka të keqe më të madhe për një demokraci, nuk ka kërcënim më të madh se blerja  e votës. Demokracia shqiptare është përballur me shumë kërcënime në këta 20 vjet. Është përballur me dhunën policore, me ndërhyrjen e Shërbimit Informativ në zgjedhje, me manipulimin e zgjedhjeve, me bandat, me vendimet e Gjykatës Kushtetuese për të dhënë mandate. Të gjitha këto kanë qenë kërcënime, por janë tejkaluar. Asnjë prej këtyre kërcënimeve nuk krahasohet dot me blerjen e votës, sepse blerja e votës është e padukshme. Nëse një qytetar dhunohet nga një polic me uniformë, nëse gjykatat e vendit japin mandate të padrejta, njerëzit mund të reagojnë, por ai që i është blerë vota nuk reagon. Pra, ky është kërcënimi më i madh që i shfaqet sot demokracisë shqiptare dhe qytetarëve shqiptarë. Blerja e votës e kthen demokracinë në një formalitet. Dita e votimit është e qetë dhe njerëzit votojnë, por nuk janë njerëz të lirë, janë të blerë. 

Çështja e tretë ka të bëjë me lekët. Nga vijnë paratë me të cilat blihen votat? Asnjë qytetar i ndershëm, sado militant i thekur i PS-së sipërmarrës, biznesmen, militant i PS-së,  që i ka bërë lekët me djersën e ballit, nuk jep lekë që të blihen vota. Njerëzit e ndershëm kanë dhe udhëhiqen nga vlera të tjera. Nga gjenden burimet për të blerë votat? Gjenden nga korrupsioni dhe krimi i organizuar. Këto janë paratë që deformojnë vullnetin e qytetarëve shqiptarë. Ky është rreziku më i madh jo për ne. Ky nuk është një rrezik për karriget tona si opozitë; ky nuk është një rrezik dhe një sfidë për kryetarët e bashkive dhe komunave. Kjo është një sfidë për të gjithë ne dhe për ju, kolegë të së majtës. Ne jemi këtu, jemi në tempullin e demokracisë, sepse përfaqësojmë qytetarë të lirë dhe jo  20- mijëlekëshat dhe 50- mijëlekëshat. Kjo nuk mund të kthehet në republikën e 20- mijëlekëshit. 

Prandaj, u bëj një thirrje të gjithë qytetarëve shqiptarë, pavarësisht bindjeve, shoqërisë civile, intelektualëve, gazetarëve, komuniteteve fetare, që të bëhen pjesë e kësaj sfide. Bashkohuni me ne! Jo për shkak të bindjeve, por sepse ky është rreziku më i madh me të cilin përballet sot demokracia shqiptare. Ky është një kërcënim dhe rrezik i vërtetë, sepse ndryshe nga dhuna, që është dukshme, ndryshe nga një njeri me uniformë, që dhunon votuesin, në këtë rast lekët veprojnë në mënyrë të fshehur, askush nuk denoncon dhe nuk ngre zërin. Ky është korruptimi dhe shkatërrimi i shpirtit demokratik.

Faleminderit!

Vangjel Dule – Faleminderit, zoti Bumçi!

Fjalën e ka zonja Albana Vokshi.

Albana Vokshi – I nderuar zoti drejtues i seancës,

Të nderuar kolegë deputetë,

Të nderuar qytetarë që po na ndiqni nëpërmjet ekranit,

Ndërsa ne jemi këtu në këtë sallë dhe po flasim për një çështje që, në fakt, mund të jetë krejt e parëndësishme, mua sapo më informuan se mund të ketë një tjetër situatë shumë të rëndë në një nga minierat e Librazhdit. Është shumë e mundur që të ketë të tjera viktima dhe të tjerë të plagosur.

Kërkesa ime për Kryeministrin Rama është të heshtë dhe të mos shfrytëzojë dhimbjen  e familjarëve. I kërkoj të marrë masa urgjente për të kontrolluar situatën, sepse po humbasin jetë njerëzish. I kërkoj të marrë masa urgjente dhe nëse nuk mund ta bëjë, le të japë dorëheqjen e të ikë nga ai post.

Së dyti, kam një këshillë për zotin Rama: nuk flitet këtu si opozitar. Ju akoma nuk keni mësuar të flisni si pushtetar. Ju duhet të jeni i fundit që të përmendni viktima në këtë sallë. 

Sot, të nderuar kolegë, po diskutojmë një projektligj për rregullimin e shërbimit të transportit të funksionarëve të lartë publikë dhe nëpunësit civilë.

Ku ligj nuk është gjë tjetër, veçse një përsëritje shumë e keqe e ligjit që ne e hartuam dhe e miratuam para katër vjetësh, i cili u përshëndet edhe nga BE-ja e që përbënte një risi për mënyrën e qeverisjes. Berisha arriti të dëshmonte se edhe me një qeveri të vogël dhe me ulje drastike të shpenzimeve administrative mund të ndërmerreshin dhe të realizoheshin reforma të mëdha. 

Kursimet që ne bëmë kur miratuam këtë ligj para 4 vjetësh ishin 10 miliardë lekë në të gjithë administratën. Krahasojini pak me 11 milionë lekë që Rama po na propozon me këtë projektligj. Por, në kontrast të madh me Berishën, Rama krijoi qeverinë e tij të madhe personale të bijve, të etërve, qeverinë e nepotizmit. Shtoi pesë ministri për qokat e tij dhe rriti shpenzimet e luksit. Sot kjo qeveri vjen këtu me këtë akt, që në thelb mund të jetë i mirë, por që, në fakt, është thellësisht një demagogji, një skenar thjesht për të mbuluar shpenzimet e mëdha të qeverisjes së Ramës.

Në fakt, duket sikur qeveria do të sakrifikojë, por, në këtë histori, unë me keqardhje konstatoj se përsëri do të jemi vetëm ne, deputetët, që do të sakrifikojmë nga paratë që na jepen, për të shkuar dhe për të takuar elektoratin tonë në zonat elektorale, pasi çdokush tjetër në administratë do të ketë në dispozicion një makinë. Pra, jo vetëm që nuk do të kursehet, por do të ketë shpenzime të tjera për të blerë makina të reja.

Ku qëndron ndryshimi i madh që kemi ne dhe ju, zoti Rama? Në vitin më të vështirë të një krize rajonale, ne shkurtuam shpenzimet me 19 miliardë lekë dhe morëm borxh vetëm 6 miliardë lekë. Ne vërtet e rritëm borxhin 6% në disa vjet, por ndërtuam mijëra kilometra rrugë, ndërtuam e rindërtuam mijëra shkolla, spitale, qendra shëndetësore, ujësjellës, kanalizime, financuam fermerë dhe shumë vepra të tjera madhore me impakt të drejtpërdrejtë në mirëqenien e qytetarëve shqiptarë. Çfarë bëtë ju? Ju shkurtuat vetëm 6 miliardë lekë, duke marrë borxh 40 miliardë lekë. Ju, vetëm në 4 muaj, rritët borxhin 10 herë më shumë sesa e rriti Berisha në 6 vjet. Nuk po bëni asnjë investim, por thjesht po rrisni shpenzimet për veten tuaj e për të blerë vota me vendime qeverie.

Por le të flasim pak e t’ua shpjegojmë qytetarëve se si po qeveris Rama.

Qeveria “Rama”, të nderuar qytetarë, si një cirk lëvizës, po shkon sa në një qytet në tjetrin, pa pyetur për kursime, të cilat po na i prezanton sot, duke ushtruar presion e mbjellë frikë te qytetarët shqiptarë. Ju siguroj se një shëtitje në fundjavë e qeverisë “Rama” kushton shumë më tepër nga sa ne do të kursejmë me këtë projektligj. Ajo që unë vë re është se kurrë në këta 23 vjet demokraci, me shumë qeveri e kryeministra, nuk kemi parë qytetarë të terrorizuar më shumë nga ajo që po ndodh në vetëm 40 ditë. Po shkelen haptas të gjitha ligjet, procedurat dhe të drejtat themelore të njeriut. Qytetarëve po u mohohet të përdorin banesat e tyre, të cilat i posedojnë me të gjitha dokumentet e duhura zyrtare. Qytetarëve po u mohohet liria e votës. 

Rasti i Korçës është një rast i mirë për t’u analizuar, edhe në këndvështrimin e projektligjit që po diskutojmë sot. Dy ditë para zgjedhjeve lokale, e tërë qeveria “Rama” zbarkoi në Korçë. Një tabor me ministra, me shoqërues, bashkëshorte, shoferë, staf mbështetës. Dy ditë me radhë ata nuk e patën merakun e kursimit për transportin e tyre, për hotelerinë, ushqimin, shërbimet e tjera speciale, përfshirë këtu edhe transportin e votuesve të rinj të sjellë nga Tirana apo edhe nga rrethina të tjera. Paketa “Rama” për këtë fundjavë ishte super all inclusive. Megjithatë, votuesit socialistë përsëri e abandonuan atë. 

Ju pretendoni se me aktin që keni sjellë po kurseni 20 milionë lekë. Por dua t’i shtroj disa pyetje zotit Rama: Sa kanë kushtuar këto shpenzime ekstra të Korçës? Nga kush u paguan? Sa rëndoi xhepat e çdo qytetari shqiptar demonstrimi i forcës suaj, që shkoi aq larg sa me fodullëk e budallallëk bletë vota ditën për diell, më keq se te pazari i gjësë së gjallë, duke e kthyer sistemin zgjedhor në një sistem të korruptuar elektoral? Mos ndoshta do të vini e do të na thoni përsëri se edhe në Korçë u pagua vullnetarisht, ashtu siç u paguan vullnetarisht të gjitha punimet që ju bëtë në Kryeministri, pa tendera e pa prokurime? Po na nxirrni mallin e ditëve të Enverit, kur çdo qytetar shqiptar ishte i detyruar të punonte vullnetarisht atje ku e caktonte partia.

Le t’i kthehemi vetëm pak çështjes që diskutuam para një jave, fiks në të 40-at e qeverisë suaj. U ankuat se gjetët arkën bosh, e për këtë ulët pa asnjë justifikim të ardhurat nga tatimet e doganat. Morët borxh 240 milionë dollarë. Po pse nuk u treguat qytetarëve shqiptarë se për çfarë u rrit kostoja e borxhit në kurriz të tyre? Pse nuk u thoni që ky borxh nuk u rrit për arsimimin e tyre dhe as për shërbimet shëndetësore. Nuk bëhet më fjalë për mbrojtjen e mjedisit, aq më pak tani që po na sillni edhe armët kimike të Sirisë, por as për mbrojtjen e shtresave në nevojë. Borxhliut Rama këto para i duhen për luksin e zyrave qeveritare, për trajtime dhe shpërblime për Kryeministrin e për ministrat. I duhen për të paguar fitoren në Korçë. I duhen për të instaluar gjithë pushtetin e tij. Përveç 2000 lekëve për blerjen e votës, asnjë qindarkë nuk do të shkojë në xhepat e qytetarëve shqiptarë. Por 130 milionë lekë do të shkojnë për Ministrinë e Jashtme, mbi 600 milionë lekë do të shkojnë për Kryeministrin dhe 4,2 miliardë lekë për Ministrinë e Ekonomisë.

Ligji që po diskutojmë sot pretendohet se kursen 20 milionë lekë nga transporti, kryesisht i deputetëve të parlamentit. Kjo është e kuptueshme, pasi Rama e ka fobi parlamentin. Po pse Rama nuk u tregon qytetarëve shqiptarë se sa u kushtojnë taksapaguesve shqiptarë 10 automjetet e shtrenjta e luksoze që po blen Crown Agents? Ato kushtojnë plot 400 mijë euro, pra 560 milionë lekë. Me këtë projektligj po kursekemi 20 milionë lekë dhe ndërkohë po harxhojmë 560 milionë lekë për 10 automjete të kompanisë më të shtrenjtë që ne kemi marrë për tatimet dhe doganat, që na qenkan edhe me tejkalim të realizimit të planit.

Pra, ky ligj, të nderuar qytetarë, është thjesht një demagogji. Më parë ministri i Financave tha: “Do të kursejmë 1,6 milionë dollarë”, por nuk tha se ku do të shkojnë këto 1,6 milionë dollarë. Ai pretendoi se do të shkojnë për 4000 individë ose familje që do të përfitojnë ndihmë ekonomike. Bëni një llogari shumë të thjeshtë: 1,6 milionë pjesëtojini për 4000 dhe për 12. A e bëni dot llogarinë se sa del ndihma ekonomike për një familje? Del vetëm 33 dollarë, ndërkohë që ne e paguajmë trefish një familje me ndihmë ekonomike. Pra, e paguajmë 90 dollarë. 

Vazhdojmë më tej. Ministri i Ekonomisë  thotë: “Do të kursejmë 1,6 milionë dollarë”. Bëni një aritmetikë po kaq të thjeshtë: 1,6 milionë dollarë pjesëtojeni për 41 700, aq sa e vendosi numrin ministri i Ekonomisë, pjesëtojini për 12, dhe ju, të nderuar zotërinj rilindës, i jepkeni në muaj 3 dollarë një familjeje në ndihmë ekonomike. Po ashtu, ministri i Ekonomisë tha: “Do të paguajmë 13000 pensionistë”. Bëni llogarinë dhe do t’ju dalë që një pensionisti ju do t’i jepni 10 dollarë, kur pensioni minimal në qytet është 140 dollarë. Pra, a e kuptoni se çfarë po kërkoni të bëni?

Hapini sytë, të nderuar qytetarë shqiptarë: a mund të besoni vërtet se Edi Rama po ul shpenzimet, kur paratë tani po thyhen për 2000-lekësha, të gatshëm për blerjen e votës së radhës? Ky është vetëm bidati i radhës.

Të nderuar rilindës, regjimi i instaluar në Tiranë është kryekëput rilindje e diktaturës së neobllokmenëve. Në Shqipëri, institucioni i votës së lirë është më shumë se asnjëherë në rrezik. Edi Rama po legalizon korrupsionin elektoral dhe po i jep një të ardhme të frikshme këtij sistemi, prandaj Rama duhet t’u kërkojë ndjesë qytetarëve shqiptarë. Duhet t’u kërkojë ndjesë atyre dhe pastaj të japë dorëheqjen dhe të ikë.

Faleminderit!

Vangjel Dule – Faleminderit, zonja Vokshi!

Urdhëroni, zoti Ndreu!

Pjerin Ndreu – I nderuar zoti kryetar i seancës,

Të nderuar kolegë deputetë,

Edhe unë, si kolegu Manja, do ta nis me një falënderim dhe inkurajim për të gjitha forcat e rendit, për aksionet e vazhdueshme që ato po bëjnë në drejtim të zbulimit të krimit dhe të frenimit të disa fenomeneve korruptive apo të krimit ekonomik në Shqipëri. Ne, të gjithë së bashku sa jemi në parlament, duhet të jemi në krahun e tyre.

Unë dëgjova këtu disa leksione për krimin e organizuar. I sugjeroj ministrit Tahiri të marrë skemën e vjedhjes së zyrtarëve të lartë të tatimeve dhe t’ia japë ndonjërit si leksion, për të marrë vesh se çfarë është krimi i organizuar dhe se si ky krim i organizuar mbrohet nga zyrtarët në pushtet. Në qoftë se dikush dëshiron më shumë, le të gjejë skemën e Gërdecit, sepse e ka akoma më të qartë se çfarë do të thotë krim i organizuar me mbështetje pushteti.  

Ne sot po diskutojmë një akt shumë modest kursimesh, në një kohë jashtëzakonisht të ngarkuar me një situatë shumë të rëndë ekonomike. Natyrisht, unë nuk jam një specialist ekonomie, as për të bërë analiza financiare dhe as për të bërë xhunglime me fjalë, për të fshehur realitetin e zymtë ekonomik. Por jetoj në këtë vend. Jetoj me njerëzit e thjeshtë, me ata të cilët për 8 vjet as nuk e ndien dhe as nuk e panë dorën e shtetit; me ata që nuk kanë punë dhe nuk kanë bukë, që nuk blejnë dot librat e shkollës e që nuk blejnë dot ilaçet; me ata që nuk marrin as trajtim shëndetësor; me ata që janë zhgënjyer e që i drejtohen rrugës së lypjes, emigracionit ose vetëvrasjes.

Në mbledhjen e fundit të Komisionit të Ekonomisë, por edhe gjatë kësaj seance, kur u diskutua për shkurtime prej 165 milionë lekësh vetëm në buxhetin e transportit të zyrtarëve të lartë, përfaqësuesit e opozitës, duke mos pasur asnjë argument, e konsideruan dhe vazhdojnë ta konsiderojnë atë qesharak.

Në fakt, kjo është tragjikomike, kur del, pikërisht, nga goja e ish-ministrit të Financave, i cili është administratori i parave publike, i parave të taksapaguesve shqiptarë. Në të gjithë botën një ministër Financash është strikt dhe pedant për çdo lek. Për ish-ministrin tonë të Financave milionat duken si para xhepi, për shpenzime ditore. Ndoshta e ka nga përvoja institucionale, kur firmoste në thesar që miliona e miliona euro e dollarë të bëheshin tym e hi në qiellin e Tiranës, nëpër lloj-lloj ziafetesh, aderimesh, anëtarësimesh, liberalizimesh e të tjera, pra një piromani e vërtetë, por jo me paratë e veta, por me paratë e popullit.

Nëse vendi do të ishte në mrekullinë ekonomike të shumëpërfolur kohë e pa kohë, vend e pa vend, ne nuk do të kishim nevojë sot të merreshim me të tilla kursime. 

Një ditë në Kamëz, në pritjen e zakonshme që unë bëj me njerëzit, më vijnë dy gra, të cilat, në një mjerim të plotë dhe të papuna nuk përfitonin as asistencën sociale, sepse atje një pushtet lokal anadollakësh, njerëzish pa as edhe një lloj norme morale, nuk i japin asistencën një të varfri, një jetimi, sepse voton për PS-në. Këtu u bë zhurmë e madhe për blerjen e votave. Por edhe pse  ju dikur nuk e shihnit “Fiks Fare”, ai tregonte që edhe në Kamëz, si në zgjedhjet 2011-ës, ashtu edhe në zgjedhjet e fundit shpërndaheshin asistenca 3-mujore për të varfrit vetëm për t’u blerë votën ditën e zgjedhjeve. “Fiks Fare” e ka dhënë disa herë këtë lajm. Atëherë ju nuk folët, nuk thatë asgjë, sepse nuk kishit çfarë të thoshit. Vetëm në vitin 2013, në muajin e fundit, në qershor, u akorduan 4300 asistenca sociale 3-mujore, mbi 3 mijë asistencat sociale që jepeshin zakonisht. Pra, 4300 familje u trajtuan me asistencë për t’u blerë votën. Sot që po flasim asnjë nga ato familje nuk merr më asnjë lek, sepse misioni mbaroi, votat u blenë.

200 të rinj e të reja u mashtruan, u morën në punë për 3 muaj, gjoja në një periudhë prove. U morën për t’u marrë votat. Sot të gjithë janë të papunë. 

U shtruan mbi 20 rrugë jashtë çdo lloj standardi, pa kanale kulluese, pa trotuare dhe pa u dhënë asnjë lek firmave. Rrugët janë atje. Shpejt do t’i shikoni se si do të degradohen nën trysninë e kushteve atmosferike. Para nuk janë dhënë, por janë mashtruar bizneset për t’u marrë votat.

Dëgjova këtu një zonjë të nderuar nga opozita (e cila dikur ka qenë atje lart dhe, çuditërisht, këtu poshtë flet më shumë se atje ku ishte), se ishte shumë e merakosur për ato skemat e Korçës. I them asaj se duhet të shikojë skemat e Kamzës, sepse është një histori e jashtëzakonshme dhe e turpshme skandali me blerjen e votës. 

Po kësaj zonjë dua t’i them, sepse e kam dëgjuar të flasë edhe në mbrojtje të grave: A e kujton Shamikuqen, një vajzë e cila u gjend nën trysninë e dhunës seksuale të kryetarit të bashkisë së partisë suaj? Ajo vajzë i çoi mesazh ish-kryetares sonë të Parlamentit, po ajo nuk i ktheu asnjëherë përgjigje, as kur rasti u bë publik e as më pas. Pse? Zonja nuk shkoi as për të verifikuar problemin, meqë i ka merak gratë dhe dhunën ndaj tyre dhe, aq më keq, dhunës seksuale. Ajo nuk e vuri ujin në zjarr as kur shihte të varfrit që mashtroheshin kur merrnin asistenca 3-mujore për t’iu blerë votën, por çoi burrin në Kamëz. 

Por për çfarë e çoi burrin? E çoi burrin supervizor në disa nga rrugët dhe investimet që u bënë në Kamëz. Burri i kësaj zonje figuron rëndom në shumë investime atje dhe nuk është e çuditshme. Pra, burrin për të marrë lekë e çoi në Kamëz, por vetë nuk vajti për të mbështetur një femër, e cila sot është jashtë. Ka ikur jashtë, sepse u gjend e pambrojtur, pa përgjigje dhe nën dhunën e pashembullt të kryetarit të sotëm të bashkisë së Kamzës dhe të gjithë sejmenëve të tij. Ju e dini se çfarë ka ndodhur.

Prandaj, do të ishte e mira që, para se të flisni për të tjerët, të shikoni veten se ç’keni bërë dhe çfarë i keni sjellë këtij vendi.

Në spitale nuk ka ilaçe, s’ka çarçafë, batanije, ngrohje, ushqimi është skandaloz, edhe trajtimi është alla-taleban. Njerëzit vdesin edhe për këto arsye. Edhe spitalet partizane dikur i kishin këto kushte. Sot nuk i kanë. Me kaq lekë sa kursejmë ne sot, lind pyetja: A mund ta zbusim sadopak situatën e rënduar të disa pacientëve? Po. Kursimi është modest, por dobia është e madhe, sepse shëron apo i lehtëson dhimbjen dikujt. Prandaj nuk ka vend për të qeshur e ironizuar, por ka vend për të qarë.

Para 3 javësh u përmbytën lagje të tëra në Kamëz dhe Paskuqan. Po kështu edhe në të gjithë vendin. Këto erdhën si pasojë e mungesës së pak parave, se diku nuk pastrohet një kanal, diku është bllokuar një kolektor. Me shumë pak lekë nga këto që ne po kursejmë sot, mund t’u bëjmë një shërbim shumë të mirë dy shkollave, shkollës së mesme “Elez Isufi” në Bathore dhe shkollës 9-vjeçare “Halit Coka”, që kur binte shi përmbyteshin.

Emergjencat civile janë në ditë të zeza. Situata financiare dhe logjistike e mjeteve të organeve të sigurisë kombëtare është në ditë tejet të vështira. Dikujt nuk i bën përshtypje siguria kombëtare, por siguria e vet. Në asnjë shtet normal nuk bën vaki që mjetet e ushtrisë të jenë pa karburant dhe mjetet e policisë të shtyhen me dorë.

Prandaj duhet të votojmë në bllok për çdo lek kursim që kalon në dobi të shtresave në nevojë, pasi kjo është detyra jonë si parlamentarë, që të japim ne të parët kontributin tonë në këtë drejtim, jo vetëm duke ceduar nga shpërblimet tona, por edhe duke votuar çdo akt tjetër që bën fjalë për disa lekë më shumë e që shkojnë në drejtimin e duhur, drejt shërimit të plagëve të varfërisë.

Faleminderit!

(Drejtimin e seancës e merr zoti Meta.)

Ilir Meta – Faleminderit, zoti Ndreu!

Fjalën e ka zoti Genc Pollo.

Genc Pollo – Faleminderit, zoti Kryetar i Kuvendit!

Zonja dhe zotërinj deputetë,

Projektligji tashmë në këtë pikë të debatit duket fare jashtë rendit të ditës, megjithatë, për hir të rendit të ditës, do të desha t’i kushtoja disa fjalë: shkurton shpenzime të qeverisë dhe të deputetëve, është një vazhdim i vogël, një kapitull i mpakur i një përpjekjeje të bërë më parë në frymën e qeverisë së vogël.

Ajo që do të desha të shtoja është se argumentimi që Kryeministri dhe të tjerët dhanë për këtë projektligj lidhej me gjendjen e tmerrshme të financave. Kush e ndjek me vëmendje politikën dhe deklarimet e qeverisë, nuk mund t’i ketë shpëtuar një ndryshim katërcipërisht, një kalim nga e zeza në të bardhë, në distancën prej 5 ditësh, në  deklaratën  që bëri zoti Rama në mbledhjen e grupit parlamentar.

Para saj kishte thënë atë që ka thënë këto 3 muaj: situatë e tmerrshme, ndodhemi në greminë, në buzë, në mes, në fund të saj, financat janë si në Greqi, gati për t’u shkërmoqur nën peshën e borxhit dhe detyrimeve të papaguara. Por menjëherë agimi u çel, drita e diellit u shfaq, ngrohtësia u ndie dhe tha: “Po, jemi mirë.”

E gjithë kjo është një provë që sërish jemi në episodin e Rama show, por të administruar keq, sepse askush nuk mund ta besojë që për 5 ditë mund të kemi një gjendje të ndryshuar dhe askush nuk mund ta besojë që shkurtimi i të ardhurave në mënyrë arbitrare, ndryshimi i planit të të ardhurave në tatime dhe dogana, rritja e borxhit të brendshëm, mund të sjellë këtë ndryshim. Është thjesht realitet virtual dhe propagandë.

Por, siç thashë, do të ishim në thelb jashtë rendit të ditës në qoftë se do të vazhdonim të flisnim për këtë gjë dhe të mos merreshim me atë që duhej të ishte dhembja jonë për një plagë të demokracisë shqiptare, që nuk u shfaq më 3 nëntor, nuk u shfaq në një ditë të veçantë, por na ka shoqëruar në këta 23 vjet të demokracisë parlamentare, ndikimi i paligjshëm te votuesi, me metoda të ndryshme. 

Duke thënë këtë do të shtoja që më 3 nëntor e pamë vërtet në video dhe në audio, por në mënyrë industriale e kemi përjetuar më 23 qershor. Nuk patëm një dokument të tillë dhe ndonjëherë është vështirë të prodhohet, por një kthesë dramatike në cilësinë e demokracisë shqiptare dhe të zgjedhjeve të saj, besoj se e kemi përjetuar në kuptimin negativ në zgjedhjet parlamentare.

Prandaj, ndoshta, zgjedhjet bashkiake janë vetëm një shkëndijë dhe një mundësi që na jepet të gjithëve për t’u përpjekur që të  të bëjmë një kthesë në këtë pikë dhe si të tillë do të doja që ta kuptonit edhe nismën e sotme të PD-së dhe të opozitës, deklaratat e saj të mëparshme dhe ato që do të vijnë pas ditës së sotme.

Kur ndodh diçka, sidomos kur ndodh diçka në partinë e maxhorancës, normalisht shihet se si do të reagojnë krerët e saj. Emisionin e ditës së hënë e kanë parë të tërë. Në një botë ideale, ku ndonjëherë shpresojmë, ëndërrojmë se jemi, do të kishte një prononcim nga niveli më i lartë ose nga dikush në emër të tij, në emër të Kryeministrit, zotit Rama. Më e pakta që mund të prisnim do të ishte distancimi, dënimi, masat konkrete. Natyrisht, ai nuk ka kompetencë ta shkarkojë zotin Filo si kryebashkiak, por mund t’i kërkonte të jepte dorëheqjen, sepse po i njolloste të gjithë, jo vetëm PS-në. Mund, ndoshta ta shkarkonte kreun lokal të partisë, sepse përgjegjësia ishte direkte. Mund t’i thoshte edhe zëvendësit të vet në qeveri që të mbante qëndrim, meqë e ka pasur atë post për të cilin u votua në datën 3 nëntor. Zoti Rama nuk bëri asnjë nga këto. 

Reagoi opozita në të drejtën e vet morale, në detyrën e vet politike dhe deklaroi se kemi të bëjmë me një akt të rëndë, që njollos demokracinë;  dhe duhet të veprojmë të gjithë, përfshirë edhe prokurorinë, që e ka nisur hetimin te strofka e vogël, duke hetuar vetëm ata që u shfaqën, të shikojmë pa paragjykuar, duke i dhënë nxitjen dhe  mbështetjen e duhur organit të akuzës. Ndoshta në një botë ideale, ku shpresojmë dhe ëndërrojmë se jemi, ata mund t’i shkojnë hetimit deri në fund, jo vetëm tek ekzekutimi, por edhe te konceptimi dhe financimi. 

Parimi është i njëjtë dhe nuk lidhet gjithmonë me leverdinë. Nuk është se zoti Rama nuk e di se si është qëndrimi parimor. Në rastin e kryetarit të bashkisë së Vlorës, kur prokuroria shpalli ngritjen e akuzës, reagimi ishte i paqortueshëm: “e kam mik zotërinë, por drejtësia të bëjë punën e ve”. . A ishte motiv i sinqertë? Personalisht nuk e besoj. Pavarësisht se çfarë ka bërë urbanistika e Vlorës, pasi është një çështje ku nuk dua të futem fare, më kujtohet se kur zoti Rama, në protestën e vet të filluar në vitin 2009, kërkonte që të bojkotonte si Parti Socialiste zgjedhjet për pushtetin vendor 2001. Zoti Gjika ishte i vetmi dhe i pari që tha se do të kandidonte edhe si i pavarur. Këtu mund të ndiqej edhe nga bashkiakë të tjerë socialistë. Ky veprim solli një normalitet në politikën shqiptare, sepse e detyroi kreun e PS-së të merrte pjesë në zgjedhje dhe të mos i bënte vendit diçka më të keqe nga ato që i kishte bërë. 

Një qëndrim të tillë parimor nuk e dëgjuam për zgjedhjet e 3 nëntorit. Por ama dëgjuam plot gjëra të tjera. Dëgjuam krahasimin e pretendimeve të tij për vjedhjen e votës në vitin 2009 me rastin me zë e figurë, që ne e pamë të gjithë dhe që në sitet e internetit mund ta shohim sa herë të duam. Foli për kutitë e pahapura. Kemi dy situata të ndryshme, zonja dhe zotërinj. Në vitin 2009 Edi Rama pretendoi se i kishim marrë mandate në Fier dhe në Berat, por nuk solli asnjë provë, asnjë dokument që të mund të provonte pretendimin e tij. Kjo është historia e pak kohëve më parë e Shqipërisë.

Pavarësisht nga kjo, pavarësisht nga mijëra firma të komisionerëve socialistë, ai bojkotoi për 2 vjet Kuvendin, ngriti çadra në bulevard dhe la deputetët e vet të mësynin mbi kangjellat rrethuese të KQZ-së, mbi gardhet e policisë së rendit për të sulmuar organin që do të shpallte rezultatin. Ky është modeli që nuk duhet të ndiqet.

Sot kemi një fakt, sot kemi një publikim, i cili mund të ketë ndodhur si akt edhe diku tjetër (parafolësi foli për Kamzën). Në qoftë se do të kishim një filmim të tillë nga Kamza, përsëri ne të gjithë, jo vetëm Partia Demokratike, por edhe të tjerët mund të flisnin me të njëjtin indinjim dhe mund të inicionim po ato veprime, sepse vota është e barabartë, kështu e thotë Kushtetuta dhe kështu thotë tradita demokratike, të cilën duhet ta nderojmë dhe respektojmë. Por jo, zonja dhe zotërinj, një shoqëri mund të ketë   shumë hajdutë, por ai që kapet nuk mund të shfajësohet moralisht duke thënë se ka edhe të tjerë. Ai duhet të kapet, të burgoset, të akuzohet, të dalë para gjyqit dhe, sipas ligjit, të dënohet. Ky është parimi i shtetit ligjor dhe ne këtë parim po ndjekim. 

Është jashtëzakonisht e pavend që në këtë podium të sillen argumente, që nuk lidhen me çështjen, aq më tepër të politizohet vdekja e atyre fatkeqëve që përpiqen me të tyren, në gabim ndoshta, në shkelje të ligjit ndoshta, të nxjerrin bukën e gojës, që është një realitet që e përjetojmë në të gjithë Shqipërinë për të fajësuar kundërshtarin. Ndërkohë, që përgjegjësia ka dy muaj që bie mbi atë që flet vetë, pavarësisht se është përgjegjësi e vështirë për t’u aplikuar në terren në mënyrë ideale, është bjerrje tjetër morale të përdorim jetët e humbura në një tragjedi, në debatin politik, i cili duhet të centrohet, rrotullohet, përqendrohet te një strumbullar i patjetërsueshëm i demokracisë dhe i shtetit ligjor, që është vota e lirë.

Prandaj, zonja dhe zotërinj, mund të flisnim këtu për koncesionet që pretendon zoti Rama. Do të ishte më e drejtë të ishte konkret në gjërat që thotë dhe në masat që synon se do të marrë. Por dje në Konferencën e Kryetarëve,  me kundërshtimin e opozitës, u pranua të futej në program dhe në kalendar koncesioni më absurd që kemi pasur, ai me kompaninë “Crown Agent”.

Ndërkohë, doganat shqiptare kanë pasur projekte binjakëzimi me doganat e shteteve të Bashkimit Europian, të financuara nga IPA. Taksapaguesi shqiptar mund të paguajë deri në 8 milionë, deri në 12 milionë, po u zgjat, për një kontratë  që nuk u shërben edhe aq doganave shqiptare sesa atyre që do të përfitojnë. Këtu kemi të bëjmë me moralin e gjësë. Në qoftë se vijmë në pushtet me një mënyrë që ka lindur te paraja e pisët dhe që të çon te përfitimi i saj, është vështirë të mbajmë një qëndrim parimor, një qëndrim etik dhe moral për atë që ne pamë më 3 nëntor.

Prandaj, kjo është detyrë e rëndësishme, është kali i betejës i Partisë Demokratike që në luftën, jo të shkurtër, për vendosjen e ligjshmërisë në Shqipëri, të kërkojë drejtësi dhe të kërkojë të gjitha ndryshimet e duhura, në mënyrë që gjëra të tilla të mos përsëriten më.

Faleminderit!

Ilir Meta – Faleminderit! 

Fjalën e ka zoti Astrit Patozi.

Astrit Patozi – Faleminderit, zoti Kryetar!

Të nderuara zonja dhe zotërinj deputetë,

Sot në Parlament ka ardhur një ligj, që në dukje i shpëton buxhetit të shtetit rreth një milion euro. Parimisht, unë jam pro çdo nisme që kursen fondet publike, nuk ka rëndësi nëse jam në opozitë apo në maxhorancë, por problemi është se, pasi ky ligj të votohet, kush do t’i menaxhojë këto para që kursehen. Do t’i menaxhojë pikërisht kjo qeveri, e cila u kap duke blerë vota në Korçë, ndaj dhe nuk ia vlen të diskutohet as për shifrën dhe as për mundësinë se këto fonde do të përdoren për mirë ose jo nga qeveria Rama-Meta.

Të nderuar kolegë, 

Zgjedhjet në Korçë nuk kishin asnjë vlerë në ekuilibrin e pushteteve në Shqipëri. Një bashki më pak apo një bashki më shumë, as nuk e ngrinte dhe as nuk e ulte peshoren e raportit maxhorancë-opozitë, por kjo nuk e pengoi qeverinë që të vidhte votat mu në mes të qytetit dhe, falë medias, ky tashmë është një fakt i njohur botërisht. 

Pas kësaj, është  fare e qartë se kjo maxhorancë ka vendosur që blerjen e votës ta shndërrojë në një normë të zakonshme. Mesa duket, ky është standardi i parë që vendos Rilindja e Edi Ramës, jo thjesht për opozitën, por për çdo qytetar të këtij vendi, që beson te liria dhe te sistemi, ky është, në fakt, fundi i republikës, dhe prova është e pastër, e kanë parë të gjithë me sytë e tyre.

Pyetja që shtrohet sot, me të drejtë, nga kushdo është: kur Rama-Meta blejnë dhe vjedhin votën edhe atëherë kur nuk u duhet shumë, përfytyro se çfarë të bëjnë këta atëherë kur zgjedhjet janë për jetë a vdekje të pushtetit të tyre? Dhe, siç e dimë të gjithë, koha për të votuar vjen shpejt, ndaj dhe kjo është një kambanë e fortë alarmi, që bie për të gjithë ne, por i takon opozitës që të vihet në krye të një lëvizje të fortë kombëtare, e cila duhet ta detyrojë bandën e blerjes së votës në pushtet, të mos e mendojë se mund ta kthejë Shqipërinë në një vend ku zgjedhjet nuk kanë asnjë vlerë dhe se ato janë thjesht një formalitet, ku fiton gjithmonë ai që paguan më shumë.

Partia Demokratike është tërësisht e gatshme dhe e përkushtuar për këtë mision dhe ajo fton çdo forcë politike, çdo organizatë dhe çdo individ, që beson te vlerat e sistemit demokratik, të bashkohet me të deri në rivendosjen e plotë të besimit dhe të garancive, se kjo epidemi e rrezikshme nuk do të gjejë shtrat dhe terren në këtë vend. 

Mund të ketë njerëz në Shqipëri që mendojnë se Partia Demokratike po e ekzagjeron me atë që ndodhi në Korçë, dhe se kjo nuk është një arsye e mjaftueshme për të nisur një debat të gjatë me qeverinë, sepse fitorja apo humbja e një bashkie nuk mund të jetë kurrsesi kauzë që të udhëheqë gjithë aksionin politik të opozitës. Në të vërtetë, duhet ta pohojmë pa asnjë kompleks se Partia Demokratike mund t’i humbiste zgjedhjet në Korçë, edhe në rast se zgjedhjet do të ishin të rregullta. Ka ndodhur edhe herë të tjera dhe nuk ka qenë fundi i botës, siç ka ndodhur po ashtu që edhe ne kemi fituar. Por ne sot nuk po bëjmë debat për rezultatin, por për një proces të goditur dhe të deformuar në mënyrën më të shëmtuar. Dhe ç’është më e rëndësishmja, për fat të keq, kjo nuk është një histori e veçuar. Janë disa akte të frikshme politike në vetëm pak ditë pushtet të kësaj maxhorance, që të çojnë hap pas hapi në ngjarjet e trishtuara të Korçës.

Disa ditë më parë kjo maxhorancë peshkoi deputetin e 85-t, ndërkohë që ne të gjithë këtu, por edhe jashtë kësaj salle, e dimë se nuk ka ndonjë nevojë të madhe për t’u fryrë edhe më maxhoranca, mjaftojnë 84, madje në shumicën e rasteve edhe 71 deputetë janë mirë. Të mos harrojmë që edhe deputetin e 84-t e rrëmbyen në të njëjtën mënyrë. Por, mesa duket, Rama-Meta nuk njohin limite në etjen e tyre për të marrë dhe grabitur gjithçka, në të majtë dhe në të djathtë, për të konsoliduar një pushtet, që në themel të tij ka grabitjen e votës, atë të voglën në terren, të cilës i kanë ulur edhe çmimin në raport me katër muaj më parë, por edhe atë më të madhen që delegon sovrani, votën  në Parlament.

Cili është mesazhi për qytetarët e këtij vendi: “Bëni ç’të doni ju, ne ju blejmë me 20 mijë lekë copën dhe do të jemi sërish në pushtet. Edhe po arritët të nxirrni ndonjë përfaqësues, ne sërish arrijmë që ta fusim në vatrën e maxhorancës, edhe kur ju ta votoni atë për të qenë në opozitë. Pra, ne ju blejmë edhe me shumicë, edhe me pakicë, po të doni”. Kaq e thjeshtë dhe banale është kjo histori.

Ndërsa disa javë më parë Edi Rama, me një të rënë të lapsit shkarkoi gjithë zinxhirin komandues të Policisë së Shtetit, dhe, sikur të mos mjaftonte kjo, të rinjtë i emëroi në kundërshtim flagrant me ligjin. Ndërkohë, ne të gjithë e dimë se policia mund të akuzohet për gjithçka në këtë botë, mund të ketë vërtet shumë për të bërë për sa i përket profesionalizmit, por askush deri sot nuk i ka treguar gishtin se është përfshirë në zgjedhje, të paktën që nga viti 2005 e deri më sot, madje të gjithë besoj se biem dakord se performanca e saj ka ardhur duke u përmirësuar nga zgjedhja në zgjedhje. Pas këtyre ngjarjeve, sidomos pas skandalit  në Korçë, ne e kemi më të lehtë të kuptojmë përse-në e kësaj furtune në polici, të cilën Rama dhe Tahiri e quajnë reformë.

Nuk është thjesht arroganca e një deliranti politik në ditët e para të pushtetit të vet, por më shumë se kaq, është qëllimi ogurzi për të kthyer kohën e errët të policisë politike në Shqipëri, të asaj që në vitin 2001 masakroi zgjedhjet e përgjithshme, dhe për këtë shkruajnë të gjitha raportet ndërkombëtare. Dhe ndoshta jo rastësisht, edhe në atë kohë, Rama dhe Meta shkonin mirë bashkë, ndërsa Kryetari i sotëm i Parlamentit ishte Kryeministër.

Duke i përmendur të gjitha këto, blerja e votës në Korçë merr një vlerë të shumëfishtë, shumë më të madhe se 20 mijë lekëshi poshtërues për çdo kokë qytetari, që u aplikua mizorisht në një nga trevat më të civilizuara të vendit. Jemi përballë kërcënimit të madh të vendosjes në sistem të kleptokracisë në çdo cep dhe në çdo qelizë të kësaj qeverisjeje. Kjo është në mendjen e atyre që pa pasur asnjë provë për gati 3 vjet rresht, ishin gati t’i vinin flakën Shqipërisë, sepse pretendonin se zgjedhjet ishin të manipuluara dhe nuk lanë gjë pa bërë, deri edhe 21 janarin, për të ngulur në mendjen e njerëzve se kishin pasur gjithsesi një problem me zgjedhjet, vetëm se ata nuk kishin fituar. Kurse ne, ndonëse patëm  në dispozicion me mijëra fakte të provuara botërisht me zgjedhjet e 23 qershorit, në Lezhë dhe në Shkodër të paktën, erdhëm në Parlament dhe e njohëm rezultatin. Dhe ja ku mbërritëm në Korçë, ku qeveria e Rilindjes i la mënjanë të gjithë skrupujt dhe e bëri në mes të ditës shitblerjen e votës. Mesa duket, tani nuk i intereson më asgjë, as edhe vetë përmbajtja për të mos i bërë gjërat fare hapur. Dhe ky karshillëk dhe kjo arrogancë, më shumë se Partisë Demokratike, i adresohet të ardhmes së këtij vendi. 

Prandaj, ne jemi sot përballë dyshes Rama-Meta, me një barrë të madhe mbi supe. Ne kemi detyrimin suprem jo thjesht ndaj demokratëve dhe atyre që votojnë opozitën, por ndaj çdo qytetari që beson te vlerat e lirë dhe te demokracia. Ne duhet t’u kthejmë atyre besimin se ky vend nuk po rrëshqet me shpejtësi drejt honeve të pushtetit të mafies, sepse po u kthye blerja e votës në natyrshmëri, siç po përpiqet ta bëjë kjo qeveri, nuk do të ketë më asnjë rëndësi se çfarë bëjnë zyrtarët me fondet publike, sepse blerja e votës me 20 mijë apo me më shumë lekë, varet nga tregu gjithmonë, është realisht shkalla më e rëndë e korrupsionit.

Sot, kjo shoqëri është e provokuar dhe e sfiduar, na kanë vënë një çmim, nuk vlejmë më shumë se 20 mijë lekë secili, sipas bursës së tanishme. Ndaj neve, Partisë Demokratike në radhë të parë, na takon që një orë e më parë ta detyrojmë këtë qeveri të tërhiqet. Natyrisht, që është një mision i madh dhe i vështirë dhe në vështrim të parë duket se nuk mund ta realizojmë dot vetëm, por besoj se ka ardhur dita ku secili që e gjen veten qoftë edhe një sekondë në opozitë, duhet të marrë një vendim. Unë kam bindjen absolute se, edhe po të mbetemi më pak, siç na premtoi paturpësisht Kryeministri në këtë foltore, edhe po të mbetemi fare të vetëm, gjë që nuk e uroj aspak, kjo është një betejë që mund të fitohet. Ne do ta fitojmë, sepse Shqipëria sot ka nevojë më shumë se kurrë për opozitën e vet.

Faleminderit!

Ilir Meta – Zoti Arben Ristani, urdhëroni!

Arben Ristani – Ju doni të bëni një ligj për të ulur bonuset e transportit për zyrtarët e lartë të këtij vendi, që, sigurisht, nuk bëhet fjalë për qeverinë dhe,  mesa duket, nga llogaritë do të  kurseni rreth një milion dollarë, gjë të cilën as ministri i Financave nuk e ka të qartë, as ministrat e tjerë, të cilët pretendojnë për 165 milionë lekë, nuk janë konsultuar me ekspertët e tyre dhe nuk e kanë seriozisht as vet këtë ligj. Gjithsesi, shuma e përllogaritur është  rreth një milion dollarë. Mund ta kurseni edhe këtë po të doni.

Çështja është që të paktën njerëzve duhet t’u themi se vetëm lëvizja e një ministrie nga godina ku është te një godinë tjetër mund të vlejë rreth 11 milionë dollarë. Pra, lëreni, zotërinj, ministrinë aty ku është dhe ruajuni dinjitetin funksionarëve të lartë të këtij shteti, të paktën edhe për 11 vjet. 

Gjithsesi, nuk është kjo gjëja më e rëndësishme, por unë doja të theksoja se kjo është thjesht një shashkë me tym për të krijuar një mjegull të madhe, e cila do t’u shërbejë ujqërve. Një qenie të vetëdijshme po e hante ujku dhe qenia po mendonte: “Inshalla jam në ëndërr”. Këta lloj ujqërisht këtë lloj mjegulle duan, sepse janë të pabesë si ujq, pasi me këta nuk bëhet as marrëveshje, as konsensus, këta përlajnë çdo gjë. Këta hanë copa gjithmonë e më të dhimbshme, sigurisht, nga trupat tanë dhe të popullit. Të hanë këta, ta marrin, ta shembin pronën, ta hanë këta punën, të lënë pa të, t’i marrin paratë. Keni lexuar besoj, madje keni parë se çfarë ka ndodhur kur ra ujku për herë të parë në fshatin tonë. Të njëjtin gjë bëri, ua mori njerëzve me shtëpi dhe me katandi, ua mori  edhe florinjtë dhe u tha: “Do të hani me lugë floriri”, por pastaj i katandisi me një pako gjalp në javë, apo jo? Të njëjtën gjë po bën ujku edhe tani, sepse vetëm qimen ndërron.  

U tha se dhimbja do të kalojë me 2014-n, pastaj  me lugë floriri për të gjithë. 

Këto janë historitë e ujkut në fshatin tonë. Ju e kujtoni  atë kohë kur prindërve tanë  u mori edhe shpirtin. Jua mori votën e lirë në atë kohë, sepse u rrinte ujku në qafë dhe zgjedhjet prandaj u dilnin me 99%. Pyesni prindërit tuaj, se jua thonë ata. Të njëjtën gjë bën ujku edhe sot, se vetëm qimen ka ndërruar. Pavarësisht se ua blen votën sot,  përsëri po ky popull do t’i paguajë, ky popull do ta paguajë borxhin 240 milionë dollarë, do të paguajë, sigurisht, edhe hotelin 4 mijë euro në natë, do të paguajë edhe biletën në business class,  ky popull do të paguajë edhe makinat tuaja luksoze, pavarësisht se kanë marrë 20 ose 50 mijë lekë për votën që u keni blerë. Kështu i bletë votat më 23 qershor, kështu i bletë edhe pardje në Korçë. Janë vërtet copa të dhimbshme që po i ha ujku përditë dhe nuk jeni në ëndërr, o njerëz! Po nuk u zgjuat, ujku do t’ju marrë edhe jetën, sepse kësaj rruge i është nisur dhe, tek e fundit, për këtë është krijuar. 

Çështja është se mos  gëzoheni se ujku po ha delet e komshiut, sepse shumë shpejt do të vijë edhe në bahçen tuaj. Kujtoni se çfarë bëri ujku kur ra herën e parë në fshatin tonë dhe shikoni se ç’po bën përditë edhe sot.

Megjithatë, pavarësisht metaforës, ne jemi këtu për të luftuar për demokracinë në këtë vend dhe për shtetin e së drejtës dhe do të përballemi me ju edhe në Parlament, edhe jashtë tij. Ne do ta fitojmë betejën, të jeni të gjithë të sigurt, pavarësisht se sa kohë dhe mund do të na hajë. 

Faleminderit!

(Deputetët e opozitës largohen nga salla duke hedhur kartëmonedha të stampuara.)
Ilir Meta – Fjalën e ka Taulant Balla.

Taulant Balla -  Po hidhini edhe eurot, mos hidhni vetëm lekët.

Ilir Meta – Mos janë bileta avioni!

Taulant Balla – Do të flasim edhe për ato. 

Pa dashur të prek fjalën time që kam përgatitur sot, do të doja të thosha, madje  t’i kërkoja edhe shërbimit të ruajtjes në Kuvend, që, përveç një makinerie që detekton metalin, të vendosin edhe një instrument për të vlerësuar sasinë e alkoolit, sepse deputeti që sapo foli ishte në gradën e fundit, pas dopios së shtatë të whisky-t, madje ka bërë pis edhe foltoren. Duhet të jetë në normën e këtij Kuvendi që deputetë të pirë dhe në gjendje të rëndë alkoolike të mos lejohen të hyjnë në Kuvend

Të nderuar kolegë të Partisë Socialiste dhe të Lëvizjes Socialiste për Integrim,

Të nderuar ministra,

I nderuar Kryetar i Kuvendit,

Do të doja të ndaj me ju një lajm të hidhur. Një aksident tjetër shumë i rëndë ka ndodhur në një minierë në rrethin e Librazhdit, rreth që kam nderin e madh dhe krenarinë ta përfaqësoj në Kuvend. Inxhinieri dhe një punëtor kanë humbur jetën për shkak se brenda në minierë është rrëzuar një masiv i madh dheu. Besoj se jo vetëm në emrin tim, por edhe të Kuvendit dhe Qeverisë, t’u shprehim ngushëllimet më të sinqerta familjeve Bogdani dhe Danga për ndarjen e parakohshme nga jeta, të dy njerëzve të këtyre familjeve! Nuk hezitoj aspak që, në radhë të parë, t’i kërkoj qeverisë që të gjitha këto miniera të dhëna me koncesion kompanive fantazmë, të cilat, përveçse dy lopatave dhe një karroceje, nuk kanë asgjë tjetër, të hetohen, madje të vihen para ligjit të gjithë personat përgjegjës për mungesën e sigurisë minimale në punë. E inkurajoj prokurorinë dhe Policinë e Shtetit që atë punë që sapo kanë nisur tani në terren, ta çojnë deri në fund dhe personat përgjegjës për këtë aksident tjetër të rëndë t’i çojnë përpara ligjit.

Janë 7 jetë të humbura sot dhe përballë papërgjegjshmërisë së atyre që ikën, neve na takon të tregojmë përgjegjshmëri maksimale.

Duke u rikthyer te projektligji i sotëm, doja të parashtroja shumë qartë disa çështje themelore, që lidhen me arsyen pse qeveria ka vendosur të reduktojë shpenzime për një zë që është pak i rëndësishëm, por është domethënës, po të kemi parasysh që me ato shpenzime, që do të priten nga transporti i zyrtarëve, mund të shtojmë sadopak fondin për ndihmën ekonomike. 

Këta që hodhën sot para të printuara me shumë para të tjera të harxhuara kot, nuk e njohin lekun fare. Këta në 8  vjet qeveri kanë njohur vetëm euron dhe dollarin. Nuk e dinë këta se 20 mijë lekë të vjetra është ndihma ekonomike për një muaj, me të cilën shumë familje shqiptare duhet të mbyllin muajin në gjithë këto kohë. Këta nuk e njohin fare 20 mijë lekëshin, edhe këtë që kanë printuar, sot e kanë parë për herë të parë. Për tetë vjet në pushtet shitën gjithçka në euro: toka, troje, reparte ushtarake, armë, avionë, tanke, gjithçka.

3000 euro e shiste Jozefina Topalli bashkë me Arencën një vend pune mësues në Shkodër. Më thanë pardje në Shkodër.

5000 euro e shiste një vend pune në polici Jozefina bashkë me Arencën në Shkodër. Sot derdhte lot krokodili. Tani u kanë filluar dhimbjet dhe po hedhin lekët për të fshehur eurot. Por dhimbjet sapo ju kanë filluar. Dhimbjet do t’ju shtohen. Do të duhet të nxirrni edhe eurot, edhe dollarët. Nuk mund t’i fshihni as eurot, as dollarët, me këto paratë false që hodhët sot këtu në foltoren e Kuvendit. Dhimbjet tuaja, Jozefinë, Sali, Sokol, Flamur dhe të tjerë me radhë as që na interesojnë. Ne jemi të shqetësuar për ndihmën ekonomike, për pensionet e invalidëve, për shqiptarët e varfër. Prandaj e mbështesim sot vendimin e Qeverisë, që të na hiqen ne zyrtarëve shpenzimet e transportit dhe me këto para të paguhet ndihma ekonomike për mijëra familje që sot presin më kot në dyert e bashkive dhe të komunave që të vijë fondi i vonuar për ndihmën ekonomike. Me miratimin e këtij vendimi, sigurisht që do të shpërndajmë edhe ndihmën ekonomike.

Ju që sot derdhni lot krokodili, nuk keni fare moral të hidhni baltë dhe para false në këtë foltore. Më qesharakja ndër të gjithë këta sot përsëri ishte Manushaqja. E vetmja që nuk duhet të fliste sot është pikërisht Jozefina Topalli. Sot po reduktojmë shpenzimet e transportit.

A e dini sa harxhonte Jozefina Topalli në një vit për naftë dhe benzinë? Vetëm makinat e Xhozefinës dhe të rojeve të saj faturonin 84 milionë lekë në vit ose 7 milionë lekë në muaj. Kjo e dhënë është marrë nga buxheti i Kuvendit të Shqipërisë dhe i referohem materialit të Kuvendit për buxhetin e vitit 2012. Pra, vetëm Jozefina digjte naftë dhe benzinë sa ndihma ekonomike e 350 familjeve në muaj ose e 4200 familjeve në vit.

Në projektbuxhetin e Kuvendit të Shqipërisë për vitin 2012, i cili përbëhet nga zëra që në total shkojnë në vlerën e rreth 5 miliardë lekëve të rinj, Jozefina Topalli vetëm për blerjen e një automjeti kishte  një shpenzim  prej 240 milionë lekësh. Sot na preku me patetizmin e saj, që, sigurisht, nuk zgjon asnjë lloj ndjeshmërie publike, sepse të gjithë shqiptarët e njohin kush është Xhozefina.

A e dini sa harxhonte Sali Berisha në një vit për naftë dhe benzinë?

Vetëm për makinat e Saliut dhe të eskortës për vitin 2012 harxhoheshin 212 milionë lekë në vit, ose 17,6 milionë në muaj. Pra, vetëm Saliu digjte naftë dhe benzinë sa ndihma ekonomike e 880 familjeve në muaj ose 10.560 familjeve në vit.

Zoti Kryetar i Kuvendit, meqenëse Jozefina Topalli e kishte sot diskutimin e radhës patetik, për rregullimin e transportit për funksionarët publikë, sot duhet të marrim një vendim dhe të kontrollojmë se si u shitën 100 makinat e deputetëve në vitin 2009 me vlera krejtësisht qesharake. I shiti Xhozefina, i shiti të gjitha. Nuk kam asnjë inat personal, sepse nuk isha unë një ndër blerësit e atyre makinave, pavarësisht se shiti dhe makinën që më takonte mua. Makinën që unë si deputet i Librazhdit e përdorja, Xhozefina ia shiti Pashukut të radhës me një çmim qesharak, 2 milionë lekë të vjetër. Xhozefina Topalli duhet hetuar edhe për këtë. Por bëmat e kësaj Xhozefine nuk mbarojnë këtu. Këtë ia thashë edhe pak ditë më parë, se, kur flitet për shpenzime transporti, i vetmi zyrtar që nuk duhet të flasë pikërisht në këtë foltore është ish-Kryetarja e Kuvendit.

Zonja Jozefinë, aty ku je, duke u krehur ose duke u rregulluar, nëse për Shkodrën ishe deputete, je e vetmja këtu në Kuvend që për Lufthansën je senatore. Flas senatore, sepse je njeriu që ke fluturuar më shumë se çdo kush tjetër në Republikën e Shqipërisë në këta 20 vjet. E thashë dhe e përsëris, se kjo shpjegon se çfarë ka qenë Kryetarja e Kuvendit në 8 vjet me radhë. Duhen 72 herë t’i biesh botës vërdallë që të plotësosh numrin e miljeve që ka bërë zonja Xhozefinë me paratë e Kuvendit të Shqipërisë. Nuk udhëtonte në klas tjetër, vetëm biznesin njeh, e paskan pas edhe në fis.  996 milionë e  368 mijë lekë të harxhuara nga Jozefina Topalli vetëm për bileta avioni business class në 8 vjet në krye të Kuvendit.

Vendimi i sotëm heq përfundimisht udhëtimin me bileta business class për të gjithë zyrtarët. Kryetari i Kuvendit, Kryeministri, ministrat nuk mund të udhëtojnë më me bileta business class kur shkojnë në Europën që duam të integrohemi. Ky është një standard që e vendos ky vendim sot, ky vendim që acaroi kaq shumë ish- kryetaren, ish-kryeministrin, ish-ministrat e kësaj qeverie.

Ne po i heqim sot këto shpenzime, sepse duam që këto para, të cilat deri pak ditë më parë Jozefina dhe Saliu i harxhonin për bileta, naftë dhe benzinë, t’i përdorim për familjet e varfra të këtij vendi.

Po atë ministrin pse e mbajnë fshehur, atë që nuk ka paguar faturën 45 milionë lekë në telefon? Ku është ai? Pse fshihet?! Pse nuk vjen në Kuvend?  I kërkoj Kontrollit të Lartë të Shtetit t’u hedhë një sy faturave të telefonit të këtij ish-ministri, që ndër numrat me të cilët kishte folur kishte edhe një numër hotline me 0900, jo këtu, por në Gjermani, sepse kur shkonin nëpër hotele në Gjermani me shërbim nga shteti, harxhonin telefon me numrat 0900.

Dua t’ju informoj, të dashur kolegë, edhe me një çështje tjetër. Një çështje që e ka zbuluar dhe ka dhënë një vendim  Gjykata e Tiranës pak ditë më parë. Nuk di sa ujë paskemi harxhuar te parku i automjeteve të Kuvendit, se deputetët nuk kanë mjete që laheshin te parku i Kuvendit, lahej vetëm automjeti i Xhozefinës, por Gjykata e Tiranës ka dhënë një vendim të posaçëm, ku Kuvendi është i detyruar t’i paguajë Ujësjellësit të Tiranës 30 e ca milionë lekë për ujin e harxhuar, vite me radhë, për larjen e makinës së Xhozefinës. Vendim i Gjykatës së Tiranës, datë 7 tetor 2013. 

Xhozefina derdh lot krokodili, sigurisht, kurse Kuvendi duhet të paguajë fatura me miliona lekë të lëna pas nga Xhozefina. Miliona lekë të papaguara për ujin e harxhuar për larjen e makinës së saj.

Të nderuar kolegë,

Të nderuar qytetarë shqiptarë, ne do të vazhdojmë t’i shkurtojmë shpenzimet. Nëse këta kanë dhimbje dhe nuk durojnë dot, nuk kemi çfarë t’u bëjmë. Të përdorin qetësues, por dhimbjet do të shtohen. Nga gjithë kjo histori, ka vetëm një gjë të mirë, edhe nga kjo historia e parave false të printuara sot. Më në fund, Sali Berisha, Xhozefina, Luli, Sokoli, Flamuri vendosën të shohin emisionin “ Fiks Fare”. Mirë bëjnë që e shohin “Fiksin”, por harrojnë se ky emision në këto 8 vjet qeverisjeje, ka 137 raste korrupsioni aktiv të ish-kryeministrit, të Presidentit, të ish-kryetares së Kuvendit dhe të ish-ministrave. Në qoftë se duam t’i shohim të gjitha këto raste të publikuara në emisionin “Fiks Fare”, hajde t’i shikojmë. Të shohim shpenzimet e Xhozefinës për biletat pa fund të avionit. Janë 1 miliard lekë. 996 milionë ka harxhuar zonja Topalli; të shohim sa ka harxhuar Saliu.

(I drejtohet një deputeti, i cili flet nga vendi pa mikrofon.)

Po ç’Katar, more vëlla! Ajo s’ka lënë vend të botës pa shëtitur! Ti thua Katar.
Duke e përfunduar, e inkurajojmë qeverinë që t’i reduktojë të gjitha këto shpenzime pa sens. Kur qytetarët shqiptarë vuajnë varfërinë, në të cilën e zhyti qeveria që u largua, neve na takon të shkurtojmë dhe të reduktojmë çdo shpenzim, me qëllim që fondet e kursyera nga këto shpenzime të kota t’ia kalojmë fondit të ndihmës ekonomike, pensionit për invalidët, pensionit për moshën e tretë. Pra, ta votojmë së bashku këtë vendim, që u vjen sado pak në ndihmë të këtyre familjeve në nevojë.

Ilir Meta – Faleminderit, zoti Balla!

Kalojmë në shprehjen e grupeve.

Grupi Parlamentar i Partisë Republikane?

(Nuk janë të pranishëm.)

Grupi Parlamentar i Partisë për Drejtësi, Integrim dhe Unitet?

(Nuk janë të pranishëm.)

Grupi Parlamentar i Lëvizjes Socialiste për Integrim?

Zoti Vasili, urdhëroni!
Petrit Vasili – I nderuar zoti Kryetar,

Të nderuar kolegë deputetë,

Jemi në përfundim të një diskutimi të gjatë të projektligjit “Për disa ndryshime për rregullimin e shërbimit të transportit për funksionarët e lartë dhe nëpunësit civilë”.

Salla e sotme trajtoi mjaft probleme, që nuk kishin të bënin me thelbin e këtij projektligji, që ia vlente të diskutohej nga pikëpamja filozofike që ai mbart.

Megjithatë, ne nuk kemi ndër mend as ta keqkuptojmë dhe as të komentojmë se çfarë tha opozita, sepse, në fund të fundit, projektligji që paraqesim është një përgjigje e drejtpërdrejtë dhe racionale ndaj atij shpërdorimi të djeshëm, ndaj shkujdesjes deri në ekstrem, me një dëm mjaft të madh lidhur me financat publike. Për këtë arsye, ne kemi ndërmarrë këtë iniciativë, sepse këto financa po përjetojnë një moment mjaft të vështirë.

Ligji ecën në frymën e racionalizimit maksimal të shpenzimeve, për të dhënë një mesazh se në këtë sakrificë të përbashkët të gjithë janë pjesë e saj dhe askush nuk mund të privohet. Shembullin më të mirë mund ta japin funksionarët më të lartë shtetërorë, duke reduktuar shpenzimet në minimum e duke i kryer funksionet dhe shërbimet e tyre pa kërkuar mobilizim të fondeve publike përtej nevojës dhe domosdoshmërisë absolute.

Kjo logjikë e përdorimit me ekonomi maksimale të çdo paraje publike është mentaliteti dhe filozofia e re që maxhoranca ka bërë dhe e jetëson me iniciativën e sotme. Ne të gjithë së bashku japim mesazhin se do të jemi vigjilentë për çdo lloj shpërdorimi të parave publike, sepse në këtë mënyrë të gjithë shqiptarët do të jenë të qetë që çdo taksë dhe çdo tatim, që ata paguajnë, do të përdoret mirë dhe me efikasitet dhe nuk do të jenë më viktima të tekave, e qejfeve apo lukseve të panevojshme.

Në fund të fundit, ligji në të gjitha pikëpamjet paraqet ecurinë drejt kësaj rruge, dhe seriozitetin në drejtim të përdorimit të parave publike. Kështu është dhe kështu do të jetë vullneti jo vetëm i gjithë maxhorancës, por edhe i Grupit Parlamentar të Lëvizjes Socialiste për Integrim, i cili bashkohet tërësisht me vullnetin e maxhorancës për ta votuar ligjin, sepse është bartja e një psikologjie, që do të na shoqërojë edhe në diskutimet për ligjin e ardhshëm të buxhetit, si dhe për mënyrën e administrimit të financave publike.

Ne kemi diskutuar edhe në komisionet përkatëse që Ministria e Financave dhe qeveria në tërësi, duhet t’i rikthehen kësaj çështjeje për të parë me kujdes shpenzimet publike. Gjithashtu, duhet të jenë të kujdesshëm që këto shpenzime të ulen dhe ta bëjnë eficiente administratën. Pra, nga njëra anë shpenzimet dhe, nga ana tjetër, eficienca e administratës publike, janë dy fenomene që duhet të ecin së bashku. Ne nuk duhet të lejojmë që një kufizim i tepruar për disa shpenzime të domosdoshme të krijonte apati apo pamundësi që qytetarët të gjejnë shërbimet e shpejta dhe në kohë, që t’u linin të kuptonin se administrata e re e maxhorancës së re është më efikase dhe më efektive dhe thellësisht e ndryshme nga ajo e mëparshme.

Ndaj kemi kërkuar që edhe në javët e muajt që do të vijnë, një studim i thelluar dhe i argumentuar do të ishte më i dobishëm se ai shkurtim i bërë 4 vjet më parë, kur kishte edhe momente të një nxitimi të jashtëzakonshëm dhe shkurtime pa sens, saqë nuk u kursyen edhe autoambulancat e fshatrave, duke bërë të pamundur dhënien e shërbimit shëndetësor.

E dhashë këtë shembull për të thënë se racionaliteti lidhur me kufizimet duhet të jetë i përputhur edhe me funksionet që duhet të kryejë administrata publike dhe çdo nëpunës civil.

Gjithsesi, duke e përfunduar, do të thosha se ne distancohemi prerazi nga të gjitha komentet politike pa asnjë sens, që janë e kundërta e asaj që po përjeton Shqipëria, që dëgjuam nga opozita e sotme, që nuk kishin të bënin me realitetin e vështirë të ekonomisë që po përjetojmë dhe as me diskutimet që ishin jashtë kësaj teme delikate, siç është ekonomia dhe financat e vendit, nga e cila presin përgjigje të gjithë qytetarët e këtij vendi. Ne mbetemi në thelbin e këtij ligji dhe të mentalitetit të ri për të qenë ekonomiqarë të mëdhenj të lekut publik. Mendojmë se kjo nismë dhe frymë është e domosdoshme, pa të ne nuk mund të ecim përpara për të evituar të gjitha gropat e pafundme financiare që po verifikohen çdo ditë dhe do të bëhen të qarta edhe me auditimin e parashikuar me ekspertë ndërkombëtarë. Ligji është një mesazh konkret për seriozitetin maksimal lidhur me këtë çështje.

Ne do të vazhdojmë me të njëjtën konsenguencë. Do të jemi monitorues të vëmendshëm dhe seriozë në të gjitha hapat, qoftë në interpretimet e anëtarëve të qeverisë, qoftë në procesin e hartimit të projektbuxhetit, qoftë për mënyrën e përdorimit të tij gjatë gjithë ushtrimit të tij vjetor. Me këtë ne japim një mesazh për seriozitetin në vazhdimësi për të qetësuar çdo qytetar shqiptar se leku i tij nuk shpërdorohet, por do të shkojë vetëm në të mirë të tij.

Si përfundim, është mjaft e qartë se Grupi Parlamentar i LSI-së e mbështet projektbuxhetin dhe do ta votojë atë pro.

Faleminderit!

Ilir Meta – Faleminderit!

Grupi Parlamentar i Partisë Demokratike?

(Nuk është i pranishëm.)

Grupi Parlamentar i Partisë Socialiste?

Zoti Braçe, urdhëroni!

Erion Braçe – Zoti Kryetar,

Të nderuar kolegë,

Që në fillim dua të përshkruaj skenën, që është krijuar rreth e qark foltores. Është një skenë që e kam parë edhe herë të tjera. E kam parë në muajin dhjetor të vitit që shkoi, ku çdo gjë ishte reale. Realë ishin deputetët e PD-së me në krye Jozefina Topallin; realë ishin ish-ministrat e qeverisë së kaluar në hotel “Tirana”, që festonin mbylljen e fundvitit dhe gjithsecili hidhte në ajër, duke kërcyer, para prej vërteti jo prej letre. 50-mijëlekëshi ishte prerja më e vogël dhe, nëse duan ta kujtojnë, mund t’ua sjell edhe videon e atij kërcimi, të asaj maxhorance me paratë reale pikërisht në hotel “Tirana”.

Së dyti, dua të kthej një përgjigje lidhur me gjithë çfarë dëgjuam gjatë pjesës së parë të ditës, rreth diskutimeve të ish-ministrave të qeverisë së Sali Berishës, sepse vetëm ata folën, veçanërisht për Korçën. 

Elvi Fundo nuk është socialist. Elvi Fundo është një demokrat. Madje një demokrat i mirë dhe më i mirë se 70%-80% e Grupit Parlamentar të Partisë Demokratike. Elvi Fundo vazhdon të militojë në PD, pavarësisht se çfarë mund të mendojë dikush dhe ka një shikim të tijin për zgjedhjet në Korçë. Po jua lexoj, sepse ka qenë publik gjatë dy ditëve të fundit: “PD vetëm 25%. Ky rezultat është më pak se në vitin ’97. Klanet e qelbura të Andrea Manos, ish-prefekt i Korçës, lufta e tij me Gjergji Papën, foli këtu pak më parë deputeti i PD-së, që dështoi totalisht dhe pastrimi nga kukullat, po e them unë, lëpirëse, pa vlerë, që e shpallën veten si triumfatorë pas fitores së zotit Basha, janë faktorët që çuan në këtë rezultat. Ne mund të humbnim, por me dinjitet, jo duke u përçarë thellësisht për hir të disa njerëzve të pavlerë, që nuk njohin struktura, nuk njohin fushata, por gradohen pa asnjë arsye, vetëm e vetëm që t’i servilosen kryetarit të ri të PD-së.

Kjo do të mbahet mend si fushata kur PD-ja nuk pati asnjë strategji elektorale, por bënte vetëm ciu-ciu në konferenca shtypi, të cilat nuk kishin as thelb, as mesazh. Do të mbahet mend si fushata që na ktheu shumë vite pas, duke shpërndarë trakte apo qelbur qytetin me postera pemë më pemë.

Do të mbahet mend si fushata ku një njeri i palarë urdhëronte, shante dhe dëbonte kë të mundte nga PD-ja. Do të mbahet mend si fushata me minimumin historik; do të mbahet mend si fushata ku bishti rëndoi më shumë se sqepari do të mbahet mend si fushata më turpëruese në historinë politike të PD-së në Korçë. Do të mbahet mend si fushata, ku PD-ja kishte në garë një superkandidat, kurse PS-ja vinte me një klon dhe ne humbëm me turp, Andrea apo Aldo, si e ke emrin,- thotë për ish-prefektin e Korçës,- shporru një orë e më parë bashkë me servilët e tu. Ik dhe lëre PD-në të marrë frymë! Boll, ti je humbës! Ke humbur në vitin 2011 me zotin Peleshi rival. I solle PD-së minus 2000 vota, vetëm në një lagje, ku ishe drejtor në vitin 2013. Sot i solle minus 2300 vota. Ti je dështim, je humbje dhe fatkeqësi. Korça të ka akuzuar dhe të akuzon për shitjen e vendit të punës për mësuesit. Kemi qenë edhe bashkë live, kur të kam akuzuar,  për më tepër, në selinë e PD-së. Ik me gjithë mistër bimët dhe farmijtë e tu, që të rikthehet PD-ja atje ku e meriton,- thotë pikërisht ky demokrat.

Nuk e di nëse duhet të lexoj akoma më shumë nga mënyra se si shkruan një demokrat, besnik i Partisë Demokratike, i cili e sheh humbjen e qeverisë së Sali Berishës në Korçë. Këtu dua të shtoj edhe unë një argument. Për cilën Korçë flasin këta? Për Korçën ku u mundën në vitin 2005 brenda në qytet? Për Korçën ku u mundën në vitin 2007? Për Korçën ku u mundën në vitin 2009, pavarësisht se ishin në pushtet, po në qytet? Për Korçën ku u mundën edhe në vitin 2011? Për Korçën ku u mundën edhe në vitin 2013 në zgjedhjet politike, po në qytet? 

Këta kanë 8 vjet që nuk janë në Korçë. Kanë 8 vjet që munden në Korçë në mënyrë sistematike, me rezultat që ka arritur edhe në 6000 vota diferencë.

Të gjitha këto sjellin në vëmendje një element tjetër: si reagojmë ne dhe si reagoni ju kundrejt akuzave apo çështjeve, të cilat, natyrisht, krijojnë sensibilitete, siç është puna e votave. Pak më parë këtu, Kryeministri, në emër të maxhorancës, jo vetëm që nuk e shmangu një hetim, por, përkundrazi, kërkoi nga prokuroria që t’i shkojë deri në fund kësaj historie. Po ashtu, edhe nga institucionet e tjera të drejtësisë. Kjo është një sjellje komplet e ndryshme nga ajo që ne kemi parë në kohë të ndryshme, sa herë janë mbajtur zgjedhje dhe sa herë janë vjedhur zgjedhje në këtë vend.

Mos harroni! Këta që lanë sallën, pasi folën këtu një për një, pra të gjithë ish-ministrat e Berishës, pa Berishën sot këtu, janë ata që vranë njerëz më 21 janar, pasi i përndoqën rrugë më rrugë e shesh më shesh për 2 vjet rresht, në një betejë thjesht dhe vetëm për votën e lirë, për asgjë më shumë, kurse Partia Socialiste është vënë në dispozicion të prokurorisë. Ata të rinj, që këta akuzojnë sot e gjithë ditën, ishin dje në zyrat e prokurorisë me dokumentacion për të bashkëpunuar me prokurorinë dhe për të mos fshehur absolutisht asgjë, për të dalë e vërteta lidhur me këtë çështje. Kjo është diferenca mes nesh dhe këtyre. Kjo është diferenca mes asaj salle, që shqiptarët e kanë shumë mirë në mendjet e tyre nga viti 2009 deri në 2013 dhe kësaj salle ku jemi sot.

Ata janë 20 njerëz, janë ish-ministrat e Sali Berishës. Ata i votoi kundër çdo shqiptar në zgjedhjet e 23 qershorit. Çdo shqiptar i mundi masivisht në zgjedhjet e 23 qershorit, me një rezultat, që, më shumë se një votë kundër tyre dhe pro nesh, ishte një urdhër i qartë për t’u shporrur nga drejtimi i këtij vendi.  Ata do të vijojnë të flasin. Ata janë shembulli më i mirë për atë që nuk duhet bërë në këtë vend. 

Projektligji që ne paraqitëm sot, natyrisht që shkon kundër vullnetit të tyre. Ata i bënë bashkë sonte, në sallën e Kuvendit, të gjitha, edhe votat në Korçë, edhe evokimin e qeverisjes së tyre të shkëlqyer, por që nuk u votua më 23 qershor, edhe shpenzimet, edhe borxhin, si edhe buxhetin.

Po i marr me radhë për të thënë vetëm pak gjëra.

Projektligji shkurton qartësisht numrin e funksioneve shtetërore, të cilat marrin nga buxheti i shtetit shpenzime për transportin; nga 46 u bënë 14.

Po ashtu, shkurton numrin e nëpunësve të shtetit, pra zyrtarëve e ofiqarëve politikë dhe nën ta, të cilët nga 624 vetë, që merrnin shpenzime për shërbimin e transportit, përfundoi në 187. Fatura financiare që do të kursehet me këtë projektligj është 165 milionë. Ata thanë se është qesharake, është e pavlerë e të tjera me radhë, por, për njerëz që paratë i darovisin në çdo aheng ku marrin pjesë, në fund të vitit, në fillim të vitit apo sa herë që mblidheshin përtej qeverisë, në ambientet e tyre, natyrisht, që këto mund të jenë pak, por, po t’i pjesëtosh, i bie 41 250 pagesa ndihmë ekonomike, pra gati gjysma e atyre që marrin ndihmë ekonomike në këtë vend. Po t’i pjesëtosh akoma, për ta shtrirë përgjatë gjithë vitit, janë 3937 familje që mundësohet të marrin ndihmë ekonomike me këtë gjë. Po t’i pjesëtosh akoma më tej, janë 1300 pensione mesatare që mund të paguhen me këto para, po t’i pjesëtosh edhe më tej, janë 4 shkolla të ndërtuara nga themelet, që mund të bëhen me këto para. Natyrisht, kjo është vetëm një shenjë, modelin do ta shihni me buxhetin e vitit 2013.

Këtu u tha se ne kemi rritur shpenzimet administrative. Është qesharake për një ish-ministër të Financave ta thotë këtë gjë, sepse numrat nuk të lejojnë. E thamë këtu edhe kur u diskutua akti normativ. Me aktin normativ u shkurtuan 161 milionë dollarë nga shpenzimet e përgjithshme të buxhetit. U shkurtuan 101 milionë dollarë nga shpenzimet korrente të buxhetit. U shkurtuan 2,5 milionë dollarë nga shpenzimet e personelit, pasi ata rriten pagat në të gjithë administratën e shtetit. U shkurtuan 7,1 milionë dollarë nga të gjitha shpenzimet operative dhe të mirëmbajtjes së buxhetit të shtetit, që ka një risk shumë të madh. 
Unë jam i bindur se ministrat që kanë menaxhuar situatat e sotme nëpër miniera, natyrisht që e ndiejnë. U shkurtuan edhe shpenzimet kapitale, për të cilat foli ish-ministri i Financave. Por nga 6,5 miliardë lekë, 5,6 miliardë lekë nuk kishin ardhur nga projektet e huaja në Shqipëri. Pas gjithë këtyre shpenzimeve mbeten edhe 112 miliardë lekë për t’u paguar. Çfarë janë 112 miliardë lekë? 82 miliardë janë shpenzime korrente, ndër to 34.8 miliardë janë pensione, pasi këta i rritën, pavarësisht se nuk kishin para. Janë 19.3 miliardë lekë paga, të cilat i rritën edhe pse nuk kishin para. Janë 14.1 miliardë  interesa të borxhit, sepse këta e rritën nga 3 miliardë euro në 7.5 miliardë euro. Janë 2.7 miliardë lekë shpenzime sociale për të gjitha ato kategori që kanë muaj që nuk i marrin paratë që u takojnë. Janë  7.3 miliardë lekë shpenzime të qeverisjes vendore, e cila është në një krizë të thellë  dhe nuk po ofron dot shërbime për shkak se mungojnë paratë. Janë edhe 7.4 miliardë lekë shpenzime të funksionimit të shërbimeve publike bazë në të gjithë vendin: arsim dhe shëndetësi. 

Më thoni se çfarë duhet të shkurtojmë ne nga këto? Të shkurtojmë pagat, pensionet, ndihmën ekonomike, asistencën sociale apo interesat e borxhit? Dua të them se ajo që ka mbetur për t’u paguar e materializuar në aktin normativ, pasi është shkurtuar çdo gjë e tepërt, janë shpenzime të domosdoshme për rrogat, pensionet, ndihmën ekonomike, pagesën e papunësisë, pagesën e invaliditetit dhe, natyrisht,  ujë, drita dhe ilaçe për të gjithë ata që kanë nevojë për këto shërbime publike. Çdo gjë është farë e qartë dhe është një model komplet tjetër nga ai model për të cilin edhe kolegët e mi folën pak më parë këtu, nga modeli i zonjës Jozefinë, që në tre muaj i ka faturuar Kuvendit 4 mijë litra karburant, qe i bie 44 litra në ditë.

Edhe po të kishte qenë pijetare nuk do t’i pinte dot të gjitha, dhe janë sa për 10 deputetë. Me atë modelin tjetër të atij ish-ministrit që shëtit nëpër Tiranë me një benz të ri 5S, klasi i fundit, që me të gjitha opsionet që ka kushton 130 mijë euro dhe harxhon 20 litra për  10 km dhe që natyrisht nuk mund t’ia paguajë Kuvendi këtë luks që i ka krijuar vetes, por as atë konsum karburanti që ka zgjedhur për makinën e tij.  Apo ish-ofiqari tjetër, deputet këtu, udhëheqës i madh, që ka blerë një Tuareg të ri dhe që e hap jo me çelës, por me prekje, opsion që ka hyrë tani në teknologjinë e fundit të  makinave dhe që kushton 3 mijë euro vetëm për të hapur derën me prekje; ofiqari që foli këtu pak më parë para meje. Apo për ish-ministrin e Mbrojtjes që erdhi këtu dhe na dha gjithë moralin e shkurtimit të shpenzimeve, ndërkohë që vetëm në një ditë, në mes të fushatës, i ka faturuar një kompanie të një televizioni të vetit 1 milion dollarë për reklamë. 

Ata kështu kanë qenë. Ne duam të bëjmë një gjë komplet tjetër. Pra, të fillojmë dhe të shkurtojmë të gjitha shpenzimet e padobishme që nuk shkojnë drejtpërdrejt te njerëzit dhe nuk kthehen as në të ardhura të tjera në buxhetin e shtetit. Ky është realiteti që kemi.  Janë 230 milionë dollarë të pambledhura nga tatimet dhe doganat deri në shtator dhe  230 milionë të tjera kanë shtuar në skemën e tmerrshme  të riburismit të TVSH-së, ku vetëm në 11 kompani shkojnë mbi 5 milionë euro. 

Ja ku jemi dhe do ta shihni se janë dhjetëra kompani të tjera që nuk kanë bërë atë që ka bërë sipërmarrja e ndershme në këtë vend. Në qoftë se të tjerët kanë punuar për të fituar, këta kanë shitur TVSH dhe janë tallur me gjithë dynjanë duke grabitur buxhetin e shtetit. Edhe këtu jemi ndryshe. Ne do ta çojmë hetimin deri në fund për t’u kthyer shqiptarëve çdo të ardhur që u mungon prej vitesh për shkak të keqqeverisjes së Sali Berishës.  Ky është morali ynë dhe ne këtë dimë të bëjmë dhe këtë do të bëjmë.

Faleminderit!

Ilir Meta -  Faleminderit, zoti Braçe!

Vazhdojmë me pikën e tretë të rendit të ditës. Lidhur me projektvendimet për ngritjen e dy nënkomisioneve, ju njoftoj se ato janë propozuar nga kryetari i komisionit parlamentar për Çështjet Ligjore, Administratën Publike dhe të Drejtat e Njeriut, zoti Fatmir Xhafaj.

Konferenca e Kryetarëve, në mbështetje të nenit 19, pika 2, të Rregullores ra plotësisht dakord për t’ia propozuar seancës plenare ngritjen e këtyre dy strukturave parlamentare  me anëtarësitë përkatëse, që do t’i lexojmë kur të vijë momenti i votimit. Këto dy projektvendime për ngritjen e nënkomisioneve kërkojnë vetëm votim, meqenëse  ngrihen me mirëkuptim mes të gjitha grupeve parlamentare dhe do të votohen sipas radhës në rendin e ditës. 

Vazhdojmë me çështjen e katërt: projektvendimi “Për shqyrtimin dhe miratimin me procedurë të përshpejtuar të projektligjit për miratimin e marrëveshjes së asistencës së shërbimit doganor”, paraqitur nga Këshilli i Ministrave më 31.10.201. 

Lidhur me këtë çështje, rregullorja në nenin 28 parashikon në këto raste njoftimin në seancën plenare më të parë të këtij projektligji nga ana e Kryetarit të Kuvendit, gjë që unë e bëra në fillim të seancës. Në bazë të po këtij neni dëgjohet një folës pro dhe një kundër  për jo më shumë se 5 minuta secili. 

Kryetari i Kuvendit, në bazë të këtij neni, paraqet në seancë plenare për votim projektvendimin përkatës në të cilin përcaktohet data e shqyrtimit në komisionin përgjegjës, afati brenda të cilit mund të propozohen amendamente dhe data e shqyrtimit të tij në seancën plenare. Vendimi ndodhet para të gjithë deputetëve. Opozita, me sa duket, nuk e ka vlerësuar si çështje shumë të rëndësishme ndaj edhe mungon. 

Kush dëshiron të shprehet nga maxhoranca? 

Urdhëroni, zoti Braçe!

Erion Braçe – Zoti Kryetar, pavarësisht se nuk ishin, unë dëgjova pak më parë zotin Paloka për gjithë dokumentacionin plotësues të marrëveshjes që është paraqitur në Kuvend midis qeverisë dhe kompanisë Crown Agents. Dua të theksoj se në  komision janë paraqitur projektligji dhe marrëveshja. Ka disa anekse të marrëveshjes, të cilat realizohen apo shkruhen menjëherë pasi miratohet marrëveshja në Kuvend. Fjala bie, aty njëri aneks është lista e personave që do të punojnë Shqipëri. Nuk mundet që ne t’u sjellim atyre listën e personave nga kompania ku do të punojnë, sepse kjo bëhet pasi vjen marrëveshja në Kuvend. Mbase do të duhet ta specifikojnë ata se çfarë dokumentesh duhen. Komisioni i Ekonomisë ka qenë në dispozicion. Marrëveshja bashkë me ligjin ka, të paktën, shtatë ditë apo më tepër që u është vënë në dispozicion deputetëve dhe do të diskutohet  ditën e martën të javës tjetër, që kalojnë edhe pesë ditë të tjera dhe bëhen 13 ditë. Ky lloj standardi nuk është aplikuar ndonjëherë në Parlamentin e Shqipërisë.

Kështu që, në rast se duhet dokumentacion shtesë, le t’i paraqesin pranë Komisionit të Ekonomisë, dhe të mos sjellin shtesa pasi miratohet marrëveshja.

Ilir Meta – Zoti Celibashi, urdhëroni!

Ilirian Celibashi – Faleminderit, zoti Kryetar!

Për procedurë, në referim të asaj çfarë tha zoti Braçe dhe në vazhdim të diskutimit që kemi bërë dje në Konferencën e Kryetarëve, edhe pse ajo çfarë pretendoi zoti Braçe qëndron dhe është e vërtetë, ne, si qeveri, morëm angazhimin në Konferencën e Kryetarëve që draftet e këtyre anekseve do t’ia paraqesim Kuvendit edhe në këtë moment, edhe pse, sikurse me të drejtë ju thatë, nuk kanë asnjë lloj vlere në pikëpamje të ligjit dhe të procedurës ligjvënëse.

Faleminderit!

Ilir Meta – Kjo shpjegon edhe largimin e opozitës. Duke pasur besim te ky premtim që ka bërë zoti Celibashi, ata nuk  e ndjenë të  nevojshme që t’i ngrinin këto shqetësime tani. Madje mund të them, zoti Braçe, se ju keni përgjegjësi, se po ta kishit lexuar artikullin e zotit Fundo që në fillim, ata nuk do të kishin nevojë të diskutonin, sepse, në fund të fundit, ai ka qenë edhe zëdhënës i ministrit të Financave, që është gjithashtu nga Korça.

Faleminderit!

Atëherë, kalojmë te çështja e fundit e rendit të ditës. 

Ju njoftoj se nga kryetari i Grupit Parlamentar të Partisë Demokratike, zoti Edi Paloka, janë paraqitur disa propozime për ndryshime në përbërjen e komisioneve të përhershme. Meqenëse këto ndryshime miratohen me mirëkuptim, kalojnë direkt në proces votimi. Pra, do të votohen pas pak, sipas radhës në rendin e ditës. Kështu që e quajmë të mbyllur edhe këtë çështje.

Fillojmë procesin e votimit për të gjitha çështjet.

(Zoti Ruçi kërkon fjalën.)

Ilir Meta – Zoti Ruçi, urdhëroni!

Gramoz Ruçi – Para se të fillojmë votimin, kërkoj 10 minuta pushim, sepse kam nevojë për një konsultë me grupin.

Ilir Meta – Dakord. 

(Pas pushimit)

Ilir Meta – Hapet procesi i votimit për të gjitha çështjet që u diskutuan. 

Fillimisht, votojmë me elektronikë për të verifikuar prezencën, në bazë të nenit 56 të Rregullores.

Hapet votimi.

Mbyllet votimi.

74 deputetë janë të pranishëm. Kuorumi është i mjaftueshëm për të vazhduar votimet e tjera.

Fillojmë me projektligjin “Për disa ndryshime në ligjin nr. 10160, datë 15.10.2009 “Për rregullimin e shërbimit të transportit për funksionarët publikë dhe nëpunësit civilë”. Kërkohet shumicë e thjeshtë votash.

Hapet votimi në parim.

Mbyllet votimi.

73 vota pro, 1 kundër, asnjë abstenim.

Miratohet projektligji në parim.

Para se të kalojmë në votimin nen për nen, siç jeni në dijeni, deputetët Sherefedin Shehu dhe Bashkim Fino kanë paraqitur amendamente në bazë në nenit 75, pika 4 të Rregullores, të cilat besoj se i keni lexuar. Në bazë të nenit 75, pika 3 e Rregullores, autori i amendamentit ka të drejtë ta paraqesë atë në seancë plenare për jo më shumë se 7 minuta.

Zoti Shehu, siç duket, nuk paraqet interes për amendamentin dhe është tërhequr. Vazhdojmë me zotin Fino.

Zoti Fino, dëshironi të shpreheni për amendamentin tuaj? Urdhëroni!

Bashkim Fino – Faleminderit, zoti Kryetar!

Amendamentin tim kolegët e kanë mbi tavolinë. Unë e kam trajtuar edhe në mbledhjen e grupit, edhe në mbledhjen e komisionit. Në qoftë se duan që ta votojnë amendamentin tim, do të ishte një nder i madh për mua dhe për ministrin e Financave, sepse vërtet do të ishte zeruar bonusi në rastin konkret për të gjithë administratën e lartë dhe për deputetët, dhe u bëj thirrje deputetëve për të mos pasur asnjë lloj bonusi. Është e drejta e tyre për të votuar. Unë, në bazë të nenit 74 të Rregullores, e kam dorëzuar 24 orë më parë amendamentin dhe jam në pritje të votimit nga ana juaj.

Faleminderit!

Ilir Meta – Faleminderit për propozimin tuaj!

Lidhur me amendamentet e propozuara, zoti Braçe dhe zoti Xhafaj, a dëshironi të shpreheni në emër të komisioneve përgjegjëse?

Erion Braçe - E para, e vetmja gjë që dua të them është se këto amendamente nuk janë paraqitur fare në Komisionin e Ekonomisë dhe ky komision nuk i ka shqyrtuar këto amendamente. 

E dyta, për amendamentet e zotit Sherefedin Shehu, më vjen keq të them, por amendamenti i parë i zotit Shehu nxjerr jashtë funksioni pothuajse çdo dikaster të këtij vendi, pra lë pa asnjë lloj mundësie lëvizjeje të paktën nëpunësit e nivelit të mesëm edhe atij më të ulët, të cilët kanë detyrimin që të ushtrojnë detyrat e tyre funksionale edhe jashtë Tiranës. 

Kurse për amendamentin e dytë të zotit Shehu, më vjen keq, por duhet ta dëgjojnë edhe shqiptarët: është propozuar që edhe kur deputeti është i ftuar diku jashtë, por shpenzimet e tij nuk i heq ftuesi i tij, detyrohet Kuvendi të paguajë shpenzimet për të. Kam përshtypjen se është e tepërt, mund të ketë qenë praktikë gjatë kohës së ish-kryetares së Kuvendit kjo gjë, për njërën palë, vetëm për palën e tyre, se për palën këndej nuk janë paguar ndonjëherë, por për atë palë janë paguar vazhdimisht, por kjo nuk mund të ligjërohet dhe të kthehet në modë për cilindo deputet që siguron një ftesë diku jashtë për mbledhje, për seminare për specializime e ku di unë, gjëra të këtij lloji.

E fundit, ka një propozim këtu nga zoti Shehu që të ruhet udhëtimi në bussines class për të gjithë funksionarët e lartë të shtetit: president, kryetar Kuvendi, kryeministër. Kam përshtypjen se qeveria ka hequr dorë dhe atë nuk mund ta detyrojë asnjë deputet i Kuvendit të udhëtojë në bussines class.

Faleminderit!

Ilir Meta – Atëherë, mbeten vetëm amendamentet e zotit Fino.

Hapet votimi me elektronikë për amendamentin e zotit Fino, që konsiston në shfuqizimin e pikave 2, 3, 4 të nenit 2 të ligjit.

Mbyllet votimi.

60 vota kundër, 6 pro, 7 abstenime.

Nuk miratohet amendamenti.

Kalojmë në votimin nen për nen me kartonë.

Kush është dakord me nenin 1, me vërejtjet e Komisionit të Ligjeve për ndryshime emërtimesh në pikën 7 dhe pikën 11 të lidhjes 2? Kundër? Abstenim? Nuk ka. 

Miratohet.

Kush është dakord me nenin 2, sipas variantit të propozuar? Kundër? Abstenim? Nuk ka. 

Miratohet.

Kush është dakord për nenin 3 me vërejtje të Komisionit të Ekonomisë dhe Komisionit të Ligjeve për hyrjen në fuqi? Kundër? Abstenim? Nuk ka. 

Miratohet.

Hapet votimi me elektronikë në tërësi.
Mbyllet votimi.

Me 71 pro, 1 kundër miratohet edhe në tërësi ky projektligj.

Vazhdojmë me çështjen tjetër, projektvendimin “Për ngritjen e nënkomisionit “Për qeverisjen vendore” dhe të nënkomisionit “Për të drejtat e njeriut” në përbërje të Komisionit parlamentar për Çështjet Ligjore, Administratën Publike dhe të Drejtat e Njeriut”.

Mendoj se projektvendimi ka nevojë të lexohet, sepse nga opozita u dorëzuan me vonesë emrat, prandaj nuk patëm mundësi t’jua shpërndanim.

“Projektvendim “Për ngritjen e nënkomisionit për qeverisjen vendore në përbërje të Komisionit të Përhershëm Parlamentar për Çështjet Ligjore, Administratën Publike dhe të Drejtat e Njeriut .

Në mbështetje të nenit 78, pika 1 të Kushtetutës dhe të neneve 55, pika 1, 19, pika 2 dhe nenit 21, pika 1 të Rregullores së Kuvendit, me propozimin e Konferencës së Kryetarëve,

Kuvendi i Republikës së Shqipërisë vendosi:

I. 
Ngrihet nënkomisioni “Për Qeverisjen Vendore” në përbërje të Komisionit të përhershëm parlamentar për Çështjet Ligjore, Administratën Publike dhe të Drejtat e Njeriut.

II. Objekti dhe fusha e përgjegjësisë së këtij nënkomisioni është qeverisja vendore.

III. Nënkomisioni përbëhet nga 5 anëtarë, si më poshtë:


1. Bashkim Fino      Kryetar  (PS)

2. Genti Strazimiri  Zëvendëskryetar(PD) 
3. Blendi Klosi        Anëtar 
(PS)

4. Spartak Braho     Anëtar (LSI)

5. Keltis Kruja
 Anëtar
(PD)


IV. Ky vendim hyn në fuqi menjëherë.”

Atëherë, lidhur me këtë projektvendim, do të hapim votimin me elektronikë. Votohet vetëm një herë.

Hapet votimi.

Mbyllet votimi.

73 vota pro, 1 kundër. 

Miratohet. 

Urime, zoti Fino!

Kalojmë te projektvendimi “Për ngritjen e nënkomisionit për të Drejtat e Njeriut në përbërje të Komisionit të përhershëm parlamentar për Çështjet Ligjore, Administratën Publike dhe të Drejtat e Njeriut 

“Në mbështetje të nenit 78, pika 1 të Kushtetutës dhe të neneve 55, pika 1, 19, pika 2 dhe nenit 21, pika 1 të Rregullores së Kuvendit, me propozimin e Konferencës së Kryetarëve,

Kuvendi i Republikës së Shqipërisë vendosi:

I. 
Ngrihet nënkomisioni “Për të drejtat e njeriut” në përbërje të Komisionit të përhershëm parlamentar për Çështjet Ligjore, Administratën Publike dhe të Drejtat e Njeriut.

II. Objekti dhe fusha e përgjegjësisë së këtij nënkomisioni janë të drejtat e njeriut.

III. Nënkomisioni përbëhet nga 5 anëtarë, si më poshtë:

1. Vasilika Hysi
 Kryetare (PS)


2. Arben Ristani Zëvendëskryetar (PD)
3. Ermonela Felaj  Anëtare   (PS)

4. Luan Duzha       Anëtar
 (- )



5. Kastriot Islami   Anëtar     (PD)

IV. Ky vendim hyn në fuqi menjëherë.”

Atëherë, do të veprojmë përsëri në të njëjtën mënyrë.

Do të hapim votimin me elektronikë dhe do të votojmë vetëm një herë, ose pro, ose kundër, ose abstenim.

Hapet votimi.

Mbyllet votimi.

74 vota pro, asnjë kundër, asnjë abstenim. Miratohet ngritja e këtij nënkomisioni. Urime, zonja Hysi!

Urdhëroni, zoti Sterkaj!

Paulin Sterkaj – Nisur nga fakti që ne kemi një seancë parlamentare në javë, por kemi edhe disa seanca në komisionet parlamentare, desha të theksoj se problem i madh është bërë puna e parkimit të mjeteve të deputetëve. Prandaj, ju si kryetar i Kuvendit, bashkë me kryesinë, duhet të merrni masa që ne t’i parkojmë makinat në vendet e duhura, që të mos gjobitemi nga ana e policisë. Nuk duam të thyejmë ligjin, por nuk kemi asnjë lloj shansi tjetër, prandaj duhet të merrni masa që edhe ne të mos gjobitemi, se nuk është reklamë e mirë për ne.

Faleminderit!

Ilir Meta – Ju falënderoj për shqetësimin që ngritët! Do të interesohem për këtë çështje.

Vazhdojmë me çështjen tjetër: votimi i projektvendimit “Për shqyrtimin dhe miratimin me procedurë të përshpejtuar të projektligjit “Për miratimin e marrëveshjes së asistencës së shërbimit doganor””.

Kemi vetëm një votim me elektronikë: pro, kundër ose abstenim.

Hapet votimi.

Mbyllet votimi.

74 vota pro, asnjë kundër, asnjë abstenim. 

Miratohet dhe do të shqyrtohet me procedurë të përshpejtuar sikurse jeni të informuar.

Kalojmë te çështja tjetër që ka të bëjë me projektvendimin “Për disa ndryshime në vendimin nr. 48/2013 “Për caktimin e përbërjes së komisioneve të përhershme të Kuvendit”.

Projektvendim: “Në mbështetje të nenit 78, pika 1 të Kushtetutës dhe neneve 55, pika 1 dhe 21, pika 1 e Rregullores së Kuvendit, me propozim të kryetarit të Grupit Parlamentar të PD-së, Kuvendi i Republikës së Shqipërisë vendosi:

Në vendimin e Kuvendit nr. 48/2013 “Përcaktimi i përbërjes së komisioneve të përhershme” bëhen këto ndryshime:

1. Deputeti Arben Ristani largohet nga Komisioni për Integrimin Europian dhe caktohet anëtar i Komisionit për Sigurinë Kombëtare.

2. Deputeti Gerti Bogdani largohet nga komisioni për Integrimin Europian dhe caktohet anëtar i Komisionit për Politikën e Jashtme.

3. Deputeti Genc Ruli caktohet anëtar i Komisionit për Integrimin Europian.

4. Deputeti Arben Imami largohet nga Komisioni për Politikën e Jashtme dhe caktohet anëtar në Komisionin për Integrimin Europian.

Sekretari për Procedurat dhe Votimin

Armando Subashi


Ky vendim hyn në fuqi menjëherë.”

Hapet votimin me elektronikë.

Mbyllet votimi.

72 pro, 1 kundër. 

Miratohet sipas propozimit të kryetarit të Grupit Parlamentar të PD-së.

Kalojmë te pika e fundit e rendit të ditës. Kemi vetëm një diskutant, zotin Pendavinji, pasi përfaqësuesit e opozitës janë tërhequr.

(Zoti Pendavinji tërhiqet.)

Atëherë seancën e deklaroj të mbyllur.

Seancën tjetër do ta njoftojmë përmes mediave.

Faleminderit!

(Seanca u mbyll në orën 16:50.)

Kryetari i Kuvendit

Ilir Meta

